text:
ནང་དོན་མདོར་བསྡུས།
འཆི་མེད་གཡུ་སྒྲོན།
ངོ་སྤྲོད་མདོར་བསྡུས།
བཙོན་མ་ཀྲེན་ཧུའེ(贞慧 ཅིན་ཡུན་ཀྲེན་གྱིས་འཁྲབ།)ཡིས་བཙོན་ཁང་ནང་དུ་བུ་རྨིན་ཡུས(珉宇)སྐྱེས་པ་དང་། ཕྲུ་གུ་དེ་ནི་དཀོན་མཆོག་གིས་ཁོ་མོར་གནང་བའི་ལྷའི་ཕོ་ཉ་ཞིག་དང་འདྲ་བར། ཁོ་མོ་ཙམ་མ་ཟད། དེ་སྔ་སྐབས་ཅིག་ནོར་འཁྲུལ་ཤོར་ནས་རང་དབང་དང་བྲལ་བའི་འཚོ་བ་ལ་འཇུག་དགོས་པའི་བུད་མེད་བཙོན་མ་གཞན་རྣམས་ལ་བརྗོད་ཀྱིས་མི་ལངས་པའི་སྤྲོ་བ་སྦྱིན། ཐེངས་ཤིག་ལ་ཀྲེན་ཧུའེ་ཡིས་བཙོན་ཁང་གི་མཚམས་འདྲིའི་འཁྲབ་སྟོན་ལ་བལྟས་རྗེས་བཙོན་ཁང་ནང་དུ་མཉམ་གཞས་ཚོགས་པ་ཞིག་འཛུགས་པའི་བསམ་ཚུལ་སྐྱེས། འོན་ཀྱང་ཁོ་མོ་ནི་སྐད་ཡག་པོ་མེད་པ་མ་ཟད་དེའི་ཐད་ཀྱི་ཉམས་མྱོང་ཡང་ཏིལ་འབྲུ་ཙམ་ཡང་མེད་པ་རེད།
གཏན་འབེབས་ལྟར་ན་རྨིན་ཡུས་ཟླ་བ་བཅོ་བརྒྱད་ཟིན་རྗེས་ཕྱི་ལ་གསོ་ཉར་དུ་གཏང་རྒྱུ་ཡིན་པས། ཀྲེན་ཧུའེ་ཡིས་དེའི་སྔོན་ལ་བུ་འཁྲིད་ནས་ཕྱི་ལ་ཐེངས་གཅིག་གདོན་འཐུབ་རྒྱུའི་ཆེད་དུ་དཀའ་ངལ་ག་ཚོད་འཕྲད་ཀྱང་མཉམ་གཞས་ཚོགས་པ་དེ་འཛུགས་རྒྱུ་ཐག་བཅད། བཙོན་རོགས་རྣམས་ཀྱི་སེམས་རྩ་འཁོལ་བའི་རོགས་སྐྱོར་འོག་གཞི་ནས་མཉམ་གཞས་ཚོགས་པ་དེ་བཙུགས་ཐུབ་པ་བྱུང་ཡང་། ཨ་མ་དེའི་བསམ་ཡུལ་ལས་འདས་པ་ནི། རང་ཉིད་བུ་དང་མཉམ་དུ་ཕྱིར་གདོན་པའི་ཉིན་མོ་དེའང་ཟླ་བ་བཅུ་གྲངས་རང་ལས་འགྲོགས་མེད་པའི་བུ་དེ་དང་ཁ་འབྲལ་བའི་ཉིན་མོ་དེ་ཡིན་པ་རེད། དེས་ན། བཙོན་ཁང་གི་གྱང་མཐོན་པོ་དེའི་ནང་དུ་བཙུགས་པའི་མཉམ་གཞས་ཚོགས་པ་དེ་ནི་རིམ་བཞིན་བདེ་སྐྱིད་ལྡན་པའི་ཁྱིམ་ཚང་ཆེན་པོ་ཞིག་ཏུ་གྱུར་ཅིང་། དེས་རང་དབང་བྲལ་བའི་བུད་མེད་དེ་རྣམས་ལ་སྤྲོ་སྣང་རེ་སྦྱིན་པ་མ་ཟད། ཡུན་རིང་ཁོང་ཚོའི་སེམས་དབུས་སུ་བརྟན་པོར་ཡིབ་ཡོད་པའི་རྨ་ཁ་དེ་རྣམས་ལ་ཡང་ད་གཟོད་དྲག་སྐྱེད་ཀྱི་བདུད་རྩི་ཞིག་སྦྱིན་གྱིན།
རྒྱབ་ལྗོངས།
གློག་བརྙན་དེ་ནི་2010ལོའི་ལོ་འགོར་འགྲེམ་སྟོན་བྱས་པའི་ལྷོ་ཁོ་རེ་ཡའི་གློག་བརྙན་ཞིག་ཡིན་ཞིང་། དོན་བརྗོད་གཙོ་བོར་བཟུང་བའི་གློག་བརྙན་ཞིག་གི་ངོས་ནས་བརྗོད་ན་འདིའི་ནང་འབུར་དུ་ཐོན་པའི་ཐ་སྙད་གཅིག་ནི་ཡིད་འགུལ་ཞེས་པ་དེ་ཡིན། དེས་ན། གློག་བརྙན་གྱི་མིང་ལ་གཞས་གདངས་སྡེབ་སྒྲོག་ཅེས་བཏགས་པ་དེ་ལས་ང་ཚོས་ཤེས་གསལ། འདི་ནི་གླུ་གཞས་དང་འབྲེལ་བའི་བརྩམས་ཆོས་ཤིག་ཡིན་ཞིང་། ཡང་གླུ་གཞས་ཁོ་ན་དང་འབྲེལ་བ་ཞིག་མིན་ལ་གཙོ་བོ་དེའང་གླུ་གཞས་མིན་ཞེས་བཤད་ཆོག
གློག་བརྙན་ཞེས་པའི་སྒྱུ་རྩལ་དེར་ཉམས་རོལ་བྱེད་སྐབས། སྐྱེ་བོ་མི་གཅིག་པར་ཚོར་སྣང་དང་མྱོང་བ་མི་འདྲ་བ་རེ་ཡོང་ངེས་ཤིང་། གློག་བརྙན་རེ་འགའ་ལ་ལྟ་སྐབས་ང་ཚོའི་ཡིད་སེམས་གཏིང་ནས་འགུག་བྱེད་དེ་ནི་འཁྲབ་སྟོན་པའི་ཧང་སང་དགོས་པའི་འཁྲབ་རྩལ་དེ་མིན་ལ། གློག་བརྙན་དེའི་ནང་གི་ཡིད་འོང་གི་ཡུལ་ལྗོངས་ཤིག་ཀྱང་མིན་པར། ང་ཚོས་ཡང་སྐོར་བསྐྱར་སྐོར་དུ་བལྟ་འདོད་ལ་མིག་ཆུ་དང་སྣ་ཆུ་བསྲེས་མར་གདོང་པ་བཀྲུ་དགོས་པ་མ་ཟད། དེ་དང་འབྲེལ་བའི་འཆར་ཡན་གྱི་ལམ་དུ་ཡང་ཐེངས་མང་གཞུག་འདོད་ཅན་དེ། འདིའི་ཞིབ་ཆ་རེ་གཉིས་ཀྱིས་ང་ཚོའི་སེམས་ཀྱི་ཆེས་ཟབ་སའི་ཆ་དེ་རིག་པས་ཡིན། འཚོ་བ་ནི་སྔོན་སྦྱོང་གཏན་ནས་བརྒྱུད་མེད་པའི་ཟློས་གར་འཁྲབ་སྟོན་ཞིག་དང་འདྲ་བར། མི་རྣམས་ཀྱི་བསམ་ཡུལ་ལས་འདས་པའི་གནས་ཚུལ་ནི་གཅིག་རྗེས་གཉིས་མཐུད་ཀྱིས་གར་སྟེགས་སྟེང་དུ་བཤམས་བཞིན་ཡོད་དེ། འདོད་བློ་ཁེངས་པའི་བདེ་སྐྱིད་དང་ཉམས་རྒུད་ཀྱི་སྐྱོ་གདུང་། རྒྱལ་ཁ་ཡི་སྤྲོ་བ་དང་ཕམ་ཉེས་རྗེས་ཀྱི་རེ་ཆད། ཞི་བདེ་ཡི་དྲོད་སྣང་དང་རྒྱབ་འགལ་གྱི་འཚིག་པ་སོགས་དེ་རྣམས་ཚང་མ་ནི་ང་ཚོར་འཚོ་བས་སྟེར་བ་ཡིན་ལ་ང་ཚོས་ངེས་པར་དང་ལེན་བྱེད་དགོས་པ་ཞིག་ཀྱང་ཡིན། དེས་ན། དེ་འདྲའི་སྔོན་ཤེས་བྲལ་བའི་འཚོ་བ་ཡིས་གློག་བརྙན་དེའི་ནང་གི་བཙོན་མ་རྣམས་ལ་ཅི་ཞིག་སྦྱིན་ཡོད་ཅེ་ན། བློ་ཕམ་དང་སྐྱོ་གདུང་། རྒྱབ་གཏོད་དང་ཞེ་ལོག མིག་ཆུ་དང་ང་རྒྱལ་སོགས། འོནཀྱང་། མཐའ་མར་ཁོང་ཚོའི་ལུས་ཐོག་ནས་སྐྱིན་ཚབ་དུ་བླངས་པ་ནི་མི་ཞིག་གི་ཆེས་མ་མཐའི་ཁེ་དབང་སྟེ་རང་དབང་དེ་ཡིན། མཐའ་མར། བུད་མེད་དེ་རྣམས་ལ་དབང་བ་ནི་ལྕགས་རི་མཐོན་པོའི་ནང་གི་འགྱུར་ལྡོག་ཅི་ཡང་མེད་པའི་ཡང་སྐོར་བསྐྱར་སྐོར་གྱི་ཞེ་ལོག་དགོས་པའི་འཚོ་བ་དེ་ཡིན་ཞིང་། ཁོང་ཚོས་ཤོར་སོང་བ་ནི་བུད་མེད་ཅིག་མེ་ཏོག་ལྟར་བཀྲག་མདངས་ཀྱིས་ལྷུག་པར་བཞད་པའི་གོ་སྐབས་དེ་ཡིན།
འོན་ཀྱང་། དེ་འདྲའི་ཕྱི་རོལ་གྱི་འཕོ་འགྱུར་ལོངས་སུ་སྤྱོད་པའི་རང་དབང་ཤོར་བའི་བུད་མེད་རྣམས་ཀྱིས། འཚོ་བ་ཡིས་སྦྱིན་པ་དང་ཡང་དེས་འཕྲོག་ཕྱིན་པ་རྣམས་ཡིན་ཤག་ཤག་གིས་དང་ལེན་བྱས་ནས་མི་ཚེ་ཞི་མིའི་ཨ་དོང་འདྲ་བ་དེ་སྙིང་པོ་ཅི་ཡང་མེད་པར་གདའ་བར་བྱེད་པའི་རྒྱུ་མཚན་མེད་དེ། དགའ་ཉེ་སྤུན་མཆེད་ལ་བཅངས་པའི་བརྩེ་སེམས་དང་། རང་གི་དགའ་ཕྱོགས་ལ་བརྩོན་པའི་ཧུར་སེམས། ཐ་ན་འཚོ་བ་བཅངས་པའི་དགའ་ཞེན་བཅས་ཅི་ཡང་མི་འདོར་བར། ལྕགས་རི་མཐོན་པོས་སྐོར་བ་དེའི་ནང་དུའང་རང་ཉིད་བློ་འཕང་སྐྱེ་མི་དགོས་པའི་འཚོ་བ་ཞིག་ལ་བརྩོན་ལེན་བྱེད་པའི་དབང་ཆ་ནི་སྔར་བཞིན་ཁོང་ཚོར་མཆིས་ལ། མཐའ་མར་རེ་འགའ་རང་ཉིད་ཀྱིས་དེ་སྔར་ང་རྒྱལ་གྱིས་བསགས་པའི་ནོར་འཕྲུལ་དེའི་རྐྱེན་ཚེ་སྲོག་ཤོར་སྲིད་ཀྱང་། མཐའ་མའི་མཐའ་མར་འཆི་བ་ལ་བཅངས་པའི་འཇིགས་སྣང་དེའི་ཁྲོད་ཁོ་མོར་མ་མཐའི་སེམས་གསོ་ཞིག་ཡོང་ངེས།
(རྩོམ་སྒྲིག་པ།བློ་བཟང་རྡོ་རྗེ།)


c: text/html

text:
༼རང་ཡུལ་གད་པ་ཡིན་ཀྱང་སྐྱིད་༽ ཟེར་བ་ཅི་མ་བདེན། ང་རང་མི་ལོ་བཅུ་བདུན་རིང་ས་མཐར་འཁྱམས་ནས། གཞན་ཡུལ་འདྲ་མིན་དུ་གནས་སྡོད་འཚོ་བ་རོལ་ནའང་། རང་ཡུལ་ཡིན་བསམ་པའི་ཚོར་བ་སྐྱེས་མ་མྱོང་། ག་དུས་ཡིན་ཀྱང་གངས་ཅན་བོད་ནི་ངའི་ཡུལ་ཡིན་བསམ་པའི་ཚོར་བ་རྡོག་རྡོག་ཞིག་སྙིང་གི་དཀྱིལ་དུ་གནས་ཡོད་པ་དེས་ང་ལ་ན་ཟུག་སྤྲདམྱོང་ལ། སྦོབས་པ་འང་སྤྲད་མྱོང་། ང་བོད་དང་ཁ་བྲལ་ནས་ལོ་ངོ་བཅུ་བདུན་རྗེས་ཏེ། སྤྱི་ལོ་༢༠༠༦ ལོའི་སྤྱི་ཟླ༦ ནང་ཟི་ལིང་གནམ་ཐང་དུ་འབྱོར་དུས་ཕ་མ་གཉིས་དང་སྤུན་མཆེད་རྣམས་གཙོས་པའི་ཤ་ཉེ་རང་༤༠ ལྷག་གིས་ལག་ཏུ་ཁ་བཏགས་བཟུང་ནས་ང་ལ་སྒུག་འདུག ངའི་ཕ་མ་གཉིས་༡༩༩༩ ལོར་ཨ་རིར་གཉེན་འཕྲད་དུ་ཕེབས་ནས་མཇལ་འཕྲད་ཀྱི་གོ་སྐབས་བྱུང་ཡོད། དེ་མིན་སྤུན་མཆེད་དང་གྲོགས་པོ་རྣམས་ངོ་ལོ་བཅུ་བདུན་རིང་མཐོང་མེད། ཟི་ལིང་གནམ་ཐང་དུ་ཕ་མ་གཉིས་གཙོས་པའི་ནང་མི་ཉེ་འབྲེལ་ཚང་མས་ང་འཐམས་ཏེ་མིག་ལས་མཆི་བ་བཞུར། ངའི་མིག་ནས་ཀྱང་རང་དབང་མེད་པར་མིག་ཆུ་བཞུར། ཨ་མས་ང་ལ་འཐམས་ནས་ངུ་ངག་གིས “ཨ་མའི་དཔལ་ལོ། ཁྱོད་ཐོན་དང་ང་།” ཟེར་བཞིན་ངའི་གདོང་དང་། མགོ་ལ་ལག་པས་བྱིལ་བྱིལ་གནང་།
དགུང་ལོ་བརྒྱད་ཅུ་བརྒལ་པའི་ཨ་ཞང་གིས་ལག་གཉིས་ཀྱིས་ངའི་འགྲམ་པའི་གཡས་གཡོན་གཉིས་ལ་དམ་པོར་བསྡམས། བརྩེ་བ་དང་ཡིད་ཆེས་ཀྱིས་ཁེངས་ཡོད་པའི་མིག་ཟུང་གིས་ཐད་ཀར་ངའི་མིག་ནང་ལ་བལྟས་ནས། “ང་ཚེ་འདིར་ཁྱེད་ལ་ཐུག་གི་མ་རེད་བསམ་ཡོད། གཅེས་ཕྲུག ཁྱོད་ཐོན་དང་ང་། ཁྱོད་ཐོན་དང་ང་།” ཟེར།
ཟི་ལིང་དུ་སླེབས་སྐབས་ང་རང་བོད་ལ་སླེབས་ཡོད་པའི་ཚོར་བ་གང་ཡང་སྐྱེས་མ་བྱུང༌། ༼ལ་དམར་ཉག་ཁའི་ཁ་ལ༽སླེབས་དུས་ལ་ཙེ་དང་དར་ལྕོག་ཁྲོད་དུ་བསང་ཞིག་བཏང་བའི་སྐབས། ངོ་མ། ང་བོད་དུ་སླེབས་ཡོད་པའི་ཚོར་བ་ཐོག་མ་སྐྱེས་པ་དང་མཉམ་དུ་ངས་བོད་ཀྱི་ས་ཐོག་དུ་གངས་ཅན་བོད་ལ་ཕྱག་གསུམ་འཚལ་ནས་ཐོད་པ་ས་ལ་གཏུགས་ཡིན།
གཤམ་གསལ་གྱི་བརྙན་པར་ཕྱོགས་བསྒྲིགས་འདི་ལ་གཟིགས་རོགས།

robotstxt: allowed

filter: keep


text:
Software མཉེན་ཆས་གླིང་།
Thursday, 4 July 2013
Camtasia Studio 8.0.4 བརྙན་བཟོ་དང་ཅོག་ངོས་བརྙན་འབེབ་མཉེན་ཆས་“ཁམས་བཀྲ་ཤིས་ཡག”།
འདི་ནི་བརྙན་འཕྲིན་བཟོ་སྐྲུན་(Movie editor)དང་རིག་
མཛོད་ཀྱི་ཅོག་ངོས་བརྙན་ཕབས་(Screen Video Capture)མཉེན་ཆས་སྤུས་ལེགས་“ཁམས་བཀྲ་ཤིས་ཡག་”(རྩེད་མཚར་) (Camtasia Studio v.8.0.4) ཞེས་པ་དེ་རེད། ཉེ་ཆར་ཟླ་བ་སྔོན་མའི་ནང་མཉེན་ཆས་འདིའི་ཐོན་རིམ་ 8.1.0 གསར་དུ་ཐོན་ཡོད། འོན་ཀྱང་ཁོ་བོས་ད་ལན་འདིར་བསྐྲུན་པ་འདི་ནི་ཐོན་རིམ་ 8.0.4 ཅན་དེ་ཡིན་ལ། དེའི་མཉམ་དུ་གསང་ཟ་དང་སྤྱོད་མིང་སོགས་ཀྱང་བཏང་ཡོད། མཉེན་ཆས་འདི་ཕབས་ལེན་ཚར་རྗེས་བཙིར་ཆས་ཁ་འཕྱེ་ན་མཉམ་དུ་གསང་ཟ་(keygen ཡང་ན་ Instruction) ཞེས་པ་བཏང་ཡོད་པས་ནང་འཇུག་སྐབས་སུ་བེད་སྤྱོད་དགོས།
མཉེན་ཆས་འདིར་དམིགས་བསལ་ཁྱད་ཡོན་གཉིས་ཡོད།
དང་པོ། བརྙན་འཕྲིན་བཟོ་བསྐྲུན་གི་ཐད་ནས་བེད་སྤྱོད་གཏོང་སླ་བ་དང་ཆ་རྐྱེན་མང་བ། ལྗིད་ཚད་ཡངས་བ་དང་བོད་ཡིག་སོགས་ཡིག་རིགས་མང་པོ་བརྙན་ཡིག་ཏུ་ངོས་ལེན་བྱེད་ཐུབ་པ། རང་གི་ལག་རྩལ་དང་བསྟུན་ཏེ་སོ་སོས་གང་འདོད་ལྟར་བཟོ་བསྐྲུན་བྱེད་ཐུབ་པ་སོགས་ཀྱི་ཆ་རྐྱེན་ལྡན་ཡོད།
གཉིས་པ། ཅོག་ངོས་བརྙན་ཕབས་ནི་ཙི་ཙི་གང་དུ་ཁྱེར་ཡང་མྱུར་མོ་དང་ཡངས་པོ། ད་དུང་ཙི་ཙི་ལ་རྟགས་འདྲ་མིན་སྒྲིག་ནས་མཐོང་སླ་བ་སོགས་ཆ་རྐྱེན་དུ་མ་ཞིག་ཡོད། ཅོག་ངོས་སོགས་ཕབས་ལེན་བྱས་ཟིན་པ་རྣམས་སོ་སོའི་འདོད་མོས་ལྟར་ཐད་ཀར་བརྙན་འཕྲིན་དུ་བཟོ་སྒྲིག་བྱེད་ཆོག་པའམ། ཡང་ན་གསོག་ཉར་གྱིས་ཐད་ཀར་དྲ་ཐོག་དང་བརྙན་སྡེར་སོགས་སུ་འབེབ་ཐུབ་པའི་ཆ་རྐྱེན་ཡོད།
click འདིར་གནོན་ནས་ཕབས་ལེན་གནང་རོགས། here to download
Enjoy with it
མཛོད་ཀྱི་ཅོག་ངོས་བརྙན་ཕབས་(Screen Video Capture)མཉེན་ཆས་སྤུས་ལེགས་“ཁམས་བཀྲ་ཤིས་ཡག་”(རྩེད་མཚར་) (Camtasia Studio v.8.0.4) ཞེས་པ་དེ་རེད། ཉེ་ཆར་ཟླ་བ་སྔོན་མའི་ནང་མཉེན་ཆས་འདིའི་ཐོན་རིམ་ 8.1.0 གསར་དུ་ཐོན་ཡོད། འོན་ཀྱང་ཁོ་བོས་ད་ལན་འདིར་བསྐྲུན་པ་འདི་ནི་ཐོན་རིམ་ 8.0.4 ཅན་དེ་ཡིན་ལ། དེའི་མཉམ་དུ་གསང་ཟ་དང་སྤྱོད་མིང་སོགས་ཀྱང་བཏང་ཡོད། མཉེན་ཆས་འདི་ཕབས་ལེན་ཚར་རྗེས་བཙིར་ཆས་ཁ་འཕྱེ་ན་མཉམ་དུ་གསང་ཟ་(keygen ཡང་ན་ Instruction) ཞེས་པ་བཏང་ཡོད་པས་ནང་འཇུག་སྐབས་སུ་བེད་སྤྱོད་དགོས།
མཉེན་ཆས་འདིར་དམིགས་བསལ་ཁྱད་ཡོན་གཉིས་ཡོད།
དང་པོ། བརྙན་འཕྲིན་བཟོ་བསྐྲུན་གི་ཐད་ནས་བེད་སྤྱོད་གཏོང་སླ་བ་དང་ཆ་རྐྱེན་མང་བ། ལྗིད་ཚད་ཡངས་བ་དང་བོད་ཡིག་སོགས་ཡིག་རིགས་མང་པོ་བརྙན་ཡིག་ཏུ་ངོས་ལེན་བྱེད་ཐུབ་པ། རང་གི་ལག་རྩལ་དང་བསྟུན་ཏེ་སོ་སོས་གང་འདོད་ལྟར་བཟོ་བསྐྲུན་བྱེད་ཐུབ་པ་སོགས་ཀྱི་ཆ་རྐྱེན་ལྡན་ཡོད།
གཉིས་པ། ཅོག་ངོས་བརྙན་ཕབས་ནི་ཙི་ཙི་གང་དུ་ཁྱེར་ཡང་མྱུར་མོ་དང་ཡངས་པོ། ད་དུང་ཙི་ཙི་ལ་རྟགས་འདྲ་མིན་སྒྲིག་ནས་མཐོང་སླ་བ་སོགས་ཆ་རྐྱེན་དུ་མ་ཞིག་ཡོད། ཅོག་ངོས་སོགས་ཕབས་ལེན་བྱས་ཟིན་པ་རྣམས་སོ་སོའི་འདོད་མོས་ལྟར་ཐད་ཀར་བརྙན་འཕྲིན་དུ་བཟོ་སྒྲིག་བྱེད་ཆོག་པའམ། ཡང་ན་གསོག་ཉར་གྱིས་ཐད་ཀར་དྲ་ཐོག་དང་བརྙན་སྡེར་སོགས་སུ་འབེབ་ཐུབ་པའི་ཆ་རྐྱེན་ཡོད།
click འདིར་གནོན་ནས་ཕབས་ལེན་གནང་རོགས། here to download
Enjoy with it
ཤམ་བྷ་ལ་ནས། Posted by Shambhala ཟླ་ཚེས། 7/04/2013 06:23:00 am
སྡེ་ཚན། Labels: Editor, Editor བཟོ་བྱེད།
Subscribe to: Post Comments (Atom)


text:
ཕ་བོང་།
འཆད་ཁྲིད་ཀྱི་སྔོན།
ཚད་མའི་གཞུང་དུ་ལོ་ཟླ་ནི་ལྡན་མིན་འདུ་བྱེད་ཀྱི་གྲས་སུ་བཞག་འདུག་ལ་དེ་ནི་དངོས་གནས་དེ་ལྟ་བུ་ཞིག་རེད་དེ། ཁོང་མིག་ལ་ཐོགས་པ་དང་སྙན་གྱིས་ཟིན་པ་མེད་པར་ང་ཚོ་དང་རིང་དུ་བཀྱེད་དེ་མདུན་ནས་མདུན་དུ་བསྐྱོད་བཞིན་གདའ།
ཡང་སློབ་སྐབས་གསར་བ་ཞིག་གི་འགོ་བརྩམས་བྱུང་། སློབ་སྐབས་སྔོན་མའི་ནང་མཁར་རྨེའུ་བསམ་གཏན་ལགས་ཀྲུང་དབྱང་མི་རིགས་སློབ་ཆེན་གྱི་བོད་རིག་པ་གླིང་གིས་གདན་ཞུ་བྱས་ནས་འཆད་ཁྲིད་བྱེད་རྒྱུ་ཡིན་པའི་གཏམ་ཐོས་མ་ཐག་ཡོན་ཏན་སློབ་པར་རངས་པའི་མི་སྐོར་ཞིག་གིས་ནམ་བསླེབ་ཀྱི་གཏམ་ཐེངས་གཅིག་མིན་པར་དུ་མར་དྲིས་དང་འདྲི་བཞིན་འདུག ཡིན་ཡང་མཚམས་ནས་རྒྱུ་རྐྱེན་ཅི་ཡིན་ཧ་མ་གོ་ཡང་གང་ལྟར་ད་ཐེངས་སློབ་སྐབས་བར་ནར་འགྱངས་བྱས་འདུག ཉིན་འདི་དག་གི་རིང་ལ་ཀྲུང་དབྱང་མི་རིགས་སློབ་ཆེན་གྱི་དགེ་སློབ་ཀུན་གྱི་གླེང་བཞིན་པ་ནི་མཁར་རྨེའུ་བསམ་གཏན་དང་ཁོང་གི་གསུང་རྩོམ་མདའ་དང་འཕང་ཡིན་པ་དང་། ཚང་མས་ཁོང་པེ་ཅིན་དུ་ཡོང་ནས་ཟླ་བ་གཅིག་གི་རིང་ལ་འཆད་ཁྲིད་བྱེད་རྒྱུ་དེར་བསྒུག་འདུག པེ་ཅིན་གྱི་བོད་རིགས་སྤུན་ཟླ་མང་བོ་ཞིག་གིས་ཀྱང་འདིར་རྣ་བ་གཏད་དེ་ཉན་འདུག དེ་མིན་གོ་ཐོས་ལྟར་ན་ཁམས་དང་ཨ་མདོ་ནས་མེ་འཁོར་དང་གནམ་གྲུར་བསྡད་དེ་བསམ་གཟས་ནས་ཁོང་གི་འཆད་ཁྲིད་ལ་མཉན་དུ་ཡོང་མཁན་ཀྱང་འདུག འདི་དངོས་གནས་བོད་པའི་སློབ་གཉེར་གྱི་སྣང་ཚུལ་ཡག་པོ་ཞིག་དང་ཡང་ན་མཁས་པའི་མཚན་སྙན་གྱི་མངར་ཁའང་ཅི་ལ་མིན།
ངས་ཀྱང་སྔོན་ལོར་གནའ་མཁར་ཟི་ལིང་ནས་ཉོས་པའི་མདའ་དང་འཕང་ལ་ཡང་བསྐྱར་ཐེངས་ཤིག་བལྟ་རྒྱུའི་གྲ་སྒྲིག་བྱས། ཉིན་འདི་དག་གི་རིང་ལ་མདའ་དང་འཕང་བཙལ་མཁན་མང་བོ་འདུག རྒྱུས་ལོན་ལྟར་ན་ཀྲུང་གོའི་བོད་རིག་པ་དཔེ་སྐྲུན་ཁང་ནས་དཔེ་ཆ་དཔར་ནས་ཉོས་ཚར་སོང་བ་དང་པོ་དེ་མདའ་དང་འཕང་ཡིན་འདུག དེ་བས་སློབ་གྲོགས་མང་ཆེ་བ་ཞིག་གི་ལག་ཏུ་མ་རེག་པས་མདའ་དང་འཕང་བསྐྱར་དཔར
བྱེད་ཀྱིན་འདུག
དེ་རིང་སྔ་དྲོ་པེ་ཅིན་ལོ་ཙཱ་ལྟེ་གནས་ཀྱི་གྲོགས་པོ་ཞིག་གིས་བརྡ་འཕྲིན་བཏང་སྟེ་ གལ་ཏེ་ང་དུས་ལྟར་མ་འབྱོར་ན་དགོངས་མོ་འདུག་ས་ཞིག་ལོངས་ཤིག་ཅེས་བྲིས་འདུག སྐབས་འདིར་ངས་ད་གཟོད་དགོངས་མོ་དུས་ཚོད་བདུན་གྱི་སྟེང་འཆད་ཁྲིད་ཡོད་པ་ཤེས། རེད། དེ་རིང་སྤྱི་ཟླ་དགུ་པའི་ཚེས་ཉི་ཤུ་རེད། ང་ཤུགས་ཀྱིས་ཡར་ལངས་དུས་ཉི་འོད་ཀྱིས་སྒེའུ་ཁུང་བརྟོལ་ཏེ་མལ་ཁྲིའི་ཟུར་ཞིག་ཏུ་འཕྲོས་ནས་དྲོད་ལམ་ལམ་དུ་བཏང་འདུག་པ་དང་། ཤེལ་སྒོའི་ངོས་ཀྱི་སྦག་བཙོག་སྣ་ཚོགས་ནི་མཛེས་རིས་མང་བོ་དང་འདྲ་བར་ཉི་འོད་ ཀྱི་གསེབ་ན་སྐམ་རིད་དུ་སོང་འདུག་ལ། སྣང་བ་ཞིག་ལ་འོད་ཀྱིས་ཤེལ་སྒོ་གཙང་བཀྲུས་བྱས་པ་དང་འདྲ་ལ་ཤེལ་སྒོ་ཉི་འོད་ཀྱི་ཁྲོད་དུ་འཐིམ་བཞིན་འདུག
སྤྱིར་ཡིན་ན་མཁས་པའི་འཆད་ཁྲིད་ལ་ཉན་རྗེས་ད་གཟོད་མྱོང་བ་བྲི་དགོས་ཀྱང་སྦྱོར་དངོས་རྗེས་གསུམ་ཞེས་སྲོལ་རྒྱུན་གྱི་ལག་ལེན་རླབས་ཆེན་འདི་དྲན་ནས་རེག་ཟིག་ཀྱང་འདི་ནས་བཟུང་འགོ་བརྩམས་ཟིན་ལ་ཁྱེད་ལའང་སྐྱས་ལམ་འདི་ནས་དགའ་བ་དང་བདེ་བ་ཅུང་ཙམ་ཡོད་ན་ངས་དེ་རང་ཉིད་ཀྱི་བདེ་སྐྱིད་ཀྱི་བདེ་སྐྱིད་དུའང་བསམ་ངེས།
སྤྱི་ཟླ་དགུ་པའི་ཚེས་ཉི་ཤུ། གཟའ་ཟླ་བ། གནམ་ཐང་།
ཆུང་དུས་སུ་ཕ་ཡུལ་ན་ཕྱི་ཇ་ཞེས་དུས་ཚོད་ལྔ་ནས་དྲུག་གི་བར་ཟ་མ་སྟབས་བདེ་ཞིག་ཟ་བའི་སྲོལ་འདུག རྒྱ་རིགས་སྤུན་ཟླར་གོམས་སྲོལ་འདི་ཕལ་ཆེར་མེད་པ་འདྲ། དབྱིན་ཇིའི་ཐ་སྙད་དུ
ཞེས་པའི་ཐ་སྙད་ཅིག་འདུག་པ་དེ་ནི་དབྱིན་ཇི་པར་ཕྱི་དྲོར་ཇ་འཐུང་བའི་གོམས་སྲོལ་ཡོད་ཅེས་ཐོས་མྱངས། དེ་རིང་ངས་ཀྱང་དུས་ཚོད་དྲུག་གི་ཐོག་ཟས་སྟབས་བདེ་ཞིག་ཟས་པ་དེ་ཕྱི་ཇ་དང་ནུབ་ཟས་གང་རུང་ལ་ངོས་འཛིན་དགོས་མིན་མི་ཤེས་ཀྱང་ཟ་མ་སྟབས་བདེ་ཞིག་ལ་རོལ་རྗེས་རིག་གནས་ཁང་བརྩེགས་ཀྱི་ཕྱོགས་སུ་སོང་བ་ཡིན། ང་སློབ་ཁང་གི་སྒོར་ཐོན་དུས་མི་མང་བོ་སྔ་མོ་ནས་ཐོན་འདུག མང་ཆེ་བ་སློབ་མ་རེད། པེ་ཅིན་གྱི་བོད་རིགས་སྤུན་ཟླའང་འགའ་རེ་འདུག ངས་ན་གཞོན་སྒྲུང་གཏམ་པ་ལྷ་བྱམས་རྒྱལ་མཐོང་བས་ཁོ་ལག་འཇུ་བྱས་ཤིང་འཚམས་འདྲི་བྱས། ཁོས་བརྗོད་པ་ལྟར་ན་ཁོ་རང་གི་ཆུང་མའང་འཆད་ཁྲིད་ལ་མཉན་དུ་ཐོན་ཡོད་ཟེར། གནམ་གཤིས་ཅུང་འཁྱགས་ན་ཡང་མི་རྣམས་ཀྱི་གདོང་འཛུམ་གྱིས་ཁེངས་འདུག ང་པེ་ཅིན་དུ་ཡོང་ནས་ལོ་གཉིས་དང་ཕྱེད་ཀའི་རིང་ལ་བོད་ཀྱི་སློབ་མ་རྣམས་འཆད་ཁྲིད་ལ་དུས་ཚོད་ཀྱི་སྔོན་དུ་ཡོང་བ་དེ་རིང་ཐེངས་དང་པོ་རེད་ཅེས་བརྗོད་ཀྱང་མི་ ཆོག་པ་མེད། ཅང་མ་འགོར་བར་འཆད་ཁྲིད་ཁང་གི་སྒོ་ཕྱེས་བྱུང་། མི་རྣམས་འཚང་ཁ་ཤིག་ཤིག་གིས་ནང་དུ་བླུགས་བྱུང་བས་འདུག་ས་ཚང་མ་སྐད་ཅིག་ཉིད་ལ་ རང་རང་གི་བདག་ཏུ་བཟུང་ཚར། མི་ལ་ལས་འདུག་ས་གཉིས་ཀྱང་བླངས་འདུག སྐབས་འདིར་ངས་གྲོགས་པོ་དྲན་ནས་ཡར་ལྟ་མར་ལྟ་བྱས་ཀྱང་ངལ་བ་འབྲས་མེད་རེད། རྗེས་སུ་ཤེས་གསལ་ལྟར་ན་ཁོའང་སྔ་མོ་ནས་བསླེབས་འདུག འདུག་ས་མེད་པའི་མི་རྣམས་ཐང་ན་ཙོག་འདུག སྐབས་འདིར་ངས་པེ་ཅིན་སློབ་གྲྭ་ཆེན་མོའི་དགེན་ཆེན་མོ་ཆན་ལིས་ཆཱོང་གིས་སློབ་ གྲྭ་དེར་འཆད་ཁྲིད་བྱེད་སྐབས་ནམ་རྒྱུན་སློབ་མ་རྣམས་ལ་འདུག་ས་མ་འདང་བར་རྩོད་ པ་བྱུང་བ་དང་། བར་འཁྱམ་ན་ཙོག་ཅིང་སྒེའུ་ཁུང་དག་ན་ཅེར་འདུག་ཅེས་གཞན་གྱི་ངག་ནས་ཐོས་པ་དེ་ དྲན་བྱུང་།
ང་ལ་མཚོན་ན་རེ་སྒུག་ལ་སྡང་ཞིང་བཟོད་བསྲན་མེད་པའི་མི་ཞིག་ཡིན་མོད་དེ་རིང་མཁས་པ་ཆེན་པོ་དེ་ཡང་སྙིང་ཅི་ལྟ་བུ་ཞིག་ཡིན་ནམ་སྙམ་ནས་འཆར་སྣང་དང་རེ་སྒུག་ལྷན་ དུ་བསྲེས་པས་གམ་གྱི་སློབ་གྲོགས་ཞིག་གིས་ཐོན་བྱུང་ཞེས་སྐད་བརྒྱབ་དུས་ཁོང་ སློབ་ཁང་དུ་ཐོན་འདུག སྐབས་འདིར་དུས་ཚོད་བདུན་ཡིན་ལ་འཆད་ཁྲིད་ཀྱི་འགོའང་དངོས་སུ་བརྩམས།
བོད་རིག་པ་གླིང་གི་མགོ་གཙོ་ཚེ་རིང་ཐར་གྱིས་དགེ་སློབ་ཀུན་གྱི་ཚབ་བྱས་ནས་ཁ་བཏེགས་ ཕུལ་རྗེས་འཆད་ཁྲིད་ལ་འགོ་འཛིན་བྱས། འཆད་ཁྲིད་ལ་ཉན་མཁན་གྱི་ཁྲོད་དུ་རྒྱ་རིགས་སྤུན་ཟླ་དང་བོད་སྐད་མི་ཤེས་པའི་ བོད་རིགས་ཀྱང་ཡོད་པས་དགེན་ཚེ་དབང་ལྷ་མོས་རྒྱ་ཡིག་ཏུ་ལོ་ཙཱ་བྱས།
འཆད་ཁྲིད་དངོས། ནང་དོན་ཁོང་གི་སྐད་ཆའི་ཁྱད་ཆོས་ལྟར་མདོར་བསྡུས་སྒོས་བྲིས་ཡོད།
ལྷོ་ཁ་ནས་རྙེད་པའི་བོད་ཀྱི་ཡིག་རྙིང་
གཅིག ཡིག་རྙིང་སྤྱིར་གླེང་བ།
གྲུབ་མཐའ་ཁག་དང་ལྷག་པར་བོན་གྱི་གཏེར་མའི་སྐོར་བརྗོད་རྒྱུ་ཡིན། གཏེར་མ་ཟེར་བ་དེ་བོད་ལ་མ་གཏོགས་འཛམ་གླིང་གི་ཆོས་ལུགས་གཞན་པ་དག་ལ་མེད་པས་གཏེར་མ་ བོད་ཀྱི་ཆོས་ལུགས་ཀྱི་ཐུན་མོང་མ་ཡིན་པའི་ཁྱད་ཆོས་ཤིག་ཏུ་ངོས་འཛིན་བྱས་ཆོག གཏེར་མར་རྙིང་མ་དང་བོན་གྱི་གཏེར་མ་གཉིས་སུ་དབྱེ་ཆོག ཅིའི་ཕྱིར་གཏེར་དུ་སྦས་པ་དང་གཏེར་ནས་ཅི་ལྟར་རྙེད་པ་རེད་ཟེར་ན། རྙིང་མར་མཚོན་ན་སྔོན་ཆད་སངས་རྒྱས་ལུགས་ཐོག་མར་དར་སྐབས་ཆོས་ལུགས་ཀྱི་ནང་དོན་ ཧ་མ་གོ་བས་གཏེར་དུ་སྦས་པ་རེད། བོན་ལ་མཚོན་ན་དུས་རབས་བརྒྱད་པའི་སྐབས་སུ་བན་བོད་རྩོད་པ་བྱུང་བས་བོན་ཆོས་མང་ བོ་གཏེར་དུ་སྦས་པ་རེད། བན་བོན་གྱི་རྩོད་པ་དུས་རབས་བརྒྱད་པའི་སྐབས་སུ་བྱུང་བ་ལོ་རྒྱུས་སུ་གསལ་བ་ཚང་ མས་ཤེས་གསལ་ལྟར་རེད།
ནས་བསྟན་པ་ཕྱི་དར་གྱི་སྐབས་སུ་གཏེར་འདོན་མཁན་མང་བོ་བྱུང་བ་རེད། བྱེ་བྲག་ཏུ་དུས་རབས་བཅུ་པ་དང་དུས་རབས་བཅུ་པའི་མཇུག་ཏུ་རྙིང་མ་དང་བོན་པོའི་ གཏེར་འདོན་པ་སྔ་རྗེས་སུ་བྱུང་བ་རེད། དཔེ་ཆ་དེ་དག་གཏེར་ནས་བཏོན་མ་ཐག་གཏེར་མ་ཞེས་བཏགས་པ་རེད། དཔེ་ཆ་དེ་དག་ས་དང་རྡོའི་འོག་ནས་རྙེད་པ་ཡིན་ན་མིག་གིས་མཐོང་ཐུབ་པ་ཞིག་ཡིན་ དགོས་པ་དང་། གལ་ཏེ་དེ་རིང་ང་ཚོས་དེ་དག་མཐོང་ཚེ་ཤོག་བུ་དང་ཡི་གེ བརྗོད་བྱ་སོགས་ལ་དཔྱད་ན་དཔེ་ཆ་རྙིང་བ་ཡིན་པ་ཤེས་ཐུབ། འོན་ཀྱང་དུས་རབས་བཅུ་པའི་ཡར་སྔོན་གྱི་གཏེར་མ་རྙིང་བ་མཐོང་རྒྱུ་དཀའ་མོ་རེད། དུས་རབས་བཅུ་གཅིག་པའི་སྔོན་གྱི་ཡིག་རྙིང་ནི་ཏུན་ཧོང་ཡི་གེ་རེད། དེ་ཡིག་རྙིང་ཡིན་པ་ཇི་ལྟར་ངོས་འཛིན་དགོས་སྙམ་ན། ང་ཚོས་ད་སྐབས་དེ་དག་ཐེངས་གཅིག་བཀླགས་པ་ཙམ་གྱིས་གོ་བ་ལོན་མི་ཐུབ་ལ་ཡིག་ གཟུགས་ལ་བལྟས་ན་ཤེས་ཐུབ། དེ་བས་ཏུན་ཧོང་ཡིག་རྙིང་གཏེར་ལ་འབྲེལ་བ་ཆེན་པོ་འདུག བོད་བཙན་པོའི་དུས་ཀྱི་རྡོ་རིང་དང་། ཡ་གླིང་གི་ཤར་དཀྱིལ་དང་། ཏུན་ཧོང་ས་ཁུལ་ནས་རྙེད་པའི་ཡིག་རྙིང་དེ་དག་ཡིག་རྙིང་ཡིན་པ་རྩོད་པ་ཡོད་པ་མ་ རེད། ད་སྐབས་ང་ཚོས་བརྗོད་བཞིན་པའི་གཏེར་མ་དཔེར་ན་མ་ཎི་བཀའ་འབུམ་ལྟ་བུ་ཡིན་ལ་དེ་ཆོས་རྒྱལ་སྲོང་བཙན་པོའི་དུས་ནས་བྱུང་བར་འདོད་པ་དང་ལ་ལས་དེ་སྲོང་བཙན་སྒམ་པོས་མཛད་པར་འདོད། ཡིན་ཡང་དེར་ཡིག་རྙིང་གི་ཁྱད་ཆོས་ཅི་ཡང་མི་འདུག
གཉིས་པ། ལྷོ་ཁ་ནས་རྙེད་པའི་ཡིག་རྙིང་།
ཀ སྤྱི་བཤད། ༢༠༠༦ལོར་ལྷོ་ཁའི་དགའ་ཐང་འབུམ་པ་ཆེའི་མཆོད་རྟེན་ལས་བོན་གྱི་ཡིག་རྙིང་རྙེད་བྱུང་། མཆོད་རྟེན་གྱི་མིང་ལ་འབུམ་པ་ཆེ་ཟེར། དེ་སུས་བཞེངས་པ་མི་ཤེས། སྤྱིར་བཏང་དུ་བསམ་ཡས་ན་སྔོན་ཆད་ཁ་དོག་སྔོན་པོ་དང་དམར་པོ། དཀར་པོ་དང་ནག་པོ་བཅས་མཆོད་རྟེན་བཞི་ཡོད་པ་རེད། ཡིན་ནའང་མཆོད་རྟེན་དེ་བཞི་པོ་རིག་གསར་གྱི་སྐབས་སུ་བརླགས་པ་རེད། བོད་ཀྱི་ལོ་རྒྱུས་ལ་མཚོན་ན་སྦ་བཞེད་རྙིང་བའི་གྲས་ཡིན་པ་དང་དེའི་ནང་དུ་སྔོན་ ཆད་བོན་ཆོས་བསྣུབས་དུས་ཆོས་དཔེ་དག་མཆོད་རྟེན་ནག་པོའི་ནང་བཞག་པ་བརྗོད་འདུག བོན་གཞུང་དུ་དམར་པོའི་ནང་བཞག་པ་བྲིས་འདུག མཆོད་རྟེན་ནག་པོའི་ནང་དཔེ་ཆ་ཡོད་སྲིད་ཀྱང་ལག་ཏུ་མ་རེག སྔོན་ཆད་ཀྱི་མཆོད་རྟེན་ནག་པོ་དང་ད་སྐབས་གསར་དུ་བཞེངས་པའི་མཆོད་རྟེན་གྱི་ དབྱིབས་མི་གཅིག གང་ལྟར་མཆོད་རྟེན་དང་ལྷ་ཁང་། བྲག་ཕུག་དག་ནས་གཏེར་མ་རྙེད་བཞིན་ཡོད་པ་རེད། རྙིང་ མའི་གཏེར་དག་མཆོད་རྟེན་དང་ལྷ་ཁང་དག་ནས་རྙེད་པ་དང་། བོན་གཏེར་དག་བྲག་ཕུག་དང་མཆོད་རྟེན། དབེན་གནས་དག་ནས་རྙེད་པ་རེད། གཏེར་མ་གཞན་པ་དང་དགའ་ཐང་འབུམ་པ་ཆེ་ནས་རྙེད་པའི་ཡིག་རྙིང་ཟུང་ལ་ཁྱད་པར་འདུག
ཁ འབུམ་པ་ཆེ་མཚམས་སྦྱོར།
འབུམ་པ་ཆེ་མཆོད་རྟེན་གྱི་འདྲ་པར་རྙིང་བ་འདི་ནི༡༩༤༢ལོར་རྒྱ་གར་གྱི་མི་ཞིག་གིས་ བླངས་པ་རེད། མི་དེ་སྔོན་ཆད་ལྷ་སར་ཡོང་བ་རེད། སྟབས་བདེ་བ་ཞིག་ལ་མཆོད་རྟེན་དེ་ཞིག་མ་ཐུབ་པའམ་ཞིག་ཀྱང་མ་འགྱེལ་བར་ལུས་འདུག ད་ལྟ་མཆོད་རྟེན་དེར་ཞིག་གསོ་བྱས་འདུག ཡིག་རྙིང་དེ་དག་རྙིང་བའི་ནང་རྙེད་པ་རེད། ལྷོ་ཁའི་རིག་གནས་ཅུས་ཀྱི་ནོར་བུ་ཚེ་རིང་གིས་ཞིག་གསོ་བྱེད་སྐབས་རྙེད་པ་རེད། སྐབས་དེར་རལ་བར་གྱུར་འདུག ཁོས་དེ་དག་ལ་ལེགས་སྒྲིག་བྱེད་སྐབས་ཤོག་བུ་ཞིག་གི་ཐོག་ནས་སྟོན་པ་གཞེན་རབ་མི་ བོ་ཆེའི་མིང་མཐོང་བ་དང་། ཡིག་གཟུགས་དང་ཤོག་བུ་རྙིང་བ་ཡིན་པས་ཁོ་ཧ་ལས་སོང་ཟེར། ཁོས་སྔོན་ཆད་ཕྱི་རྒྱལ་ནས་སློབ་གཉེར་བྱེད་སྐབས་ཁོའི་དགེན་ལགས་ཀྱི་བོན་གྱི་ ཡིག་རྙིང་གི་རིན་ཐང་བརྗོད་མྱོང་བས་སྲུང་སྐྱོབ་གང་ལེགས་བྱས། དེ་ནས་ཁོས་གོང་རིམ་ལ་སྙན་ཞུ་བྱས་པ་ལྟར་པ་སངས་དབང་འདུས་ཡོང་ནས་ཁོ་གཉིས་ཀྱིས་ མཉམ་འབྲེལ་སྒོས་དཔེ་ཆ་རིགས་མི་འདྲ་བ་བཞི་པར་སྐྲུན་བྱས། ཞིབ་འཇུག་བྱས་མཐར་ཡིག་རྙིང་དེའི་ཡིག་གཟུགས་དང་། རྗོད་བྱེད། ཤོག་བུ་སོགས་ཚང་མ་ཏུན་ཧོང་ཡིག་རྙིང་དང་འདྲ་བོ་ཞེ་དྲག་རེད
ག མཆོད་རྟེན་བཞེངས་མཁན་སུ་ཡིན་གྱི་སྐོར།
ངག་རྒྱུན་ལྟར་ན་མི་ཁ་ཤས་ཀྱིས་མྱང་ཉི་མ་འོད་ཟེར་གྱིས་བཞེངས་པར་འདོད། ཁོང་ཡིན་པའི་དབང་དུ་བཏང་ན་དུས་རབས་བཅུ་གཉིས་པའི་འགོར་བྱུང་བ་རེད། ཡང་ཁ་ཤས་ཀྱིས་བཀའ་བརྒྱུད་པའི་འཕགས་མོ་གྲུབ་པ་རྡོ་རྗེ་རྒྱལ་པོས་བཞེངས་པར་ འདོད། དེའི་དབང་དུ་བཏང་ན་ཁོང་དུས་རབས་བཅུ་གཅིག་པའི་ནང་བྱུང་བ་རེད། དུས་རབས་དང་ལོ་ཚིགས་ལ་དཔྱད་ན་བཞེངས་མཁན་ཤེས་འདོད་པ་རེད། འོན་ཀྱང་ད་ལྟ་ད་དུང་བཞེངས་མཁན་གསལ་བོ་མི་ཤེས། ད་དུང་དཔྱད་དགོས། ཐབས་ཤེས་གཅིག་ལ་ཤོག་བུར་དཔྱད་ན་ཤེས་མོད་དེ་རིང་ང་ཚོར་གོ་སྐབས་དེ་རེག་པ་མ་ རེད།
ཡིག་རྙིང་དུ་གཤེན་རབ་མི་བོ་ཆེ་ཞེས་པའི་གཤེན་གྱི་མིང་གཞི་ཤ་ཞ་ལྟར་བྲིས་འདུག་པ་དང་། གི་གུ་ཕྱིར་ལོག་ཅན་སོགས་ཏུན་ཧོང་ཡིག་རྙིང་དང་འདྲ།
ཁོང་གིས་དཔེ་ཅུང་མང་བོ་བཀོད་ཀྱང་འདིར་མ་བྲིས། སྤྲོ་སྣང་ཡོད་ན་བོན་གྱི་ཡིག་རྙིང་གི་དཔེ་ཆ་དངོས་གཟིགས་ཆོག དེ་མིན་ད་དུང་ཁོང་གིས་ཏུན་ཧོང་ཡིག་རྙིང་དང་དགའ་ཐང་འབུམ་པ་ཆེ་ནས་རྙེད་པའི་ ཡི་གེ་བསྡུར་བ་དང་། ཧྥ་རན་སི་ན་ཡོད་པའི་ཏུན་ཧོང་ཡིག་རྙིང་ཞིག་ལས་བོན་གྱི་ཡིག་རྙིང་ཡང་རྙེད་ལ་ དེའི་ནང་བོན་གྱི་རྒྱལ་པོ་དང་པོ་གྲི་གུམ་བཙན་ཞེས་ཀྱང་བྲིས་འདུག་པ་སོགས་ཀྱང་ གསུངས་སོང་།
བོན་ལ་གཞོལ་ནས་བོད་ཞིག་བཙལ་འདོད་ཀྱང་།།
རྡོག་རྡོག་རྡེའུ་འབུམ་འདྲ་ཞིག་རྙེད་དཀའ་བས།
ཡང་དག་དབུ་མའི་གསེར་གྱི་ཤེས་རབ་ཀྱིས།།
མ་འོངས་གངས་ལྗོངས་དར་བའི་ལམ་དུ་འཁྲིད།།
ཞེས་བར་སྐབས་ཀྱི་ཚིགས་བཅད་ཀྱི་ལྗོན་པར་ངལ་བ་བསྙེས་རྗེས་ཁོང་གི་འཆད་ཁྲིད་ལ་མུ་མཐུད་དུ་མཉན་ཆོག
ཁ། དགའ་ཐང་འབུམ་པ་ཆེའི་ཡིག་རྙིང་གི་རིན་ཐང་།
ཚན་རིག་གི་ལམ་ནས་ཡིག་རྙིང་ལ་དཔྱད་པ་བཏང་ཚེ། ཐོག་མར་དེ་དུས་ནམ་ཞིག་ལ་བྱུང་བར་དཔྱད་པ་གཏང་དགོས། ཏུན་ཧོང་གི་ཡིག་རྙིང་ལ་ལས་ཁྲོད་གནའ་སྔ་མོར་བོད་ལ་བོན་ཆོས་དར་བ་བྲིས་འདུག ད་སྐབས་ཕྱི་རྒྱལ་གྱི་མཁས་པ་ལ་ལས་དུས་རབས་བཅུ་གཅིག་པའི་སྔོན་ལ་བོད་ལ་ཆོས་ ལུགས་བྱུང་མེད་འདོད་མཁན་ཀྱང་ཡོད། འོན་ཀྱང་ང་ཚོས་ཡིག་རྙིང་འདི་དག་གིས་ལྟ་བ་དེ་རྫུན་ཡིན་པ་ར་སྤྲོད་བྱས་འདུག དེ་བས་ང་ཚོས་ཞིབ་འཇུག་བྱེད་སྐབས་མིག་མཐོང་ལག་ཟིན་མ་བྱུང་ན་ལྟ་བ་གང་འདོད་དུ་ བརྗོད་རྒྱུ་དཀའ་ལས་ཁག་པོ་རེད། ད་སྐབས་ཞིབ་འཇུག་པའི་ཁྲོད་ན་ཚོད་བགམ་བྱེད་མཁན་ཡོད། དེ་ཚན་རིག་དང་མཐུན་པ་མ་རེད།
ད་ང་ཚོས་ཡིག་རྙིང་རྙེད་ན་དཔྱད་པ་གཏོང་དགོས། ངས་གོང་ནས་བརྗོད་པའི་གཏེར་ཡིག་དེ་དག་ལ་དཔྱད་པ་གཏོང་དགོས། བོད་ཀྱི་གཏེར་མ་སྐོར་ཞིག་ངག་རྒྱུན་ལྟ་བུ་རེད། ངས་ད་ལྟའི་བར་དུ་གཏེར་མ་ངོ་མ་ཞིག་མཐོང་མ་མྱོང་། འོན་ཀྱང་ངས་མ་མཐོང་ན་མེད་པ་མ་རེད།
གཏེར་ མ་སྐོར་ཞིག་ཁོ་ཚོས་བྲིས་པ་རེད། ཡིན་ན་ཡང་རྙེད་པ་དང་བྲིས་པ་གཉིས་ཁ་ཁ་རེད། དགའ་ཐང་འབུམ་པ་ཆེ་ལ་མཚོན་ན་དུས་རབས་བརྒྱད་པ་ལས་བརྒལ་ཐུབ་ཀྱིན་མི་འདུག དེའི་ནང་དུ་བོད་པ་རང་གི་འདུ་ཤེས་མཚོན་བཞིན་འདུག དེ་ལྟར་བརྗོད་པའི་རྒྱུ་མཚན་ནི་ནང་ཆོས་ཀྱི་དཔེ་ཆའི་ནང་གི་བསམ་གཞིག་བྱེད་ སྟངས་དང་ཁང་པ་ལས་སྟངས་སོགས་རྒྱ་གར་ལྟར་རེད། དགའ་ཐང་འབུམ་པ་ཆེའི་ཡིག་རྙིང་ཁྲོད་ཀྱི་ཆོ་ག་ལས་མངོན་པ་བོད་མི་རང་གི་བསམ་ སྤྱོད་རེད། བོད་རང་གི་བསམ་བློ་འཚོལ་རྒྱུ་དེ་གཙོ་བོ་རེད། བོད་རིག་པར་ཞིབ་འཇུག་བྱེད་ཚེ་བོད་མིའི་བསམ་བློ་གཏོང་སྟངས་དང་བྱ་སྤྱོད་འཚོལ་ རྒྱུ་དེ་གཙོ་བོ་རེད། དགའ་ཐང་འབུམ་པ་ཆེའི་ཡིག་རྙིང་ལ་ཡིད་ཆེས་བྱས་ཆོག་པའི་རྒྱུ་མཚན་ནི་ཡིག་རྙིང་ དེ་མཆོད་རྟེན་དུ་བཞག་པ་ནས་ད་ལྟའི་བར་བཟོ་བཅོས་བཏང་ཡོད་པ་མ་རེད། བོད་ལ་ཡིག་རྙིང་མེད་པ་མིན་མོད། ཡིག་རྙིང་མང་བོ་ཞིག་ལ་བཟོ་བཅོས་བཏང་ཟིན། དེ་བས། དཔེར་ན་རྒྱལ་པོ་སྲོང་བཙན་སྒམ་པོའང་ལྷ་རུ་བཏང་ནས་བརྗོད་པས་ལོ་རྒྱུས་ཀྱི་ཆ་ གབ་འདུག བོད་ཀྱི་ཆོས་འབྱུང་གི་རྩོམ་མཁན་མང་ཆེ་བ་ཆོས་པ་ཡིན་པས། ཁོ་ཚོས་དད་པ་གཙོ་བོར་བཟུང་ནས་བྲིས་པ་རེད། དེ་ལྟར་ཡིན་ཚེ་ལོ་རྒྱུས་ཀྱི་ཆ་ནས་དཀའ་ལས་ཁག་པོ་འདུག ཏུན་ཧོང་གི་ཡིག་རྙིང་དང་དགའ་ཐང་འབུམ་པ་ཆེའི་ཡིག་རྙིང་གི་ནང་དོན་སྐབས་དེའི་ གནས་ཚུལ་ཇི་བཞིན་དུ་བྲིས་འདུག སྐབས་དེའི་འདུ་ཤེས་དང་བསམ་བློ་མཚོན་ཡོད་པས་ཡིད་ཆེས་ཀྱི་ཚད་མཐོན་པོ་འདུག
ངས་འདི་ཙམ་བཤད། ཞོལ་ནས་ཁྱེད་རྣམ་པར་དྲི་བ་ཡོད་ན་ངས་ལན་འདེབས།
མཇུག་གི་གཏམ།
དུས་ཚོད་གཅིག་རིང་གི་འཆད་ཁྲིད་མཇུག་རྫོགས་རྗེས་སློབ་གྲོགས་དང་ཕྱོགས་ཡོང་སྐུ་མགྲོན་གྱི་ཁྲོད་ནས་རེ་འགའི་དྲི་བ་བཏོན་ཀྱང་སྐད་ཆའི་དབང་གིས་ཕན་ཚུན་ལ་བརྡ་འཕྲོད་པར་དཀའ་ངལ་ཆེན་པོ་ཡོད་པས་སྟབས་བདེ་བོ་ཞིག་མ་བྱུང་། བོད་པ་བོད་པའི་བར་ནས་ཕན་ཚུན་ལ་ལོ་ཙཱ་བྱས་ཀྱང་ད་དུང་སྟབས་བདེ་མ་བྱུང་ངོ་།།
ཨ་མདོ་པ་དང་ཁམས་པ་གང་ལ་མཚོན་ནའང་ལྷ་སའི་སྐད་ལ་ངེས་པར་དུ་སློབ་སྦྱོང་ནན་མོ་བྱེད་དགོས་ལ་དེ་ལྟར་མ་བྱས་ན་ཐབ་ཀ་མ་གཏོགས་ས་མི་ཤེས། ཨ་མ་མ་གཏོགས་མི་མི་ཤེས་ཞེས་ཨ་མདོའི་ལུང་པ་ཁག་ན་བརྗོད་པའི་གཏམ་དཔེ་དང་ཀུན་ནས་མཚུངས་སོ།།
༢༠༡༠ལོའི་ཟླ༡༠ཚེས༡ཉིན་བཟོ་བཅོས་བྱས་པ་ཡིན།
དགའ་ཐང་འབུམ་པ་ཆེ་ནས་གསར་དུ་རྙེད་པའི་བོན་གྱི་གནའ་དཔེ་བདམས་བསྒྲིགས། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། སྒྲིག་མཁན་པ་སངས་དབང་འདུས་དང་ནོར་བུ་ཚེ་རིང་། ༢༠༠༧ལོའི་ཟླ༩པར་པར་གཞི་དང་པོ་བསྒྲིགས།
མཚོ་སྔོན་པོའི་ཟིན་བྲིས་ཕ་བོང་གི་འཇིག་རྟེན་ཞེས་པ་ལས་དྲངས།
http://blog.amdotibet.cn/pawang/index.aspx
2,151 total views, 1 views today


text:
མཆིན་ནད་དུག་ཐབས་སམ་མཆིན་པའི་གཉན་ཚད་སྐོར།(Hepatitis b)དེ་ཡང་དོན་ལྔའི་ཡ་གྱལ་མཆིན་པ་ལ་འབྱུང་སྲིད་པའི་ནད་རིགས་༡༨ཙམ་ཡོད་པ་ལས། དེ་དག་གི་ནང་ནས་བྱིན་སྐད་ལ་(Hepatitis b)དང། བོད་ཀྱི་གསོ་རིག་ཀུན་གྱི་མ་ཕྱི་འབུམ་བཞི་ལྟར་དུ། མཆིན་ནད་དུག་ཐབས་སམ་མཆིན་པར་གཉན་ཚད་བཞུགས་པའི་ནད་གཞི་ཞིག་ལ་ངོས་འཛིན་བྱེད།
སྤྱིར་ན་དངོས་པོ་གང་ཞིག་གསར་དུ་གྲུབ་པ་ལ། རང་ཉིད་སྐྱེད་བྱེད་ཀྱི་རྒྱུ་དང་རྐྱེན་གཉིས་འཛོམས་དགོས་ཕྱིར། ལུང་ལས་ཀྱང། གཉིས་མ་འཛོམས་ན་གཅིག་མི་སྐྱེ། ཞེས་བཞེད་པ་ལྟར། མཆིན་པའི་དུག་ཐབས་ཀྱི་ནད་འདི་ལུས་ལ་གསར་དུ་སྐྱེ་བ་ལའང་སྐྱེད་བྱེད་རྒྱུ་ཡོད་དགོས་པར་བརྗོད་མེད་ཡིན་པས། འདུ་བ་རྣམ་བཞིའི་ནང་ནས་མཁྲིས་པས་རྒྱུ་བྱེད་པ་དང། ལུས་ཟུངས་ཀྱི་ངོས་ནས་ཁྲག་དང་ཆུ་སེར་གཉིས་ལ་བརྟེན་ནས་འབྱུང་བ་ཞིག་ཡིན།
གཉིས་པ་རྐྱེན་གྱི་ཆ་ནས་བཤད་ན་མཐའ་ཡས་མོད་ཀྱང། འདིར་དཔེར་མཚོན་ཙམ་ཞིག་ཞུས་ན། ཟས་སྤྱོད་གཉིས་ལས། ཟས་ལ་རོ་ཚ་བའི་རིགས། སུར་པན་ལྗང་དམར་གང་རུང་མཉམ་དུ་གཡོས་པའི་ཟས་སམ། ཞལ་ལྕེ་ཚ་བའི་སུར་ལྗང་གི་ཚོད་མ་སོགས་ཚ་བའི་ཟས་སྐོམ་དང། རོ་སྐྱུར་མོའི་ཟས་རིགས་སིལ་ཏོག་སྐྱུར་མོ་ལྟ་བུའི་མུར་སྐྱུར་བསླང་པའི་ཟས་སམ། བཏུང་ཆུ་སྐྱུར་མོའི་རིགས་མཐའ་དག་གོ་ ཁྱད་པར་དུ་མཆོད་ཆང་དང་ཨ་རག་ལྟ་བུའི་སྐོམ་སོགས་ཀྱིས་བསླང་བར་བྱེད་པ་ཡིན།
སྤྱོད་ལམ་གྱི་ངོས་ནས་འཛམ་གླིང་མི་སྤྱོད་ལ་གྲངས་ལས་འདས་མོད་ཀྱང། དེ་རིང་སྐབས་སུ་བབས་པའི་སློབ་གཉེར་བ་ཞིག་གི་སྤྱོད་ལམ་ལ་དཔེར་མཚོན་ཙམ་ཞུས་ན། སློབ་སྦྱོང་བྱེད་པའི་དུས་ཚོད་ལ་ངེས་པ་མེད་པར། ཉིན་མཚན་ཀུན་ཏུ་དྲག་ཤུལ་གྱི་ལམ་ནས་མཚམས་མེད་དུ་སྐྱོར་སྦྱོང་བྱེད་ཅིང། ཉིན་མོར་ཁ་ཟས་འཆག་མཚན་མོར་གཉིད་འཆག་ནས། ཀླད་པ་ལ་ངལ་གསོ་མེད་པར་བག་མེད་ཀྱི་སྒོ་ནས་སེམས་ལས་སྣ་མང་བྱེད་པ་སོགས། མདོར་ན་ལུས་སེམས་གང་གི་དྲག་ཤུལ་ཀྱི་ལས་རིགས་ཀུན་གྱིས་བསླང་བར་བྱེད་པ་ཡིན།
ངོ་བོ་དང་འབྱུང་ཁུངས་ཀྱི་ཆ་ནས་བཤད་ན། མཆིན་ནད་ལ་ཚ་བའི་རང་བཞིན་གྱི་ནད་རིགས༡༣་དང། གྲང་བའི་ངོ་བོ་རུ་གྱུར་བ་༥ཡོད་པ་ལས། འདི་ནི་སྔ་མའི་ནང་ཚན་དུག་སྲིན་ལས་བྱུང་ཞིང་མཆིན་པ་ལ་གཉན་ཚད་བཞུགས་པ་ཞིག་སྟེ། འདུ་བ་རྣམ་བཞི་ལས་མཁྲིས་པའི་ཚད་པ་རྒྱས་ནས་སྦོས་པ་དང་སྐྲངས་པ། སྔར་རྒྱུན་ལས་ཆེ་རུ་ཕྱིན་ཅིང་ཁྲག་ནག་པོ་འབབ་པ་སོགས་སྣ་ཚོགས་འབྱུང་སྟེ། དུས་ལས་འདས་ན་འོར་སོགས་གཅོང་ནད་རིགས་འདྲ་མིན་འབྱུང་བར་བྱེད་ཅིང། དོན་གནད་ལ་གནོད་ཚབས་ཆེ་བའི་འགོས་ནད་ཅིག་ངོས་འཛིན་གནང་སྲོལ་ཡོད་པ་རེད།
འབྱུང་ཁུངས་ནི། མི་ལ་སྲིན་འབུའི་རིགས་མང་པོ་ཡོད་ཀྱང། དེ་དག་གི་ནང་ནས་དུག་སྲིན་བདུན་ནམ་དགུ་སོགས་བགྲང་སྲོལ་ཡོད་ལ། དེ་རྣམས་མདོག་དམར་ཞིང་ཁྲག་གི་རྒྱུད་དུ་གནས་བཅའ་བ་དང། སྐད་གཅིག་མ་གཅིག་གི་ཡུན་ཚད་ལ་མགོ་ལུས་ཀུན་ཏུ་རྒྱུ་ནུས་པ་ཞིག་ཡོད། རྒྱུན་གཏན་ལུས་ལ་ཕན་པའི་སྲིན་འབུ་ཞིག་ཡིན་ནའང། ཟས་སྤྱོད་སྨན་དཔྱད་སོགས་ཀྱི་རྐྱེན་བྱས་ནས་སྲིན་འབུ་ཁྲོ་ཞིང་ལུས་གནས་སོ་བཏབ་སྐབས། གཉན་ནད་ཁོ་ནར་འགྱུར་འགྲོ་བ་ཞིག་ཡིན། དེར་རྟེན་མཆིན་པའི་གཉན་ཚད་འདི་འབུ་དེ་དང་ཤིན་ཏུ་འབྲེལ་བ་ཆེ་བ་ཞིག་རེད།
ནད་རྟགས་ནི། ནད་འདི་ཐོག་མར་གྲང་ཤུམ་བྱེད་ཅིང། ཀན་རྩ་གྲིམས་མཐོ་དང། ཆུ་མདོག་དམར་སེར་དྲི་རླངས་ཆེ་བ་སོགས། ཚ་བའི་སྤྱི་རྟགས་མི་ཉུང་བ་ཞིག་ཡོང་གི་ཡོད་པ་རེད་ལ། བྱེ་བྲག་མིག་སྤྲིན་དམར་པོ་ཆགས་པ་དང། རྐང་པའི་བོལ་གོང་སྐྲངས་པ། གདོང་པར་སྔོ་མདངས་ཆགས་པ། བཙོག་པ་སྐམ་པོ་ཆགས་པ་སོགས་འབྱུང། རྟགས་དེ་རྣམས་ཡོང་དོན་གང་ལ་ཞེ་ན། མིག་ནི་མཆིན་པའི་མེ་ཏོག་དང། བོལ་གོང་མཆིན་རྩའི་གནད་ཟུར། གདོང་མདོག་འགྱུར་བ་འགྲོ་དོན་ནི། ལུས་ཡོངས་རྫོགས་ལ་འཁོར་བའི་ཟུངས་ཁྲག་རྣམས་མཆིན་པ་ལས་བརྒྱུད་དགོས་ཕྱིར། མཆིན་པར་གཉན་ནད་ཀྱིས་བཟུང་དུས་ངོ་གདོང་གི་པགས་མདོག་ཀྱང་འགྱུར་བ་ཡིན། བཙོག་པ་སྐམ་དོན་ནི། མཆིན་པ་ལུས་ཀྱི་དྲོད་དང་རླན་བཤེར་འབྱུང་བའི་གནས་ཤིག་སོང་ཕྱིར་དེ་ལྟར་འགྱུར། གཞན་ཡང་ན་ལུགས་ཀྱི་རྟགས་ནི། མཆིན་པ་ཆེ་རུ་སོང་སྟེ་ཕོ་བ་མཆིན་པས་གང་སོང་སྙམ་པའི་ཚོར་སྣང་བསྐྱེད་པ་དང། བྱང་ཁོག་སྟོད་ཀྱི་རྩིབས་མ་གཡས་པའི་སྟེང་དུ་ན་ཟུག་དྲག་པོ་འབྱུང་བ། ཁྱད་པར་དུ་འཇུ་དཀའ་བའི་ཁ་ཟས་ཟོས་རྗེས་ཕོ་བ་ལ་ན་ཟུག་བཏང་བ་ལ་སོགས་འབྱུང། ད་དུང་ནད་འདི་ཐུན་མོང་མ་ཡིན་པའི་རྟགས་རྣམ་པ་བཞི་ཡོད་པ་ནི། མུར་འགྲམ་གྱི་གོང་དང་རྐང་ལག་གི་མཐིལ་བཞི་ལ་སེར་མདོག་གམ་ནག་ཁྲ་འབྱུང་བ་ཡིན། དེ་དག་ཀྱང་མཆིན་པའི་རྩ་ཁ་དང་མཆིན་པའི་ཆ་ཤས་ཉེ་གནས་ཡིན་པས་མ་ཚད། རྒྱུན་དུ་ཆང་རག་བསྟེན་མཁན་ཕལ་ཆེ་བའི་མུར་གོང་ལ། ནག་ཁྲ་དང་སེར་ཐིག་འབྱུང་བཞིན་པ་ནི་ཀུན་གྱི་མངོན་ཡུལ་དུ་གྱུར་བ་ཞིག་རེད། ནད་འདི་ཡུན་རིང་པོར་སོང་ན། ཚེ་གཞུག་མཆིན་པ་རུལ་ནས་ལུད་པའི་ནང་དུ་ཁུ་ལྟ་བུའི་ཁྲག་རུལ་དོན་ཞིང། ཚེ་སྲོག་ལ་རྒོལ་ངེས་པའི་ནད་གཞི་ཞིག་ཡིན་པ་རེད། དེ་ལ་ཕན་པའི་བཅོས་ཐབས་ནི་འདིར་སྐབས་སུ་མ་བབས་པས་རེ་ཞིག་བཞག་
དེ་ཉིད་ཀྱི་སྔོན་འགོག་ལ་རང་གཞན་གཉིས་ལས། རང་ལ་དབང་བའི་འགོག་སྲུང་ནི། ཟས་ཀྱི་ཆ་ནས་འཇུ་དཀའ་བའི་མཁྲེག་ཟས་དང་སྙིང་རུལ་སྐྱུར་མོ་རྣམས་ཡུན་དུ་མི་ཟ་རྒྱུ་དང། ཁྱད་པར་རྒྱུན་དུ་ཆང་རག་མི་བསྟེན་རྒྱུ། སྤྱོད་ལམ་ལ། ནད་གཞི་འདི་ལྡན་པའི་གང་ཟག་དང་ཕན་ཚུན་ལུས་འཁྱུད་ཅིང་རྔུལ་རླན་མཉམ་སྦྱར་གྱིས་དྲག་ཤུལ་ལས་ལ་ཡུན་དུ་མི་ཞུགས་རྒྱུ། སོ་འཁྲུས་དང་གཞར་གྲི་སོགས་ཁྲག་གོས་པའི་རིགས་སམ། ཁྲག་དང་འདྲེས་དྭོགས་ཅན་གྱི་ཟས་སྐོམ་ལ་འཛེམ་ཟོན་གནང་རྒྱུ།
གཞན་སྨན་པ་སོགས་དབང་བའི་སྔོན་འགོག་ནི། སྨན་ཁབ་གཙག་བུ་ཐུར་མ་སོགས་ཟུངས་ཁྲག་གོས་པའི་ཡོ་བྱེད་དམ། དཔྱད་ཆ་མཉམ་དུ་བེད་སྤྱོད་མི་གནང་རྒྱུ། ཛ་དྲག་པའི་ནད་གཞི་དང་རྡེབ་སྐྱོན་སོགས་ཀྱི་རྐྱེན་པས། ནུབ་སྨན་ཁང་དུ་བཤའ་བཅོས་བྱེད་སྐབས་ཁྲག་བསྣོན་རྒྱབ་དགོས་བྱུང་ཚེ། ཁྲག་ལ་མཆིན་པའི་གཉན་ཚད་ཡོད་མེད་བརྟག་དཔྱད་ངེས་པར་གནང་རྒྱུ། ད་དུང་མཚན་རིག་སྨན་པའི་བཞེད་སྲོལ་ལྟར་སྦྲུམ་མ་ནད་ཡོད་པ་ལ་ཕྲུ་གུ་སྐྱེས་མ་ཐག་ཏུ། བྱིས་པར་སྔོན་འགོག་གི་ཁབ་བརྒྱབ་དགོས་པར་བཤད། དེ་དག་ནི་སྔོན་འགོག་གི་དྭོགས་སེལ་བྱེད་ཚུལ་ཙམ་ལས། གོང་དག་གི་ལྡོག་ཕྱོགས་ཀྱི་ལས་ལ་བཞུགས་པ་ཙམ་གྱིས་གོས་པའི་ངེས་པ་མེད།
སྨན་གྱི་སྔོན་འགོག་ལ་བོད་ལུགས་གསོ་རིག་སྨན་འབུམ་གྱི་དགོངས་དོན་ལྟར་ན། ཟླ་བ་གཅིག་དང་ལོ་གཅིག་སྲུང་བའི་སྡེ་གཉིས་ཡོད་པ་ལས། མཚན་གཞི་ཙམ་ཞུས་ན། བཟང་པོ་དྲུག་གི་རིལ་བུ་ཉིན་བདུན་མན་ཆོད་དང་གསུམ་ཡན་ཆོད་སྨན་རྟ་གཡེར་མའི་ཁུ་བས་མཆོད་ན། དོན་ནད་ཐམས་ཅད་ཟླ་གཅིག་རིང་བསྲུང་ནུས་ལ། ཡང་བཟང་དྲུག་གི་རིལ་བུ་ཟླ་བ་གཅིག་གི་རིང་མཆོད་ཅིང། ཟླ་དེའི་ཚེས་གཅིག་ནས་༡༥བར་རིལ་བུ་མང་རུ་ཡར་བསྐྱེད་དུ་ཟ་བ་དང། ཚེས་༡༦་ནས་རིམ་པས་ཉུང་རུ་མར་བྲི་སྤྱད་དེ། སྨན་རྟ་གཡེར་མའི་ཁུ་བས་དབུལ་ན་ལོ་གཅིག་རིང་དོན་ནད་འགོག་ཐུབ་པ་ཡིན། སྐབས་དེར་སྔ་དྲོའི་ཟས་དང་རུལ་སྐྱུར་ཅན་གྱི་ཟས་ལ་འཛེམ་ཟོན་དགོས། ད་དུང་གལ་གནད་ཆེ་ཤོས་ནི། དེང་སྐབས་མཚན་རིག་སྨན་པའི་ནད་འགོག་གི་ཁབ་རིམ་པ་གསུམ་དུས་ཐོག་རྒྱབ་རྒྱུ་དེ་རེད།
ན་ཚོད་ལ་ལྟོས་ཏེ་ནད་འདིའི་མནར་ཤུགས་ལ་ཚོད་དཔག་བྱས་ན། དེང་བོད་པའི་འཚོ་མཛད་མང་པོ་ཞིག་གི་དགོངས་འདུན་མཐུན་པའི་བསྡོམས་ཚིག་གི་སྙིང་དོན་ཞིག་ལ། བྱིས་པ་སྐྱེས་མ་ཐག་ཏུ་མཆིན་པའི་གཉན་ཚད་ཕོག་ན། ནད་གཞི་ལྗིད་དུ་འགྲོ་རྒྱུའི་ཉེན་ཚབས་བརྒྱ་ཆ ༩༠ ཙམ་ཡོད་པ་དང། ཡང་རང་ལོ་གཅིག་ནས་ལྔའི་བར་ནད་འདི་ཕོག་ན། ནད་ཚབས་ཆེ་རུ་འགྲོ་བའི་བརྒྱ་ཆ་༣༠ ཙམ་ཡོད་ལ། ཕྲུ་གུ་རང་ལོ་ལྔ་ལས་བརྒལ་བའི་མི་རྣམས་ལ་ཉེས་ཚབས་བརྒྱ་ཆ་ ༦ ཙམ་སླེབས་ཀྱི་ཡོད་པ་དང། མི་རྒན་པ་རྣམས་གཉན་ཚད་འདི་ཕོག་དུས་ཉེན་ཚབས་བརྒྱ་ཆ་ ༥དང་ཚག༡༠ ཙམ་ལ་སླེབས་སྲིད་པའི་འདེང་ཚོད་གནང་ཡོད།
སྤྱི་ལོ༢༠༡༧།སྤྱི་ཟླ༧པའི་ཏ་རིག༢༨འཛམ་གླིང་མཆིན་པའི་གཉན་ཚད་ཉིན། རྒྱ་གར་བོན་གཞིས་འཕྲོད་ལས་པ་དང། གཞིས་འགོའི་རེ་བ་ལྟར་བོན་བུ་ཁྱིམ་ཁང་གི་སློབ་ཕྲུག་རྣམས་ལ་གཏམ་བཤད་ཞུས།
སྨན་དགེ་དགེ་བཤེས་གཡུང་དྲུང་བཀྲ་ཤིས།
799 total views, 1 views today


text:
རྩོམ་པ་པོ། ཞོགས་དུང་།
བོད་པའི་སྤྱི་ཚོགས་སུ། དད་པ་ཡོད་མེད་ནི་བོད་པ་ཡིན་མིན་ངོས་འཛིན་བྱེད་ཀྱི་ཚད་གཞི་ལྟ་བུར་གྱུར་འདུག སུ་ཞིག་ལ་དད་པ་མེད་པའི་སྙད་བཏགས་ན། བོད་མི་རྣམས་ཀྱིས་དེ་ཉིད་མི་གྲལ་ནས་འཕུད་པའི་ཤོམ་ར་བྱེད། དེས་ཀྱང་བོད་ཀྱི་གཙོ་རྒྱུགས་རིག་གནས་ཆོས་ལུགས་ཡིན་པ་གསལ་བཤད་བྱས་འདུག རྒྱུ་མཚན་ནི་དད་པ་ཞེས་པའི་ཐ་སྙད་འདི་ཆོས་ལུགས་ཁོ་ན་ལ་སྤྱོད་པའི་ཕྱིར་རོ།།
མི་བུ་སུ་ཡིན་ཀྱང་། ཐོག་མར་དད་པ་ཞེས་པའི་གོ་དོན་གསལ་པོར་ཤེས་རྗེས་རང་ཉིད་དད་ལྡན་ཡིན་མིན་ད་གཟོད་ཁ་ཚོན་བཅད་ཆོག་སྟེ། ཆོས་གཞུང་དུ། ལྟ་བ་བཀར་བཏགས་ཀྱི་ཕྱག་རྒྱ་བཞི་ཁས་ལེན་མིན་གྱིས་ཕྱི་ནང་གི་ཁྱད་པར་འབྱེད་པའི་བཤད་ཚུལ་ཞིག་འདུག་ཅིང་། སྐྱབས་འགྲོ་རྒྱུད་ན་ཡོད་མེད་ཀྱིས་ཕྱི་ནང་གི་ཁྱད་པར་འབྱེད་པའི་བཤད་ཚུལ་ཞིག་ཀྱང་འདུགའདིར་ཕྱི་མ་ལྟར་བཤད་ན། སྐྱབས་འགྲོ་རྒྱུད་ལ་སྐྱེས་པའི་ཚད་ནི། འདུན་དང་ཞེ་སྡང་འཇིགས་པ་དང་།། རྨོངས་པས་གང་ཞིག་ཆོས་མི་འདའ།། དེ་ནི་དད་པ་ཅན་ཞེས་བྱ།། ངེས་པར་ལེགས་པའི་སྣོད་མཆོག་ཡིན།། ཞེས་འདུན་པ་དང་། ཞེ་སྡང་དང་། འཇིགས་པ་དང་། རྨོངས་པའི་དབང་གིས་ཆོས་ལས་མི་འདའ་བ་ནི་དད་པ་ཅན་ཡིན་ཟེར་རོ།།
དེ་ཡང་འདུན་པས་ཆོས་ལས་མི་འདའ་བ་ནི་འདོད་ཆགས་ཀྱི་དབང་གིས་ཆོས་ལས་མི་འདའ་བ་སྟེ། དཔེར་ན། གཞན་ན་རེ། སངས་རྒྱས་ཀྱི་སྐུ་འདྲ་ཞིག་ཡོད་པ་དེ་ཤིགས་དང་ཁྱོད་ལ་རྒྱུ་ནོར་རམ། བུད་མེད་དམ། ཐ་ན་རྒྱལ་སྲིད་ཀྱང་གཏད་དོ་ཟེར་ཡང་ཆོས་མི་གཏོང་བ་དང་།ཞེ་སྡང་གིས་ཆོས་མི་འདའ་བ་ནི། དཔེར་ན་། གཞན་ཞིག་གིས་ངའི་སྲོག་ལ་རྟག་ཏུ་རྒོལ་ན་ཡང་ངས་ཁོ་ལ་རྒོལ་ལན་མི་བྱེད་དོ་ཟེར་ནས་ཆོས་མི་གཏོང་བ་དང་།འཇིགས་པས་ཆོས་མི་འདའ་བ་ནི། དཔེར་ན། གཞན་འགའ་ཞིག་གིས། ཁྱོད་ཀྱིས་ཆོས་མི་གཏོང་ན་ད་ལྟ་ཉིད་དུ་གསོད་ངེས་ཡིན་ཟེར་ཡང་ཆོས་མི་གཏོང་བ་དང་། རྨོངས་པས་ཆོས་ལས་མི་འདའ་བ་ནི། དཔེར་ན། གཞན་ཞིག་གིས། ཆོས་ལ་བདེན་པ་མེད་པས་སྐྱུར་ཞོག་ཟེར་ཡང་ཆོས་མི་གཏོང་བ་བཅས་རྣམ་པ་བཞི་དང་ལྡན་པའི་གང་ཟག་ནི་སྐྱབས་འགྲོ་རྒྱུད་ལྡན་གྱི་གང་ཟག་དང་དད་པ་ཅན་ཡིན་ཞེས་སོ།།
དད་པ་ནི་ཆོས་ལུགས་ཐམས་ཅད་ཀྱི་རྩ་བ་རེད། ཐར་པའི་གྲོང་ཁྱེར་དུ་བགྲོད་བྱེད་ཀྱི་རྐང་པ་ལྟ་བུར་གྱུར་པས་ཆོས་པ་རྣལ་མ་ཞིག་ལ་མཚོན་ན་གོང་གི་སྐྱབས་འགྲོའི་སེམས་སམ་དད་པ་དེ་འདྲ་ཡོད་དགོས་པ་མ་མཐའི་ཆ་རྐྱེན་རེད། དད་པ་སྔོན་འགྲོ་མ་ལྟར་སྐྱེད་པ་སྟེ།། ཞེས་དང་། དད་པ་མེད་པའི་མི་རྣམས་ལ།། དཀར་པོའི་ཆོས་རྣམས་མི་སྐྱེ་སྟེ།། ཞེས་སོགས་གསུངས་པའམ་མཐར་གཏུགས་ན་གནད་དེ་ལ་ཐུག་འདུག འོ་ན་དད་པ་གང་ལ་བྱ་དགོས་པ་རེད་ཟེར་ན། འཁོར་པའི་ངོ་བོ་སྡུག་བསྔལ་ཡིན་པར་བསམས་ནས་དད་པ་དང་། ལས་ག་འདྲ་བྱས་ན་འབྲས་བུ་དེ་འདྲ་འབྱུང་བར་བསམས་ནས་དད་པ་དང་། དཀོན་མཆོག་གསུམ་གྱིས་སྡུག་བསྔལ་ལས་སྐྱོབ་ཐུབ་པར་བསམས་ནས་དད་པ་སྟེ། དེ་ལ་ཡང་དང་བའི་སྒོ་ནས་དད་པ་དང་། ཕྱིར་མི་ལྡོག་པའི་སྒོ་ནས་དད་པ་དག་ཏུ་དབྱེ་རྒྱུ་འདུག རྣམ་གྲངས་འདྲེན་ཤེས་པ་ཙམ་གྱིས་འཇིག་རྟེན་རྣམས་ཆོས་པར་མི་འགྱུར་ལ་རྣམ་གྲངས་འདྲེན་མི་ཤེས་པ་ཙམ་གྱིས་ཆོས་པ་རྣམས་འཇིས་རྟེན་པ་རུ་ཡང་མི་འགྱུར། དེ་དག་གི་དོན་ཉམས་སུ་ལེན་མཁན་ནི་ཆོས་པ་རྣལ་མ་རྣམས་རེད། དེ་བས་ཁོ་བོས་འདི་ནས་རྒྱས་པར་བཤད་པའི་དགོས་པ་མི་འདུག
ཁོ་བོས་བཤད་འདོད་པ་ནི་འཇིག་རྟེན་པ་རྣམས་ལ་དོན་དངོས་སུ་དད་པ་ཡོད་དམ་མེད་ཀྱི་གནས་ཚུལ་ཅུང་ཟད་གླེང་རྒྱུ་དེ་ཡིན། དད་པ་ནི་ཆོས་པ་རྣལ་མ་རྣམས་ཀྱི་དགོས་ཆེད་ཅིག་ལས་འཇིག་རྟན་པ་རྣམས་ཀྱི་དགོས་ཆེད་ཅིག་མ་རེད། མཚན་ཉིད་ཚང་བའི་དགེ་བའི་བཤེས་གཉེན་ལས་ཆོས་ཉན་པ། གྲོགས་དད་པ་ཅན་དང་འགྲོགས་པ། མི་རྟག་པ་དང་ལས་འབྲས། འཁོར་པའི་ཉེས་དམིགས་སོགས་བསམ་པ། མདོ་སྡེར་ལྟ་བ་སོགས་ནི་ཆོས་པ་རྣལ་མ་རྣམས་ལ་དད་པ་སྐྱེ་བའི་རྒྱུ་རུ་བཤད་ཅིང། གལ་སྲིད་འཇིག་རྟེན་པ་རྣམས་ཀྱིས་ཀྱང་དེ་ལྟར་བསྒྲུབས་ན་འཇིག་རྟེན་པ་མ་ཡིན་ལ་ཁོ་ཚོའི་འཚོ་གནས་ཀྱི་ལུགས་དང་རིང་དུ་འགལ་འགྲོ་བས་འཇིག་རྟེན་པ་ལ་དད་པ་སྐྱེ་བ་གཏན་མི་སྲིད།
དད་པ་ནི་ཆོས་པ་རྣལ་མ་རྣམས་ལ་དམིགས་ནས་བཤད་པ་མ་གཏོགས་འཇིག་རྟེན་པ་རྣམས་ལ་དམིགས་ནས་བཤད་པ་མ་རེད། ཆོས་པ་རྣལ་མ་རྣམས་ཀྱིས་རྒྱུ་ནོར་གྱི་ཕྱིར་དུ་ཆོས་མི་གཏོང་ལ་ཞེ་སྡང་གི་དབང་གིས་ཀྱང་ཆོས་མི་གཏོང་། ཐ་ན་འཇིགས་པ་སྟེ་ཚེ་སྲོག་ལ་བབས་ཀྱང་ཆོས་མི་གཏོང་ཟེར། འོན་ཀྱང་། དད་པ་དེ་འདྲ་ཡོད་མཁན་ཆོས་པའི་ནང་ནའང་ཤིན་ཏུ་དཀོན་ཞེས་ཆོས་པ་ཁོང་ཚོས་ཀྱང་ཁས་ལེན་གི་ཡོད་ན། ཆོས་པ་མ་ཡིན་པའི་འཇིག་རྟེན་པ་རྣམས་ལ་བཤད་སྨོས་ཀྱང་ཅི་དགོས། “རིག་གསར་”སྐབས་སུ། སྟོན་པའི་སྐུ་འདྲ་སྟ་རེས་བསིལ། རྒྱལ་བའི་བཀའ་གསུང་གདན་ལ་བཏིངས། ལྷ་ཁང་གསེར་ཁང་ཧབ་ཐོབ་བརྒྱབ། བླ་མ་སྤྲུལ་སྐུར་འཐབ་རྩོད་བྱས། ཆོས་ལུགས་རིག་གནས་ཀྱི་ཤུལ་རྫས་མཐའ་དག་བཅོམ་ཆག་སྐྱ་ཉིལ་དུ་བཏང་བ་ནི་གཞན་གྱིས་གཙོ་བོར་བྱས་པ་མ་ཡིན་པར་ཆོས་ལ་དད་པ་ཡོད་ཟེར་མཁན་གྱི་ཆོས་པ་དང་བོད་མི་རང་ཉིད་རེད། དད་པ་ཡོད་མེད་ནི་གལ་ལ་མ་ཐུག་ཚེ་མི་ཤེས་ལ་གལ་ལ་ཐུག་དུས་ད་གཟོད་བདེན་རྫུན་བསྟན་ཡོང་གི་རེད། དགོན་སྡེ་དང་ལྷ་རྟེན་ཆོས་གསུམ་རྩ་བརླག་བཏང་བ་དེ་ཆོས་ལུགས་ཀྱི་ཕྱིའི་བཀོད་པའམ་སྣང་ཚུལ་ཞིག་རྩ་བརླག་བཏང་བ་ཙམ་རེད་མོད། དེའི་ངོས་ནས་ཀྱང་ཁོ་ཚོར་དད་པ་ཡོད་མེད་ཤེས་ཐུབ་གི་རེད།
དད་པ་ཞེས་པའི་ཐ་སྙད་འདི་ཆོས་པ་རྣལ་མ་རྣམས་ལ་སྤྱོད་པ་ལས་འཇིག་རྟེན་པ་རྣམས་ལ་མི་སྤྱོད། ཆོས་གོས་གྱོན་པ་ཕལ་ཆེ་བ་ཡང་འདུས་པའི་བོད་མི་རྣམས་ལ་དད་པ་ཡོད་པའི་དབང་དུ་བཏང་ནའང་། ཁོ་ཚོས་དད་པ་བྱ་ཡུལ་ནི་དམ་པའི་ཆོས་མ་ཡིན་པར་ཆོས་གོས་གྱོན་ཞིང་ཆོས་པ་(མང་ཤོས་ཆོས་པ་རྣལ་མ་མ་རེད།)ཡིན་ཟེར་མཁན་གྱི་གང་ཟག་རྣམས་དང་། ཆོས་ལུགས་ཀྱི་བཀོད་པ་སྟེ་དགོན་སྡེ་དང་གཙུག་ལག་ཁང་། ལྷ་རྟེན་ཆོས་གསུམ་སོགས་ཕྱིའི་སྣང་ཚུལ་དག་ལ་དད་པ་བྱེད་པ་ཙམ་ལས་མ་འདས།དོན་དམ་དུ། ཁོ་ཚོར་ཡོད་པའི་དད་པ་ནི་དད་པ་བཏགས་པ་བ་(མིང་གཞན་བླུན་དད།)རེད། དད་པ་བཏགས་པ་བ་དེར་ཡིད་ཆེས་དང་གཏད་སོ་གང་ཡང་མེད་དེ། ནམ་ཞིག་“རིག་གསར།”ལྟ་བུའི་ལས་འགུལ་རྩུབ་པོ་ཞིག་ཡང་བསྐྱར་འབྱུང་བའི་དབང་དུ་བཏང་ན།ཁོ་ཚོས་སྔར་བཞིན་ཡོད་ཚད་བཅོམ་ཆག་སྐྱ་ཉོལ་དུ་གཏོང་མི་གཏོང་ཐེ་ཚོམ་མེད། དེ་བས། ཆོས་པ་རྣལ་མ་མ་ཡིན་པའི་མི་རྣམས་ལ་དད་པ་བཏགས་པ་བ་ཡོད་གོ་མི་ཆོད་ཅིང་དད་པ་བཏགས་པ་བ་མེད་པས་མེད་གོ་ཡང་མི་ཆོད་དོ།།
དད་པ་ནི་ཆོས་པ་རྣལ་མའི་ཚད་གཞི་ཞིག་ཡིན་པ་མ་གཏོགས་འཇིག་རྟེན་པའི་ཚད་གཞི་ཞིག་མ་རེད། ཐར་པ་འདོད་པའི་ཆོས་པ་རྣལ་མ་རྣམས་ལ་ནི་མི་ཚེ་སྡུག་བསྔལ་དུ་བསམས་། ལས་འབྲས་མི་བསླུ་བར་བལྟས དཀོན་མཆོག་གསུམ་སྐྱབས་སུ་འགྲོ་བའི་དད་པ་མེད་མི་རུང་བར་བཤད་པ་བདེན་ལས་ཆེ་མོད། འཇིག་རྟེན་པ་རྣམས་ལ་ཆོས་ལ་དད་པ་ཡོད་མེད་བཤད་དེ་འཇིགས་སྐུལ་བ་ལས་ཆོས་ལུགས་ཐེ་བའི་རིག་གནས་མཐའ་དག་གི་ཤུལ་བཞག་ལ་སྲུང་སྐྱོབ་བྱ་དགོས་ཞེས་མི་ལ་མི་ཆོས་ཀྱི་ཆ་ནས་སློབ་གསོ་བཏང་ན་ཕན་ཆེ་བར་སེམས་ཤིང་། མིའི་རིགས་ཀྱི་ཤེས་རིག་གི་རིན་ཐང་དང་ངལ་རྩོལ་གྱི་གྲུབ་འབྲས་ལ་གདེང་འཇོག་དང་སྲུང་སྐྱོབ་བྱ་བའི་དགོས་པ་ཡོད་པ་ངེས་སུ་བཅུག་སྟེ་མི་རྣམས་ཀྱི་གོ་རྟོགས་མཐོན་པོར་ཕྱིན་ཚེ།སྒེར་གཅོད་དབང་སྒྱུར་ལས་བྱུང་བའི་ལས་འགུལ་ཡ་ང་བ་དེ་དག་ལ་ཞིང་སྟོངས་པར་འགྱུར་ཞིང་། མི་རྣམས་རིག་གནས་ཀྱི་གོ་ཆག་དང་ལས་འགུལ་གྱི་སྐྱོ་གར་དེ་འདྲ་ལ་བསམ་བཞིན་མི་འཇུག་པའི་བརྟན་ཚུགས་ཤིག་ཀྱང་ངང་གིས་སྐྱེ་བ་གོར་མ་ཆག
དོན་གྱི་གནད་འགག་ནི། སུ་ཞིག་ཆོས་ལུགས་ལ་དད་པ་ཡོད་མེད་མ་ཡིན་པར། སུ་ཞིག་གིས་གནས་ལུགས་རྩི་མིན་དང་རྒྱུ་འབྲས་བཤད་མིན་ལ་ཐུག་ཡོད་པས། ཚེ་འདིའི་ཕུན་ཚོགས་དོན་དུ་གཉེར་བའི་འཇིག་རྟེན་པ་རྣམས་ལ་མཚོན་ན། ནོར་གྱི་མཆོག་དང་ལམ་གྱི་རྩ་བ་ནི་གནས་ལུགས་རྒྱུ་འབྲས་ཡིན་པ་མ་གཏོགས་དད་པ་མ་ཡིན་པ་མངོན་ལྐོག་ཀུན་ལ་དཔྱད་པས་ཤེས་སོ།། མདོར་ན། དད་པའི་དམིགས་ཡུལ་ནི་བསྐལ་པ་མང་པོ་འདས་པའི་ཕྱི་རོལ་ནས་རང་ཉིད་ཀྱི་རྣམ་པར་ཤེས་པ་ཐར་པ་ཆེན་པོ་སྟེ་སངས་རྒྱས་རྒྱུ་ཟེར་བ་དེ་རེད་ལ། དད་པའི་ངོ་བོ་ནི་མི་ཚེ་ཡི་དགོས་འདུན་སྤོང་ཞིང་སྐྱེ་བ་ཕྱི་མ་དོན་དུ་གཉེར་བའི་ལྷ་ཆོས་དུས་རྣམ་ཀུན་ཏུ་མི་གཏོང་བ་དང་། དད་པའི་བྱེད་ལས་ནི་ཕྱག་འཚལ་བ་དང་མཆོད་པ་བྱེད་པ་སོགས་ལ་བརྩོན་ཞིང་ཚོགས་གསོག་སྒྲིབ་གི་ལས་ལ་གཞོལ་བ་དང་། དད་པའི་མངོན་སྟངས་ནི་སྤྲོས་པ་བཅད་པས་དགའ་སྐྱོ་ཆགས་སྡང་བྲལ་བའི་ཤ་ཚུགས་ཙམ་དུ་འདུག་ཅིང་ཆོས་དང་འབྲེལ་ཚད་ལ་འཕྲད་དུས་མགོ་སྒུར་ཉྭ་ལྷེམ་བྲན་གཡོག་གི་བཟོ་ལྟ་ཇི་བཞིན་སྣང་། དད་པ་ནི་འཇིག་རྟེན་མི་ཆོས་ཀྱི་ལུགས་དང་རྒྱབ་འགལ་ཤ་སྟག་ཏུ་ཕྱིན་པས། ཆོས་པས་འཇིག་རྟེན་མི་འགྲུབ་ལ་འཇིག་རྟེན་པས་ཆོས་ཀྱང་མི་འགྲུབ་བོ།།དེ་བས་ཀྱང་། དད་པ་ནི་འཇིག་རྟེན་རིག་གནས་འཕེལ་བའི་སྒུལ་ཤུགས་ཏེ། མཚར་འཛིན་དང་། དོགས་སློང་། རྟོག་དཔྱོད། ཞིབ་འཇུག དགག་སྒྲུབ་སོགས་ཀྱི་ལྡོག་ཕྱོགས་སུ་ལངས་པའི་སེམས་བྱུང་ཞིག་རེད། དེའི་ཕྱིར་དད་པ་ནི་འཇིག་རྟེན་རིག་གནས་ཀྱི་ལམ་ཁེགས་བྱེད་གཙོ་བོ་ཞིག་ཏུ་གྱུར་འདུག མི་རྣམས་ལ་དད་པ་ཡོད་མེད་བལྟས་ནས་བཟང་ངན་འབྱེད་རྒྱུ་ཡིན་ན། དེས་ནི་འགྲོ་མིའིི་ལྷན་སྐྱེས་ཀྱི་རང་གཤིས་ལ་སྐུར་བ་བཏབ་པར་མ་ཟད། འུ་ཚོའི་ལས་སྒོ་ཡོངས་རྫོགས་གུ་དོག་པོར་བཟོ་བྱེད་ཀྱི་རྒྱུ་རྐྱེན་དུའང་ཁོ་བོས་སེམས་སོ།།
ཞར་ལ་བཤད་རྒྱུའང་འདི་འདྲ་ཡོད་དེ། བོད་མི་ཕལ་ཆེ་བར་བླུན་དད་ཙམ་ལས་དད་པ་མེད་པ་མངོན་སུམ་རེད་མོད། གཞན་ངོར།“ ང་ལ་དད་པ་མེད”ཅེས་དྲང་གཏམ་སྨྲ་མཁན་ནི་ད་ཕན་དུ་ཁོ་བོ་མ་གཏོགས་གཞན་མེད་ཚོད་རེད།“ང་ལ་དད་པ་མེད།”ཅེས་ཚེ་རྟེན་འབྲེལ་ལོག་འགྲོ་བའི་ཉེན་འབྱུང་བ་ཁོ་བོས་ཤེས་ནའང་། རྟེན་འབྲེལ་ཞེས་པའི་ལྐོག་གྱུར་གྱི་བྱེད་པ་ལ་དམིགས་ནས་མི་ཚེ་འཇིགས་དངངས་ཀྱིས་བསྐྱལ་བ་ཁོ་བོའི་རང་གཤིས་སུ་མ་གྲུབ་པས། ད་ནི་བོད་མི་རྣམས་ཧ་ལས་པའི་གཟུ་གཏམ་དེ་འདྲའང་མི་བཤད་ཐུ་མེད་ཡིན་སོང་།
དོན་དམ་དུ། ང་ལ་དད་པ་མེད་པའང་མ་ཡིན། ངའི་དད་པ་བྱ་ཡུལ་ནི་མཐོང་ན་འཇིགས་པའི་བདེན་པ་གཅེར་བུ་དང་གནས་ལུགས་རྒྱུ་འབྲས་ཞེས་པ་དེ་ཡིན། བདེན་པ་དང་གནས་ལུགས་རྒྱུ་འབྲས་ཀྱི་ཕྱིར་དུ། ཁོ་བ་འདུན་པ་རྒྱུ་ནོར་དང་། ཞེ་སྡང་དང་ཁོང་ཁྲོ་་དང་། འཇིགས་པ་དང་མནར་གཅོད་དང་། རྨོངས་པ་དང་བླུན་རྟུལ་སོགས་ཀྱི་གཞན་དབང་དུ་མི་འགྲོ་བའི་དམ་བཅའ་སྔར་ནས་བཅས་ཟིན་ཅིང་། དེའི་མཚུངས་སུ། བོད་མི་ཕལ་ཆེར་གནས་ལུགས་རྒྱུ་འབྲས་རྩི་བའི་དད་པའམ་དམ་བཅའ་བརྟན་པོ་དེ་འདྲ་ལྡན་དགོས་པའི་བསམ་འདུན་བླ་ལྷག་གིས་འཆང་བཞིན་པ་དང་། ཀུན་ལ་བདེན་པ་དང་གནས་ལུགས་མི་གཏོང་བའི་དམ་བཅའ་བཅོས་མིན་ཞིག་ངེས་པར་ལྡན་ཚེ། དེ་དུས་རང་རྐྱ་འཕེར་བའི་མི་བུ་རེ་རེ་འགྲེང་ཚུགས་སུ་ལང་འོང་བ་གདོན་མི་ཟ་ཞིང་འུ་ཚོས་ཅི་བྲིས་ལ་འབྲས་བུ་ལེགས་པོ་འབྱུང་བའི་རེ་བ་ཆེན་པོ་ལྡན་པ་ཚིག་ཐག་བཅད་ནས བཤད་ཆོག གང་ལྟར་ཀྱང་། དེ་ལྟར་ངེས་ན་ཁོ་བོས་དད་པ་མེད་ཅེས་པ་དང་གཞན་གྱིས་དད་པ་ཡོད་ཅེས་པ་གཉིས་ལ་གནམ་སའི་ཁྱད་པར་འདུག་པ་ཤེས་སྲིད་ཅིང་། སུ་ཞིག་གིས་བསམ་གཞིག་མ་བཏང་བར་ང་ལ་དད་པ་ཡོད་ཅེས་ཚོད་ཚོད་དུ་གཏམ་སྨྲ་བའང་སླ་མོ་བེད་མོ་མིན་པ་ཞོར་ལ་རྟོགས་འོང་ངོ།།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/debate/1504.html


text:
ལྡོག་བཞུར་གཙང་པོ་ནི་མཚོ་སྔོན་ཞིང་ཆེན་མཚོ་ལྷོ་བོད་རིགས་རང་སྐྱོང་ཁུལ་གྱི་མངའ་ཁོངས་རི་བོ་ཉི་ཟླའི་ནུབ་ངོས་ཀྱི་ཨ་མ་ཟོར་དགུ་རི་བོའི་འདབས་ནས་མཆེད་པ་ཡིན་ཞིང་། ཡུལ་དེའི་སྐྱེ་བོ་རྣམས་ཀྱིས་ཡོངས་གྲགས་སུ་རིག་སྨོན་ཆུ་ཞེས་འབོད་དེ་མཚོ་སྔོན་པོར་ཆུ་ལག་བཞི་བཅུ་ལྷག་ཡོད་པ་ལས་ཆུང་ཤོས་སུ་བགྲངས། རིག་སྨོན་ནི་ཡུལ་དེའི་ས་མིང་སྟེ་ན་སྤང་ཁོད་ཡངས་ཤིང་མཛེས་སྡུག་ཉམས་དགའ་བ་ཞིག་ཡིན་པས། མཐོང་བ་ཀུན་སྨོན་གྱི་གནས་སུ་མི་འགྱུར་བ་མེད་པར་གོ་བ་ལ་བརྟེན་ནས་རིག་སྨོན་ཆུ་ཞེས་ཀྱང་འབོད།
རིག་སྨོན་ཆུའི་བྱུང་བའི་ཆ་ནས། ས་གཤིས་རིག་པ་ལྟར་ན། ལོ་ངོ་དུང་ཕྱུར་དུ་མའི་སྔ་རོལ་ཏུ་རིག་སྨོན་ཆུ་ནི་ཤར་ཕྱོགས་སུ་འབབ་པའི་ཆུ་བོ་ཞིག་ཡིན་ཏེ། བུ་ཧ་ཆུ་བོ་དང་ལྷ་ཁང་ཐང་ཆུ་བོ་གཉིས་དང་མཉམ་དུ་རྨ་ཆུའི་ནང་འབབ་པར་གྲགས་ཀྱང་། ཕྱིས་སུ་ས་རིམ་འགུལ་འགྱུར་དང་ས་ཤུན་འགྱུར་ལྡོག་གི་དབང་གིས་རི་བོ་ཉི་ཟླའི་ས་རྒྱུད་འབུར་དུ་ཐོན་པས། ཆུ་རྒྱུན་གྱི་ཁ་ཕྱོགས་ཕྱིར་ལྡོག་སྟེ་ནུབ་ཕྱོགས་སུ་མཚོ་སྔོན་པོའི་ཆུ་ལག་མཚོའི་རྣ་ལུང་ཞེས་པར་འབབ་པའི་མངའ་ཁོངས་ནང་གི་གྱེན་བཞུར་ཆུ་བོ་ཞིག་ཏུ་གྱུར་ཚུལ་སོགས། རང་བྱུང་ས་ངོས་ཀྱི་ཆགས་རིམ་དང་ཆོས་ཉིད་ལ་ཅུང་ཟད་མཐུན་པའི་ཚན་རིག་རང་བཞིན་གྱི་སྒྲུབ་བྱེད་དུ་ལྟ་བའི་བརྗོད་སྟངས་ཀྱང་མཆིས། ཡང་རྒྱ་བོད་མི་རིགས་གཉིས་ཀྱི་ལོ་རྒྱུས་འཕེལ་རིམ་ངོས་ནས་བཤད་ན། སྔར་རྒྱའི་ཐང་ཐའེ་ཙུང་གི་སྲས་མོ་ཝུན་ཤིང་ཀོང་ཇོ་ཆོས་རྒྱལ་སྲོང་བཙན་སྒམ་པོའི་ཁབ་ཏུ་རི་བོ་ཉི་ཟླ་བརྒྱུད་ནས་ཕེབས་སྐབས། ཡུལ་དེ་ནས་ཕྱིར་ཡབ་ཡུམ་གཉིས་དང་རང་ཡུལ་ཞི་ཨན་ལ་སེམས་འཕྲེང་ནས་སྤྱན་ཆབ་བསིལ་བཞིན་ནུབ་བོད་ཡུལ་དུ་བསྐྱོད་པས་བཙུན་མོའི་སྤྱན་ཆབ་དང་བསྡེབས་ནས་ནུབ་ཏུ་འབབ་འགོ་བརྩམས་པའི་ངག་སྒྲོས་བྱུང་བ་སོགས། གང་ལྟར། འབབ་རྒྱུད་མངའ་ཁོངས་ཀྱི་ཕུན་སུམ་ཚོགས་པའི་གནའ་བོའི་ཤུལ་བཞག་རིག་གནས་དང་། འབྱམས་ཀླས་པའི་རང་བྱུང་གི་འབྲོག་ས། ཐུན་མོང་མ་ཡིན་པའི་མི་རིགས་ཀྱི་ཡུལ་སྲོལ་གོམས་གཤིས། དུས་ཡུན་རིང་པོའི་ལོ་རྒྱུས་ཀྱི་འཕེལ་རིམ་དང་ཡུལ་དེའི་བརྗིད་ཆགས་པའི་ཕྱི་ནང་གསང་གསུམ་གྱི་ཡོན་ཏན་དུ་མ་སོགས་ཀྱི་དབང་གིས། ཤིན་ཏུ་ངོ་མཚར་ཆེ་ཞིང་རྨི་ལམ་གྱི་འཁྲུལ་སྣང་ལྟ་བུའི་ཉམས་འགྱུར་གྱིས་ཁེངས་པའི་དུས་ཡུན་རིང་པོའི་ཡིད་དབང་འཕྲོག་པའི་ལྷ་སྒྲུང་གི་ངག་རྒྱུན་ཅི་རིགས་ཀྱང་མཆིས།
ཆུ་བོ་འདི་ལ་ཡུལ་དེའི་སྐྱེ་བོ་རྣམས་ཀྱིས་རིག་སྨོན་ཆུ་དང་། རིག་སྨོན་ལྷ་ཆབ། རྒྱ་བཟའི་སྤྱན་ཆབ། ཟོར་དགུའི་གངས་ཆབ། ད་དུང་ལྡོག་བཞུར་གཙང་པོ་སོགས་མིང་གི་རྣམ་གྲངས་དུ་མ་བརྗོད། ཆིང་རྒྱལ་རབས་ཀྱི་སྐབས་སུ། ཆུ་བོ་འདི་ལ་རྒྱའི་སྐད་དུ་ཧར་ཧན་ཆུ་བོ(哈什汉水)ཞེས་འབོད་པར་གྲགས་ཤིང་། དེང་འདིར་ལྡོག་བཞུར་ཆུ་བོ(倒淌河)ཞེས་འབོད་པ་ནི་ཆུ་བོའི་མིང་ཡིན་ལ་ཡུལ་མིང་ཡང་ཡིན་ཏེ། 1958ལོར། ཆུ་བོའི་འབབ་རྒྱུད་འདི་རིག་སྨོན་ས་ཁུལ་དུ་བསྒྱུར་བ་དང་། 1959ལོར་ཆུ་བོའི་སྟོད་རྒྱུད་དུ་བཙུགས་པའི་རིག་སྨོན་སྤྱི་ཁང(倒淌河公社)དུ་བསྒྱུར་བ། 1984ལོར་རིག་སྨོན་ཞང(倒淌河乡)དུ་བསྒྱུར་བ། རིམ་གྱིས2001ལོར་རིག་སྨོན་གྲོང་རྡལ(倒淌河公社)དུ་བསྒྱུར་ཅིང་མཚོ་སྔོན་པོའི་འབབ་རྒྱུད་ཀྱི་ཁོངས་སུ་གཏོགས། སྤྱིར་ན་ཡང་མཚོ་སྔོན་པོའི་ས་ཁུལ་གྱི་ལོ་རྒྱུས་སྟེང་ཡུན་རིང་དུ་མི་རིགས་ཀྱི་རྩོད་གཞི་དང་ས་གནས་བཅད་བཟུང་བྱས་པའི་སྲིད་དབང་གལ་ཆེ་བ་བྱུང་མྱོང་ཞིང་། མི་རིགས་ཕན་ཚུན་བར་ངོ་བོ་མི་མཐུན་པའི་གཡུལ་འཁྲུག་སྣ་ཚོགས་བསྟུད་མར་བྱུང་བས་ན། ཐང་རྒྱལ་རབས་ཀྱི་སྙན་ངག་པས་མཚོ་སྔོན་པོའི་ས་ཁུལ་ཞིབ་འབྲི་མཛད་པའི་མཐའ་འགག་བཙན་སའི་སྙན་ངག་ཕལ་ཆེ་ཤོས་ལ། སྐྱོ་ཡན་དང་ཡིད་མུག་པའི་བརྗོད་དོན་གྱིས་ཁེངས་པར་གྱུར་ཡོད་དེ། དཔེར་ན། རྒྱའི་གནའ་བོའི་སྙན་ངག་སྨྲ་བ་ཆེན་མོ་ཏུའུ་ཧྥུ(杜甫)ཡིས། “ཁྲི་ཤོར་རྒྱལ་མོའི་ཁ་རུ་གནའ་ནས་བཟུང་། །རུས་དཀར་སྡུད་མཁན་བྲལ་བ་མ་མཐོང་ངམ། །”(君不见,青海头,古来白骨无人收)ཞེས་གསུངས་པ་བཞིན། ཡུལ་འདི་ནི་སྔར་ནས་རྒྱ་བོད་མི་རིགས་ཀྱི་ནུབ་རྒྱུད་མཐའ་ཁུལ་གྱི་འཐབ་ཇུས་ཐོག་གི་གོ་གནས་ཤིན་ཏུ་གལ་ཆེ་བ་ཞིག་ཡིན་ཞིང་། ལྷག་པར་དུ་རྒྱ་ནག་དང་ནུབ་ཡུལ་གྱི་འགག་མདོ་ཡིན་པར་མ་ཟད། ཕྱོགས་བཞི་མཚམས་བརྒྱད་ཀུན་ཏུ་བསྐྱོད་པའི་འགྲིམ་འགྲུལ་གྱི་ལྟེ་གནས་དང་། ཚོང་འགྲུལ་པའི་བགྲོད་གནས། བསྡུ་འགྲེམ་གྱི་ལྟེ་གནས། མཚོ་བོད་མཐོ་སྒང་གི་སྒོ་མོ་བཅས་ཡིན་ལ། དེ་མིན་གལ་ཆེའི་འབྲོག་པའི་ལས་རིགས་ཐོན་སྐྱེད་བྱུང་སའི་རྟེན་གཞིའང་ཡིན་པས། ཆུ་བོའི་འབབ་རྒྱུད་ལ་བསུབ་ཏུ་མེད་པའི་ལོ་རྒྱུས་ཀྱི་བདེན་དཔང་དང་དངོས་ཡོད་འཚོ་བའི་དོན་སྙིང་ཆེས་ཆེར་ལྡན། ཆུ་བོའི་དབྱིབས་ནོར་བུ་དགའ་འཁྱིལ་དུ་འབབ་ཅིང་ཟོར་དགུ་རི་བོའི་འདབས་ནས་མཆེད་དེ། རིམ་གྱིས་ཆུ་བོའི་སྟོད་རྒྱུད་ཀྱི་བྱང་ཤར་མཚམས་སུ་ཆགས་པའི་དཔོན་སྐོར་འབྲོག་སྡེ་དང་ལྷོ་ངོས་སུ་ཆགས་པའི་ཕག་སྐོར་དང་། ལྡོང་ངེ། མང་གོལ། ཕ་ཡག་འབྲོག་སྡེ་བཅས་བར་གྱི་ཁོད་ཡངས་པའི་ན་སྤང་ངམ་རིག་སྨོན་གཞུང་བརྒྱུད་ནས། ཆུ་བོའི་བར་རྒྱུད་དེ་ལྷོ་ངོས་ཀྱི་རྒྱ་ཡེ་འབྲོག་སྡེ་དང་བྱང་ངོས་ཀྱི་གཡོན་རུ་གོང་ཞོལ་འབྲོག་སྡེ་བཅས་ཀྱི་རི་ཞོལ་ནས་ནུབ་ཏུ་གྱ་གྱའི་ངང་གྱེན་ལ་བཞུར་ཏེ། མཐར་མཚོ་སྔོན་པོའི་ཤར་རྒྱུད་ཀྱི་ཆུ་ལག་མཚོའི་རྣ་ལུང་ཞེས་པར་འདྲེས་ཡོད། འབབ་རྒྱུད་ཀྱི་སྤྱིའི་རྒྱ་ཁྱོན་ལ་སྤྱི་ལེ་གྲུ་བཞི་མ220ཡོད་ཅིང་། རིང་ཚད་ལ་སྤྱི་ལེ60ཡས་མས་ཡོད་པ་དང་ཆུ་མང་ཉུང་གི་ཚད་ཧ་ཅང་ཆུང་བས་ཆ་སྙོམས་རྒྱུག་ཚད་ཀྱིས་སྐར་ཆ་རེར་རྒྱ་དཔངས་སྨི0.1མན་ལས་མི་ཟིན་པ་དང་། ཆུ་བོའི་ས་ངོས་ཀྱི་ལོ་རེའི་རྒྱུག་ཚད་ཀྱི་གྲངས་འབོར་ནི་རྒྱ་དཔངས་སྨི་དུང་ཕྱུར0.17ཡིན། ཆུ་ལམ་གྱི་ཆ་སྙོམས་གཟར་ཚད་ཀྱིས་ཕ་ལམ%25ཙམ་ཟིན་ཞིང་། ཞེང་ཚད་ལ་སྤྱིར་བཏང་དུ་གཞུ་འདོམ་བཞི་ལྔ་ཡས་མས་དང་བྲུབས་དུས་གཞུ་འདོམ་དྲུག་བདུན་མས་ཟིན། ཟབས་སུ་ཁྲུ་གཅིག་ནས་གཉིས་ཙམ་དང་བྲུབས་ཆེ་དུས་ཕ་ལམ་འདོམ་གཅིག་གིས་མི་ཚད་པར་སླེབ་འོང་། ཆུ་བོའི་མགོ་ཁུངས་ཀྱི་མཚོ་ངོས་ལ་སྨི4782ཡོད་དེ། ཤར་གྱི་གཞུང་ཐིག100°45′ནས་འཕྲེད་ཐིག་བྱང་མའི36°34′བར་ནི་ཆུ་མདོའི་གནས་ཡུལ་ཡིན་ཞིང་དེའི་མཚོ་ངོས་ལ་སྨི3200ཡོད། ཆུ་བོའི་སྟོད་རྒྱུད་ས་བབ་ཅུང་མཐོ་ལ་ཟོར་དགུ་རི་བོའི་འདབས་རོལ་དང་ཉེ་བས་དབྱར་དང་སྟོན་གྱི་དུས་ཚིགས་སུ་གངས་ཆར་བསགས་པ་དང་ས་འོག་གི་རྒྱུག་ཚད་ཀྱིས་ཁ་གསབ་བྱེད་པས་ས་འོག་ནས་ཐོན་པའི་ཆུ་ཅུང་ཟད་མང་ཞིང་། ཆུ་བོའི་བར་རྒྱུད་དུ་སླེབས་ན་ཆུ་ལམ་ཁ་ཤས་སུ་ཆུ་རྒྱུན་རྒྱུག་ས་དེ་གང་སར་འཛག་པའི་རྐྱེན་གྱིས་ཆུ་བོའི་ཞེང་ཕྲ་ལ་ཟབས་ཐུང་བར་བཤད།
ཆུ་བོ་འདིའི་འབབ་རྒྱུད་ཀྱི་མངའ་ཁོངས་སུ་རྩྭ་ཆུ་ཕུན་སུམ་ཚོགས་ལ་ཞིང་ཕྱུགས་གཉི་ག་འཕྲོད་ཅིང་། ལྷག་པར་དུ་སྔར་ནས་འབྲོག་ལས་ཤིན་ཏུ་དར་ཁྱབ་ཆེ་གཤིས་སྔོན་གྱི་ཚེ་ན་སྤྱང་མིའི་དགའ་ཚལ་དུ་གྲགས། གཞན་བློན་པོ་གསེར་སྤྱན་དང་། ཨ་མ་ཟོར་དགུ། དཀར་ལྡང་རྫ་རྒན། ནག་དམར་ཆུ་སོགས་སྲིད་ན་གྲགས་པ་འབར་བའི་ལྷ་ཀླུ་གཉན་བཙན་གྱི་ཡུལ་འཁོར་སྐྱོང་བའི་ཚོགས་མང་དུ་བཞུགས་པ་དང་། ད་དུང་རི་བོ་ཉི་ཟླ་དང་། ཐང་བོད་གནའ་ལམ་གྱི་མཚོན་རྟགས་རྡོ་རིང་། ཐང་བོད་མ་ཎི་རྡོ་མཁར་གླིང་སོགས་གནའ་བོའི་ལོ་རྒྱུས་ཀྱི་རྫོང་མཐུག་ཅིང་མི་རིགས་ཀྱི་ཁྱད་ཆོས་ལྡན་པའི་བཟོ་བཀོད་དུ་མ་ཡང་ཆུ་བོ་དེའི་སྟོད་རྒྱུད་དུ་ཡོད། འབབ་རྒྱུད་ཀྱི་མཐའ་འཁོར་ཀུན་ཏུ་ཕྲེང་བསྟར་རི་རྒྱུད་མཐོན་པོ་དང་། འབྱམས་ཀླས་པའི་རང་བྱུང་སྔོ་ཁེབས། ཁོད་ཡངས་པའི་ན་སྤང་། འབུར་སྙོམས་དུ་མའི་བྱེ་སྒང་། འོ་ངད་ལྡང་བའི་ཐང་ཆེན་པོ། རྩྭ་རྫོང་སྟུག་པོའི་རི་ཞོལ་བཅས་ཀྱིས་ཡོངས་སུ་ཁེངས་ཡོད་པ་དང་། ཆུ་བོའི་མདང་སྔོ་ཞིང་དྭངས་གསལ་ཆེ་ལ་བོངས་ཕྲ་བ་དང་ཆུ་ཀླུང་གཞན་དང་འདྲ་བའི་ཀུ་ཅོ་ཆེན་པོ་དང་། རྦ་རླབས་དྲག་པོ། གཡོ་ཤུགས་མྱུར་མོ་སོགས་མེད་པར་ངང་གཤིས་འཇམ་ལ་འགྲོས་དལ་བའི་སྒོ་ནས་ལྷིང་འཇགས་སྒོས་འབབ་ཅིང་རྒྱུ། ནམ་ཟླའི་གྲང་ངར་དང་མཁའ་དབུགས་ཀྱི་འཕེལ་འགྲིབ་དང་བསྟུན་ནས་ཆུའི་དྲོད་ཚད་ལའང་ཆོས་ཉིད་དང་ལྡན་པའི་འཕེལ་འགྲིབ་ཀྱི་འགྱུར་ལྡོག་མངོན་རྒྱུ་ཡོད་མོད། འོན་ཀྱང་། སྤྱིར་བཏང་དུ་བྲག་རི་དང་རྗ་གསེབ་ནས་འབབ་པའི་ཆུ་ཀླུང་གི་འཁྱགས་ཤུགས་དང་འཁྱགས་ཚད་དེ་ཙམ་མེད། ཆུ་བོའི་གྲམ་ཐང་གི་ན་སྤང་བརླན་ཤོས་ཆེ་ལ་ས་རྒྱུ་བ་ཚྭ་ཅན་གྱི་དྲི་ཞད་ཅུང་མཐུག་ན་ཡང་འདམ་རྫབ་ཧ་ཅང་ཉུང་ལ་འཇགས་སྐྱ་སྟུག་པོ་སྐྱེ་བ་ཡིན་གཤིས། དུས་ཚིགས་བཞི་ལ་ལྟོས་པ་མེད་པར་རྩིབ་ལོགས་ཉིན་སྲིབ་ཀྱི་འབྲོག་སྡེ་དག་གི་འབྲོག་ས་ཧ་ཅང་བཟང་པོ་ཞིག་ཡིན་པར་མ་ཟད། ཡུལ་དེའི་སྐྱེ་བོ་རྣམས་ཀྱིས་ཆེས་གཅེས་ཐང་ཆེ་བའི་ཆུ་བོ་ཞིག་སྟེ་འགྲམ་ངོགས་སུ་རྟ་ནོར་ལུག་གསུམ་དུས་ནམ་ཡང་ནམ་མཁའི་སྐར་ཚོགས་བཞིན་ཐང་མར་བརྡལ་ཡོད།
ཆུར་གནས་སྲོག་ཆགས་ལ་གཙོ་བོ་ལི་ཉ(裸鲤)ཆུང་གྲས་རིགས་འབོར་ཆེན་རྒྱུ་སྟེ་ངག་རྒྱུན་ལ་ཙོང་ཉ་ཞེས་སུ་གྲགས་ཤིང་། རྒྱལ་ཁབ་ཀྱི་གལ་ཆེ་ལ་རྩ་ཆེ་བའི་ཆུ་སྐྱེས་སྲོག་ཆགས་ཡིན། འདབ་ཆགས་ཀྱང་གཙོ་བོ་དུས་དང་བསྟུན་ནས་གནས་སྤོར་བྱེད་པའི་རིགས་དུ་མ་མཆིས་ཏེ་ལོ་རེའི་སྟོན་ཀར་རྒྱང་རིང་གི་ལྷོ་ཕྱོགས་ནས་འཕུར་ཡོང་བའི་ཁྲུང་ཁྲུང་མགོ་ཁྲ་དང་། སྐྱར་མོ། ཆུ་སྐྱར། ཁྲུང་སྐྱ། ཁྲུང་ཁྲུང་སྐེ་ནག། བྱ་གག་སེར་པོ་ལ་སོགས་པའི་བྱ་རིགས་དཀོན་པོ་རྩ་ཆེན་མང་དུ་མཆིས།
མདོར་བསྡུས་ནས་བཤད་ན། རིག་སྨོན་ཆུ་ནི་རི་བོ་ཉི་ཟླའི་ནུབ་ངོས་ཀྱི་ཨ་མ་ཟོར་དགུ་རི་བོའི་འདབས་ནས་མཆེད་ཅིང་ཁོད་ཡངས་པའི་རིག་སྨོན་རྩྭ་ཐང་གི་པང་ནས་ནུབ་བྱང་གི་ཕྱོགས་སུ་ནོར་བུ་དགའ་འཁྱིལ་དུ་བཞུར་ཏེ། རིམ་གྱིས་མཚོ་སྔོན་པོའི་ཤར་རྒྱུད་ཀྱི་མཚོའི་རྣ་ལུང་ཞེས་པར་འདྲེས་ཡོད་པའི་རང་རྒྱལ་གྱི་གྱེན་བཞུར་ཆུ་བོ་གཅིག་པུ་སྟེ་མཚོ་སྔོན་པོའི་ཆུ་ལག་ཆུང་གྲས་ཤིག་ཡིན་ཞིང་། ཆུ་ཀླུང་གཞན་དང་མི་འདྲ་བའི་ཐུན་མིན་གྱི་རང་གཤིས་དང་ཁྱད་ཆོས་ཀྱིས་ཀུན་ནས་ཕྱུག་པའི་ཆུ་བོ་ངོ་མཚར་ཅན་ཞིག་ཡིན་ནོ། །
2018ལོའི《གངས་རྒྱན་ན་ཆུང་ཚགས་པར》དབྱར་གནང་བསྡུས་དེབ་ལས་དྲངས།
བསམ་གྲུབ། 1984ལོར་ཨ་མདོ་མཚོ་སྔོན་པོའི་ཉེ་འགྲམ་གྱི་འབྲོག་སྡེ་ཞིག་ནས་སྐྱེས། ཞུ་ཆེན་ལོ་ཙཱ་པ་གཞོན་པ། བསྒྱུར་རྩོམ་གཙོ་བོར《རྒྱ་ནག་གི་ཡི་གེའི་བྱུང་འཕེལ་གྱི་ལོ་རྒྱུས》དང་། 《ཨེན་སི་ཐན་གྱི་རྣོ་རྟུལ་ཤེས་རབ》《གོང་མ་ཕིས་ཐེར་གྱི་བཅོས་སྒྱུར》སོགས་ཡོད། སྔ་ཕྱིར་དུ《ཀྲུང་གོའི་ལོ་ཙཱ》དང་། 《ཀྲུང་གོའི་སྙན་ཞུའི་རྩོམ་ཡིག》 《མི་རིགས་ཀྱི་རྩོམ་རིག》 《བོད་ཀྱི་སློབ་གསོ》《ཏང་གི་འཚོ་བ》སོགས་རྒྱལ་ཁབ་དང་ཞིང་ཆེན་རིམ་པའི་ལྟེ་གནད་དུས་དེབ་སྟེང་རྒྱ་བོད་ཡིག་རིགས་གཉིས་ཀྱིས་དཔྱད་རྩོམ་དང་། བསྒྱུར་རྩོམ། སྒྲུང་གཏམ། སྙན་ཞུའི་རྩོམ་རིག་སོགས་མང་དུ་སྤེལ།
ཀྲུང་གོའི་ལོ་ཙཱ་མཐུན་ཚོགས་ཀྱི་ཆེད་མཁས་པའི་ཚོགས་མི་དང་། མཚོ་སྔོན་ཞིང་ཆེན་རྩོམ་པ་པོའི་མཐུན་ཚོགས་ཀྱི་ཚོགས་མི། མཚོ་སྔོན་ཞིང་ཆེན་ཏང་གི་འཚོ་བ་དུས་དེབ་ཁང་གི་ཆེད་བསྐོས་ལོ་ཙཱ་པ། མཚོ་སྔོན་དགེ་འོས་སློབ་གྲྭ་ཆེན་མོའི་པཎ་ཆེན་ཞིབ་འཇུག་གླིང་གི་ཆེད་ཞུའི་ཞིབ་འཇུག་པ་བཅས་ཡིན། ད་ལྟ་མཚོ་སྔོན་ཞིང་ཆེན་སློབ་གསོ་ཐིན་དུ་བྱ་བ་སྒྲུབ་བཞིན་ཡོད།
རྩོམ་སྒྲིག་པ། མཁའ་འགྲོ་ཚེ་བརྟན།


text:
རྩོམ་པ་པོ། སུའུ་ཨན་ནཱ། བོད་སྒྱུར་བ། ཁྲི་ཉི་མ། ལྕམ་སུའུ་ཨན་ནཱ་(蘇安娜 )ནི་ཐའེ་ཝན་དུ་གནས་སྡོད་བྱས་ཡོད་པའི་བོད་རྒྱའི་དཀའ་རྙོག་ལ་ཚོར་བ་རྣོ་པོ་ཡོད་མཁན་ཞིག་དང་། ལྷག་པར་དུ་བོད་མི་ཚོའི་དཀའ་སྡུག་ལ་གདུང་སེམས་མཉམ་སྐྱེད་བྱེད་མཁན་ཞིག་རེད། བོད་པ། ང་ཡི་བོད་པའི་རྨི་ལམ། རྗེས་ཕྱོགས་བོད་ལྗོངས་ལྷ་ས་ལ་འགྲོ་དུས། ང་ངེས་པར་དུ་བཅིངས་འགྲོལ་དམག་གི་རྗེས་དྲན་རྡོ་རིང་ཡོད་ས་དེར་འགྲོ་ངེས་ཡིན། ས་དེ་ནས་ངས་པུས་མོ་གཉིས་ས་ལ་བཙུགས་ཏེ་ཕྱག་གསུམ་འཚལ་ངེས་ཡིན། རྒྱུ་མཚན་གཞན་མེད། ང་་་
ཀཱ་མཱལ་དྷེའུ་བྷ་ཌ་རཱ་(Kamal Dev Bhattarai)ཡིས་བརྩམས། ཚེ་རིང་དོན་གྲུབ་ཀྱིས་བསྒྱུར། འདས་པའི་ལོ་ངོ་བཅུའི་རིང་བལ་ཡུལ་ནང་རྒྱ་གར་གྱི་དབང་ཤུགས་རིམ་པས་ཉམས་བཞིན་པའི་སྐབས་འདིར་རྒྱ་ནག་གི་དབང་ཤུགས་ཕྱོགས་ཡོངས་ནས་འཕེལ་བཞིན་ཡོད། ཕྱི་ལོ་ ༢༠༠༨ ལོར་བལ་ཡུལ་ནང་རྒྱལ་པོའི་སྲིད་གཞུང་གི་ལམ་ལུགས་མེད་པ་བཟོ་བའི་སྐབས་འདིར་རྒྱ་ནག་གིས་བལ་ཡུལ་ ནང་རང་ཉིད་ཀྱི་ཡིད་བརྟོན་རུང་བའི་ཤོག་ཁག་ཅིག་མེད་པ་ཆགས་པའི་དུས་སྐབས་འདིའི་ནང་བལ་ཡུལ་ནང་གི་རང་ཉིད་ཀྱི་ བདེ་འཇགས་ཀྱི་ཁེ་ཕན་རྣམས་ལ་་་
ནཱན་སི་པེ་ལོ་སི་(Nancy Pelosi)དང་ཇེམ་སེ་མེཀ་གྷོ་ཝན་(James McGovern)གྱིས་བརྩམས། ཚེ་རིང་དོན་གྲུབ་གྱིས་བསྒྱུར། བདུན་ཕྲག་སྔོན་མ་འདིར་ཏཱ་ལའི་བླ་མ་སྐུ་ཕྲེང་བཅུ་བཞི་པ་བསྟན་འཛིན་རྒྱ་མཚོ་མཆོག་དགུང་གྲངས་ ༨༣ ལ་ཕེབས་པའི་ འཁྲུངས་སྐར་གྱི་དགའ་སྟོན་སྲུང་བརྩི་གནང་ཡོད། གལ་ཏེ་རྒྱ་ནག་གིས་བོད་མི་རྣམས་ལ་ཁོང་ཚོར་ཐོབ་འོས་པའི་བརྩི་འཇོག་ དང་ཆེ་མཐོང་ལྡན་པའི་སྒོ་ནས་ལྟ་རྟོག་དང་ཏཱ་ལའི་བླ་མ་མཆོག་བཞུགས་གདན་འཇགས་ཆེད་དུའམ། ཡང་ན་འཚམས་གཟིགས་གནང་ཆེད་དུ་ཕྱིར་རང་ཁྱིམ་བོད་དུ་ཕེབས་སུ་བཅུག་ན་་་
ཀླུ་མགོན་ཐར་གྱིས་བསྒྱུར། ཐའེ་ལན་ཌིའི་རི་ཕག་རུ་ཁག་གི་རྐང་སྤོལ་རྩེད་མོ་བ་ ༡༢ དང་ཁོང་ཚོའི་དགེ་རྒན་བཅས་ཟླ་སྔོན་མའི་ཕྱི་ཚེས་ ༢༣ ཉིན་བོར་བརླག་ཕྱིན་ཡོད་པ་དང་། ཉིན་གྲངས་ ༩ རྗེས་ཁོང་ཚོ་བྲག་ཕུག་ནང་ནས་རྙེད་པ་སོགས་ཁྱོན་ཉིན་གྲངས་ ༡༨ རིང་བྲག་ཕུག་ཏུ་ལྷག་རྗེས་མྱུར་སྐྱོབ་བྱེད་ཐུབ་ཡོད་པའི་གནས་ཚུལ་དེར་རྒྱལ་སྤྱིའི་གསར་འགྱུར་བརྒྱུད་ལམ་ཆེ་ཁག་གིས་དོ་སྣང་ཤུགས་ཆེན་བྱས་ཡོད་ན་ཡང་། གནད་དོན་དེ་དང་འབྲེལ་པའི་གནས་ཚུལ་མང་དག་ཅིག་ལ་མི་ཚོའི་སེམས་ནང་དོགས་པ་་་
རྫ་ཚེ་རིང་བཀྲ་ཤིས། འཕགས་པ་སྤྱན་རས་གཟིགས་ལ་ཕྱག་འཚལ་ལོ། །དེ་ཡང་གུས་པས་ལོ་འགའི་སྔོན་ལ་ཤེས་རིག་ལས་ཁུངས་ཀྱི་སློབ་དེབ་དང་འབྲེལ་བའི་༼དྲག་ཁྲོས་སོ་བཞི་བ་༽ཟེར་བའི་ཡི་གེ་ཞིག་བྲིས་པའི་རྗེས་ནས་ཉེ་བའི་ལོ་གཅིག་གཉིས་འདིའི་རིང་རང་རེ་ཕྱེས་བཞུགས་དག་གི་གནས་སྟངས་དང་འབྲེལ་བའི་དམིགས་བསལ་རྩོམ་ཡིག་ཆེར་མ་བྲིས། ལོ་གཉིས་ཡར་སྔོན་གྱི་འོས་བསྡུ་ཆེན་མོའི་སྐབས་སོགས་སུ་རང་ཉིད་སྤྱི་ཚོགས་ལ་དོ་ཁུར་བྱེད་མཁན་ཞིག་ཡིན་པའི་ཆ་ནས་སེམས་ཚོར་ཧ་ཅང་མང་པོ་་་
-རྒྱལ་དབང་ཀརྨ་པའི་དགུང་གྲངས་སོ་གསུམ་པའི་འཁྲུངས་སྐར་ལ་བྲིས་པའི་ཐོལ་རྩོམ། ཀླུ་སྨྱོན་ཧེ་རུ་ཀ –གླེང་སློང་བའི་གཏམ་རྒྱུད། སྔོན་མ་སྔོན་མ་ཞིག་ལ། རྒྱལ་དབང་ཀརྨ་པར་སངས་རྒྱས་དངོས་སམ་སངས་རྒྱས་གསོན་པོའི་དད་པ་ཡོད་པའི་ཁམས་པ་འགའ་མཚུར་ཕུར་ཀརྨ་པ་མཇལ་དུ་བསླེབས། ཀརྨ་པའི་གཟིམ་ཁང་གི་འདབས་དེར་གྲྭ་པ་ཞིག་གིས་ངོ་སྤྲོད་འདི་ལྟར། འདི་ཀརྨ་པའི་གཟིམ་ཁང་རེད། ཁམས་པ་ཚོས་དད་པ་ཆེན་པོས་ཐལ་མོ་སྦྱར། ཡང་གྲྭ་པ་དེས། འདི་ཀརྨ་པའི་ཆབ་གསང་ཁང་པ་རེད། ཁམས་པ་ཚོ་ཧོན་འཐོར་ནས་ས་ལ་འགྱེལ་་་
ལོ་རྒྱུས་མཁས་དབང་ཚེ་རིང་ཤཀྱ་ལགས་ཀྱིས་དེང་སྐབས་བོད་ཀྱི་གནས་སྟངས་སྐོར་གླེང་བ། ཧི་མེལ། ལྷོ་ཨེ་ཤི་ཡའི་གསར་ཁང་། (HIMĀL SOUTHASIAN) བློ་བཟང་ཡེ་ཤེས་ཀྱིས་བསྒྱུར། གསར་འགྱུར་དྲ་ལམ་ཁག་ཏུ་ཆད་མཚམས་མེད་པར་འཛམ་གླིང་གི་སྟོབས་ཆེན་རྒྱལ་ཁབ་གསར་པ་ཞེས་རྒྱ་ནག་ཐོག་དོ་སྣང་ཆེན་པོ་བྱེད་བཞིན་པ་དེར་ཤུགས་རྐྱེན་མང་པོ་ཡོད་པ་ལས་ཆེས་མངོན་གསལ་འདོད་ཤོས་གཅིག་ནི་བོད་ཀྱི་གནད་དོན་སྐོར་དོ་སྣང་ཇེ་ཆུང་དུ་འགྲོ་བཞིན་པ་དེ་ཆགས་ཡོད། དེ་ལྟར་ཡིན་ཡང་གསར་ལམ་ཁག་ཏུ། དཔལ་འབྱོར་འཛུགས་སྐྲུན་་་


text: དགེ་རྒན་ཆེན་མོ་ཨི་ལའོཌ་སྤིར་ལེང (Elliot Sperling) མཆོག་བཞུད་པ་སྔ་སོང་ཨང་། མགོ་སེར་ནང་གི་ཀླད་དམར་ཁོང་། བོད་སྐད་བཤད་ན་བོད་པ་འདྲ་བོ། རྒྱ་སྐད་བཤད་ན་རྒྱ་མི་འདྲ་བོ། བལྟས་ཚོད་ལ་ཡུ་གུར་བ་ཞིག་གི་གཡའ་ཡོད་ལ། གོམ་པ་རྒྱག་སྟངས་དེ་ཡང་ཧོར་གྱི་དཔའ་རྟུལ་ཞིག་ལ་འདྲ་སེ་ཡོད། བཤད་ས་ནས་ཁ་མགྱོགས། བྲིས་ས་ནས་ལག་མགྱོགས། ལག་པ་གཡོན་ལག་ཞིག་ཀྱང་ཡིན། ཆོས་ལུགས་ཤིག་གི་རྗེས་འཇུག་མིན་མོད། བླ་མ་ཞིག་གི་སློབ་མ་ཡིན་ཟེར། དེ་ཚོ་སྐད་ཆ་ཐེ་བ་རེད། དུངས་ཞེན་མིན—མྱི་གཞིའི་སྙིང་སྟོབས་ནས་བཤད་ན། ལོ་བརྒྱ་དང་བཅུ་གསུམ་ལ་བཞུགས་དགོས་པའི་མི་དེ་ཁྱེད་ཡིན། དད་པ་མིན—བོད་རང་བཙན་འཐབ་བྱུས་ནས་བཤད་ན། སྐུ་གཤེགས་ཀྱང་ལོ་བཅུ་གསུམ་ལ་གསང་རྒྱ་བྱ་དགོས་པའི་མི་དེ་ཁྱེད་ཡིན། དགྲ་ལས་གཉེན་གྱིས་རེ་བའི་ཐོག་ལ་ཆུ་འཁྱག་བླུགས་ཀྱང་། ཁྱེད་ཀྱི་སྒམ་ཚུགས་འཆོལ་མ་མྱོང་། མྱི་གཞི་འགྱུར་མ་མྱོང་། མགོ་རྔ་མེད་པ་འཆི་བ་རེད་དེ། ཤི་ན་ཡང་གྱོང་མེད་མཁན་ཚོར་གསོན་ཤུགས་སྩོལ་ཅིང་། གཅེས་ནོར་དག་གི་སྙིང་ལ་འཇབ། ང་ནག་འཐོམ་མེར་གཏོང་མཁན་ངོ་མ་བོ་འདི་ཡིན། […]


text:
- མདུན་ངོས་སུ། »
- གསར་འཕྲིན། »
- བོད་དང་ཨེ་མོ་རིའི་ཚན་རིག་ལས་འཆར།
སྤྱི་ལོ་ ༢༠༡༣ ལོའི་བོད་དང་ཨེ་མོ་རིའི་ཚན་རིག་ལས་འཆར་གྱི་ཟབ་སྦྱོང་དེ་བཞིན་ཟླ་ ༥ ཚེས་ ༡༡ ནས་ཟླ་ ༦ ཚེས་ ༡༨ བར་རྡ་སའི་ཉེ་འདབས་སུ་ཆགས་པའི་སཱ་རཱ་བོད་ཀྱི་མཐོ་རིམ་སློབ་གཉེར་ཁང་དུ་གོ་སྒྲིག་ཞུས་ཡོད།
འདི་ལོ་ནི་བོད་དང་ཨེ་མོ་རིའི་ཚན་རིག་ལས་འཆར་གྱི་སྡེ་ཚན་གཉིས་པའི་སློབ་མ་རྣམས་སློབ་ཐོན་བྱུང་བའི་ལོ་ཙམ་མ་ཟད་ལས་འཆར་འདིའི་འཕེལ་རིམ་ཁྲོད་གལ་ཆེའི་ལེའུ་ཞིག་མཇུག་རྫོགས་པའི་དུས་ཀྱང་ཡིན། ད་བར་ལས་འཆར་འདིའི་ནང་སྡེ་ཚན་གཉིས་ཀྱི་སློབ་མ་དགུ་བཅུ་ལྷག་འཛུལ་ཞུགས་གནང་ཡོད་པ་ལས་སློབ་མའི་གྲངས་དྲུག་ཅུ་ཐམ་པས་ལས་གཞི་འཇུག་སྐྱོང་ཐོག་སློབ་ཐོན་ལག་ཁྱེར་དངོས་སུ་བཞེས་ཐུབ་པ་བྱུང་ཡོད། ལྷག་འཕྲོས་སློབ་མ་ཁག་ལས་འགའ་ཞིག་ཕྱིར་བོད་དུ་ཕྱིན་པ་དང་འགའ་ཞིག་ལས་དོན་གཞན་གྱི་རྐྱེན་པས་འཛིན་གྲྭའི་ཚོགས་ཡུན་བརྒྱ་ཆ་བདུན་བཅུ་དོན་ལྔ་ལོན་མེད་པས་ལག་ཁྱེར་ཐོབ་མེད་ཀྱང་ལོ་ཤས་རིང་འཛུལ་བཞུགས་བྱས་པ་དེའི་ཐོག་ནས་ཤེས་ཡོན་སྣ་མང་ཞིག་ལ་འབྲེལ་མཐུད་བྱེད་རྒྱུའི་གོ་སྐབས་བྱུང་བ་རེད།
ཟབ་སྦྱོང་བདུན་ཕྲག་དང་པོའི་རིང་སློབ་མ་ཚོར་ཨང་རྩིས་སློབ་ཁྲིད་བྱས་ཡོད། སྤྱིར་ཚན་རིག་སྤྱི་དང་ལྷག་པར་དངོས་ཁམས་རིག་པ་སློབ་གཉེར་ཚད་ལྡན་ཡོང་བར་ཨང་རྩིས་ནི་མེད་ཐབས་མེད་པ་ཞིག་ཡིན་པས་ལོ་ལྟར་བཞིན་ཟབ་སྦྱོང་དངོས་གཞིའི་སྔ་རྗེས་གང་རུང་དུ་ཨང་རྩིས་སློབ་ཁྲིད་བྱེད་བཞིན་པ་ལྟར་འདི་ལོ་ཡང་ཨེ་མོ་རི་ནས་ཕེབས་པའི་དགེ་རྒན་ཞིག་དང་བོད་རིགས་དགེ་རྒན་ཞིག་ནས་རེས་མོས་ཀྱི་ཚབ་རྩིས་དང་དབྱིབས་རྩིས་ཀྱི་ནང་ཚན་དུ་གྱུར་བའི་རྩིས་ཀྱི་འགྲོ་སྟངས་མང་པོ་ཞིག་སློབ་ཁྲིད་བྱས་ཡོད། སྤྱིར་གྲྭ་བཙུན་ཚོར་ཆུང་དུས་རྩིས་རིག་ལ་གོམས་འདྲིས་མེད་པས་གོ་དོན་ཇི་བཞིན་རྟོགས་པར་དཀའ་ངལ་ཡོད་ནའང་འབད་པ་དུ་མ་བསྟེན་པ་བརྒྱུད་རྩིས་རིག་གི་འགྲོ་སྟངས་རོབ་ཙམ་ཤེས་ཡོད།
བདུན་ཕྲག་གཉིས་པ་ནས་དངོས་གཞིའི་སློབ་ཚན་འགོ་འཛུགས་བྱས་པ་དང་ཨེ་མོ་རི་ནས་ཕེབས་པའི་དངོས་ཁམས་རིག་པའི་སློབ་དཔོན་གསུམ་གྱིས་སྐར་དཔྱད་རིག་པ་དང་ལྟོས་གྲུབ་རིག་པའི་སྐོར་སློབ་ཁྲིད་བྱས་ཡོད། སྐར་དཔྱད་རིག་པའི་ནང་གཙོ་བོ་སྐར་མ་ཞིག་གི་འཚོ་ཡུན་རིང་འཕེལ་གྲིབ་ཀྱི་འགྱུར་བ་གང་དག་བརྒྱུད་མིན་དང་། ང་ཚོའི་རང་བྱུང་ནང་མཐོང་ཆོས་སུ་གྱུར་བའི་རྩ་རྫས་འདི་དག་གང་ལས་བྱུང་མིན། དེ་བཞིན་མཐར་སྐར་མ་རྣམས་འཇིག་འགྲོ་སྐབས་རང་གི་གདོས་ཚད་ལ་བརྟེན་ནས་འཇིག་ཚུལ་མ་འདྲ་བ་གང་དང་རྗེས་ཤུལ་དངོས་པོ་གང་ཞིག་ལྷག་མིན་སོགས་ཀྱི་སྐོར་བཤད་ཡོད། ཡང་ལྟོས་གྲུབ་རྣམ་གཞག་ནི་སློབ་མ་ཚོས་དགའ་མོས་ཆེ་ཤོས་བྱེད་ཡུལ་གྱི་སློབ་ཚན་ཞིག་དང་། འདིར་ལྟོས་གྲུབ་རྣམ་གཞག་གི་བྱུང་རིམ་དང་། རྣམ་གཞག་གི་གོ་དོན། རྣམ་གཞག་འདི་ལས་དྲངས་པའི་རིགས་པའི་ཤུགས་རྐྱེན་གཞན་སོགས་ཀྱི་སྐོར་གླེང་ཡོད། ལྟོས་གྲུབ་ལ་ཡང་དུས་ལྟོས་གྲུབ་ཡིན་པའི་རྒྱུ་མཚན་གྱིས་དུས་འགྱངས་ཀྱི་གནས་སྟངས་འབྱུང་བ་དང་། བར་སྣང་ལྟོས་གྲུབ་ཡིན་པའི་རྒྱུ་མཚན་གྱིས་རིང་ཚད་ཁུམ་པའམ་ཐུང་དུ་འགྲོ་བ་བཤད་ཡོད། དེ་མིན་ཁྱབ་རྒྱ་དང་དར་སྔ་ཕྱིའི་དབང་གི་དམིགས་བསལ་ལྟོས་གྲུབ་དང་ཡོངས་ཁྱབ་ལྟོས་གྲུབ་ཅེས་ལྟོས་གྲུབ་ཀྱི་རྣམ་གཞག་ལ་ཚན་པ་གཉིས་སུ་དབྱེ་ཚུལ་སྐོར་བཤད་ཡོད། ཡང་ལྟོས་གྲུབ་རྣམ་གཞག་གི་རིག་པ་ལ་བརྟེན་ནས་སྐབས་དེ་དུས་མཐོང་རིག་མེད་པའི་གནས་ཚུལ་མང་པོ་ཞིག་ཡོང་སྲིད་པའི་སྔོན་དཔག་བྱས་པ་དང་དེ་དག་ལོ་ངོ་དུ་མའི་རྗེས་སུ་དེ་བཞིན་དུ་བདེན་པ་ཡིན་པ་རྙེད་པ་སོགས་ངོ་མཚར་ཅན་གྱི་གནས་ཚུལ་རྣམས་སློབ་ཁྲིད་བྱས།
དེ་རྗེས་ཉིན་བཅུའི་རིང་སློབ་དཔོན་བཞིས་དབང་རྩའི་ཚན་རིག་སྐོར་སློབ་ཁྲིད་བྱས་ཡོད། འདི་ལོའི་བརྗོད་གཞི་གཙོ་བོ་ཁག་ནི་གཏན་ཚིགས་དང་། བདག་གི་རྣམ་གཞག སྐད་བརྡ་བཅས་ཡིན་ལ་དེ་བཞིན་དུ་ཉམས་ཞིབ་འཆར་འགོད་དང་རྩོམ་འབྲི་བྱེད་ཚུལ་སྐོར་སློབ་ཁྲིད་བྱས་ཡོད། ཚན་རིག་ནང་གཏན་ཚིགས་བཤད་པའི་སྐབས་སུ་སྤྱི་ལས་བྱེ་བྲག་དཔོག་ཚུལ། དཔེར་ན། གལ་སྲིད་བོད་པ་ཚང་མ་མི་ཡིན་པ་དང་བཀྲིས་བོད་པ་ཡིན་ན། བཀྲིས་མི་ཡང་རེད་ཅེས་པ་ལྟ་བུ་ཆ་རྐྱེན་ཞིག་གི་འོག་གནས་ཚུལ་ཞིག་ཡིན་མིན་རྒྱ་ཆ་བརྒྱ་དཔོག་ཐུབ་པའི་གཏན་ཚིགས། ཡང་བྱེ་བྲག་ནས་སྤྱི་དཔོག་པའི་གཏན་ཚིགས་ཞེས་པ། དཔེར་ན། ད་བར་ཁྱོད་ཀྱིས་མཐོང་བའི་ངང་པ་ཚང་མ་སེར་པོ་ཡིན་ན་དེ་རྒྱུ་མཚན་དུ་བྱས་ནས་འཛམ་གླིང་ན་ཡོད་པའི་ངང་པ་ཚང་མ་སེར་པོ་ཡིན་པར་དཔོག་པ་ལྟ་བུའི་གཏན་ཚིགས་དང་། གཏན་ཚིགས་འདིའི་ལམ་ནས་བདེན་དོན་བརྒྱ་ཆ་བརྒྱ་སྒྲུབ་མི་ཐུབ་ཀྱང་ངང་པ་སེར་པོ་ཡིན་པ་རྙེད་རིམ་བཞིན་ངང་པ་ཚང་མ་སེར་པོ་ཡིན་སྲིད་པའི་བདེན་དོན་དང་ཐག་ཇི་ཉེར་སྐྱོད་ཐུབ་པ་ཞིག་རེད།
སྐད་བརྡའི་སྐོར་སློབ་ཁྲིད་བྱེད་སྐབས་སྐད་བརྡ་ཞེས་པ་ཐོག་མར་བྱིའུ་ལ་སོགས་པའི་སེམས་ཅན་གཞན་ལས་བྱུང་རབས་དང་ད་ཆ་སྐད་རིགས་བདུན་སྟོང་ཙམ་ཡོད་པ། རྒྱལ་ཁབ་དང་མི་རིགས་གང་དུ་སྐྱེས་པའི་བྱིས་པ་སུ་ཡིན་རུང་ཐོག་མར་སྐད་བརྡ་གང་ཡང་ཤེས་རྟོགས་བྱེད་པའི་ནུས་པ་གཅིག་མཚུངས་ཡོད་པ་དང་། རིམ་བཞིན་སྐད་བརྡ་བྱེ་བྲག་ཅིག་ལ་གོམས་འདྲིས་འབྱུང་སྐབས་དེས་སྐད་བརྡ་དང་འབྲེལ་བའི་ཀླད་གནས་ཁག་ལ་དབང་སྒྱུར་བྱེད་ལུགས་སོགས་བཤད་ཡོད། དེ་བཞིན་བྱིས་པ་ཚོས་ལོ་ཚོད་ངེས་ཅན་ཞིག་ལ་མ་སླེབས་བར་སྨྲ་མི་ཐུབ་པ་ཡང་སྨྲ་བྱེད་ཀྱི་ཀླད་པ་འཚར་ལོངས་བྱུང་མེད་པས་ཡིན་རབས་དང་། སྤྱི་ཡོངས་ཐོག་ཟླ་བ་བཅོ་ལྔ་ཙམ་ནས་སྨྲ་འགོ་བཙུགས་ཏེ་རིམ་བཞིན་སྐད་བརྡའི་ནུས་པ་ཇི་མཐོར་འགྲོ་བ་བཤད་ཡོད། སྐད་བརྡ་དང་འབྲེལ་བའི་ཀླད་གནས་གཙོ་བོ་གཉིས་ནི་བོ་རོ་ཁ་སི་ཀླད་གནས་ (Broca’s area) དང་ཝར་ནི་ཀའི་ཀླད་གནས་ (Wernicke’s area) བཅས་ཡིན།
དེ་མིན་གྲྭ་བཙུན་ཚོར་ཕྱིར་རང་དགོན་དུ་ཕེབས་ནས་སློབ་ཁྲིད་དང་སྣེ་ཁྲིད་ཀྱི་འགན་ཁུར་ཞུ་དགོས་སྟབས་ཁོང་ཚོར་འབྲི་རྩོམ་བྱེད་ཚུལ་དང་། སྡེ་ཚན་དུ་བགོས་ནས་མཉམ་ལས་བྱེད་ཚུལ། དེ་བཞིན་ཚན་རིག་པ་ཚོས་བརྟག་དཔྱད་དངོས་གཞི་འཆར་འགོད་དང་ལག་བསྟར་བྱེད་ཚུལ་བཅས་ཀྱི་ཐད་གོ་རྟོགས་གང་ལེགས་དགོས་སྟབས་དེ་འབྲེལ་གྱི་རྩལ་རིགས་གོང་འཕེལ་ཆེད་སྦྱོང་བརྡར་དང་ཚོད་བལྟའི་ལས་གཞི་ལག་བསྟར་བྱེད་འཇུག་པ་སོགས་བྱས་ཡོད།
ཟབ་སྦྱོང་གི་བདུན་མཐའ་མའི་རིང་སྐྱེ་དངོས་ཚན་རིག་སྐོར་སློབ་ཁྲིད་བྱས་ཡོད་པ་དང་། ཨེ་མོ་རི་དང་ཉེ་འཁོར་མཐོ་སློབ་བཅས་ནས་སློབ་དགེ་གསུམ་ཕེབས་ནས་གཙོ་བོ་སྔར་འདས་པའི་ལོ་ངོ་བཞིའི་རིང་སློབ་ཁྲིད་བྱས་ཟིན་གྱི་སློབ་གཞི་ཁག་བསྐྱར་སྦྱོང་དང་དེ་མིན་གྱི་བརྗོད་གཞི་འགའ་ཞིག་སྐོར་སློབ་ཁྲིད་བྱས་ཡོད་པ་ལས་གཙོ་བོ་ཕྲ་ཕུང་རྣམ་གཞག་དང་། འཕེལ་འགྱུར་རྣམ་གཞག་བཅས་སྐྱེ་དངོས་ཀྱི་སློབ་གཞི་གཙོ་ཁག་སྐོར་ཁ་སྣོན་དང་དྲན་གསོའི་སློབ་ཁྲིད་གནང་བ་བཅས་སོ།


text:
སྐལ་རྒྱམ། (མངའ་རིས)
རང་ཁྱིམ་ནི་ང་ཚོ་མི་བུ་རེ་རེ་ལ་ཡོད་པའི་བདེ་སྐྱིད་ཀྱི་ལོག་མལ་དེ་ཡིན་ལ། རང་ཁྱིམ་ནི་རང་རེ་མགོ་ནག་མིས་རང་འགུལ་གྱིས་བསྐྲུན་པའི་ཚང་མལ་ཆུང་ཆུང་དེ་ཡིན་ཏེ། དེ་ལ་དབུལ་ཕྱུག་གི་ཁྱད་པར་དང་མཚན་སྙན་གྱི་མཐོ་དམའ་ཡོད་སྲིད་མོད། མི་བུ་རང་ངོས་ནས་བཤད་ན། རང་ཁྱིམ་ནི་ཆེས་བདེ་སྐྱིད་ལྡན་པའི་གནས་མལ་དྲོན་མོ་དེ་ཡིན་ཏེ། དེ་རུ་རང་ཉིད་ལ་མིག་ལྟར་གཅེས་པའི་དྲིན་ཅན་གྱི་ཕ་མ་ཡོད་ལ། ཚེ་གཅིག་གི་སྐྱ་ཡ་ཡོད། བུ་ཕྲུག་གི་འཛུམ་མདངས་ཀྱང་ཡོད་པས་སོ།།
རང་ཁྱིམ་དྲོན་མོ་དེར་སླེབས་མ་ཐག ཉིན་གཅིག་གི་ངལ་དུབ་ཡོད་ཚད་སྨུག་སྤྲིན་བཞིན་སྐད་ཅིག་ཏུ་ཡལ་འགྲོ་ལ། ཉིན་གང་བོར་བྱ་བ་ཙག་ཙིག་གིས་ཁ་ལོ་བསྒྱུར་བའི་རྣམ་ཤེས་ཕྲ་མོ་དེའང་། རང་ཁྱིམ་ནས་ལྷོད་གཡེང་གིས་ངལ་གསོ་བྱས་ཆོག་ལ། གན་རྐྱལ་གྱིས་འཕྱི་ཉལ་ཡང་བརྒྱབ་ཆོག་ཨང་།
བྱིས་དུས་སུ་སློབ་གྲྭ་འགྲིམ་དུས། རང་ཁྱིམ་གྱི་ཨ་མ་དང་ཨ་མས་བཟོས་པའི་བག་ལེབ་དེ་ཤིན་ཏུ་དྲན་ལ། གཞོན་དུས་སུ་གཞན་ཡུལ་མྱུལ་དུས་ཀྱང་། རང་ཁྱིམ་གྱི་ཕ་མ་དང་ཕ་མའི་གདོང་གི་གཉེར་མ་དེ་ལྷག་ཏུ་དྲན་པས། དྲིན་ཆེན་གྱི་ཕ་མ་ནི་རང་ཁྱིམ་གྲུ་བཞིའི་རྟེན་ཕུར་དེ་ཡིན་ལ། དྲིན་ཆེན་གྱི་ཕ་མ་ནི་གཞིས་བྱེས་གཉིས་ཀྱི་དྲན་ཤིང་དེའང་ཅི་ལ་མིན།
རང་ཁྱིམ་ཆུང་ཆུང་དེའི་བདེ་སྐྱིད་ཀྱི་ཆེད་དུ། ང་ཚོས་དབྱར་དགུན་སྟོན་དཔྱིད་ལ་རང་ནུས་ཅི་ལྕོགས་ཀྱིས་འབད་འབུངས་བྱས་མྱོང་ལ། རང་ཁྱིམ་དྲོན་མོ་དེའི་སྐྱིད་སྡུག་གི་སླད་དུ། ང་ཚོས་ཉིན་མཚན་དུས་དྲུག་ལ་གཉིད་ཆག་ཟས་བརྗེད་ཀྱིས་འདུར་རྒྱུག་ཀྱང་བྱས་མྱོང་མོད། འོན་ཀྱང་རང་ཁྱིམ་ནི་རང་ཁྱིམ་རང་ཡིན་པས། ང་ཚོ་ལ་ནམ་ཡང་འཁང་ར་ཡོད་མི་སྲིད་ལ། སུན་སྣང་ཡང་གཏན་ནས་སྐྱེས་མྱོང་མེད་དོ།།
ཆུང་དུས་ཀྱི་ཕྱིར་དྲན་མག་མོག་ཏུ། ཨ་ཅེ་རང་ཁྱིམ་ནས་གནས་ཡུལ་འགྲིམ་དུས། སྦྲ་ནག་གི་ནང་ཀར་འཐམས་ཏེ་སྐྱོ་གདུང་གི་མིག་ཆུ་འཛད་མེད་དུ་གཏོར་བ་དེ་དྲན་ལ། བག་རྟ་ཡི་རྔོག་མར་འཇུས་ཏེ་ཞེན་ཆགས་ཀྱི་མིག་ཟུང་གཉོམ་པོ། རང་ཁྱིམ་ལ་ཡང་ཡང་འཁོར་བའི་སྣང་བརྙན་དེ་དྲན་འོང་དུས། ཁྱིམ་གཞིས་ཆུང་ཆུང་འདིའི་དྲོད་ཁོལ་དང་བརྩེ་འདང་ཡོད་ཚད། ཨ་ཅེའི་ངུ་སྐད་དང་མིག་ཟུང་ལས་དྭངས་གཙང་གི་ཆུ་མིག་བཞིན་གསལ་འོང་། ཚོན་མདོག་གི་འཇའ་གུར་བཞིན་མཛེས་ཡོང་། མུ་མེད་ཀྱི་རྒྱ་མཚོ་བཞིན་ཟབ་འོང་ཨང་།
"རང་ཡུལ་གད་པ་ཡིན་རུང་སྐྱིད"ཅེས་པའི་གཏམ་དཔེ་དེའི་ཡང་སྙིང་ནི། བྱ་བ་དང་ལྟོ་རྒྱབ་ཀྱི་དགོས་དབང་གིས་གཞན་ཡུལ་སྙེག་དུས་སུ་ག་ལེར་རྟོགས་འོང་བ་སྟེ། ཕ་ཡུལ་དང་ལེ་བར་སྟོང་ཕྲག་གིས་ཆོད་པའི་དབུས་འགྱུར་ལྷ་ས་ནས་ཨ་མདོའི་རང་ཁྱིམ་དེ་ལྷག་ཏུ་དྲན་འོང་ལ། གཞུང་དོན་ཙག་ཙིག་གིས་ས་མཐའི་མངའ་རིས་ནས་ཡུན་རིང་ལ་སྡོད་དུས་ལྷ་སའི་རང་ཁྱིམ་ཆུང་ཆུང་དེའང་ཤིན་ཏུ་དྲན་འོང་བ་ལ་ཨང་།
རང་ཁྱིམ་གྱི་བདེ་སྐྱིད་ངོ་མ་དེ་ཕ་གར་བཞེངས་པའི་ཀ་བཞི་གདུང་བརྒྱད་ཀྱི་ཤིང་ཁང་དེ་མ་ཡིན་ལ། རང་ཁྱིམ་གྱི་གཟི་བརྗིད་ངོ་མ་དེའང་མ་གར་བསྒྲིགས་པའི་བརྒྱ་ལོ་རྩེག་མ་དེ་ག་ལ་ཡིན་ཏེ། བདེ་སྐྱིད་ཀྱི་ཡང་སྙིང་ནི་ཁྱིམ་མི་ཚོའི་ཚེ་རིང་ནད་མེད་ཀྱི་བདེ་ཐང་དེ་ཡིན་ལ། ལྷད་མེད་ཀྱི་གཟི་བརྗིད་ནི་ནང་མི་ཚོའི་གཅིག་རམ་གཅིག་འདེགས་ཀྱི་མཛའ་བརྩེ་དེ་ག་ལ་མིན་ཨང་།
ཚན་རྩལ་དང་དཔལ་འབྱོར་གྱི་མཐོ་རླབས་འཕྱུར་བའི་རྒྱལ་ཁམས་འགྲིམ་རུང་། རང་ཁྱིམ་གྱི་བག་ཕེབས་དང་དགའ་སྣང་དེ་རྙེད་དཀའ་ལ། བཟའ་བཏུང་དང་གླུ་གར་གྱི་མཚོ་མོ་འཁྱིལ་བའི་མཐོ་རིས་མྱུལ་ཡང་། རང་ཁྱིམ་གྱི་བདེ་སྐྱིད་དང་སྤྲོ་བ་དེ་ཚོར་དཀའ་བས། རང་ཁྱིམ་ནི་རྣམ་ཤེས་ཀྱི་བག་ཆགས་སྦས་པའི་ས་སྒང་དེ་ཡིན་ལ། རང་ཁྱིམ་ནི་དགའ་སྐྱོ་ཡི་ས་བོན་བཏབ་པའི་གཤིན་ས་དེའང་ཡིན་ལགས། རང་ཁྱིམ་ནི་གོམ་འདྲིས་ཀྱི་དབྱངས་རྟ་གྱེར་སའི་དག་ཞིང་དེ་ཡིན་ལ། རང་ཁྱིམ་ནི་སེམས་ཤུགས་ཀྱི་རྡོ་རིང་བསླངས་སའི་དམིགས་འབེན་དེའང་ག་ལ་མིན་ཨང་།
བྱེའུ་ཚང་གཅིག་ལས་འདབ་ལག་རྒྱས་པའི་བྱེའུ་ཇི་བཞིན། ཕྱོགས་བཞི་མཚམས་བརྒྱད་ལ་འཕུར་བའི་ཕུ་ནུ་མིང་སྲིང་ཚོ། དུས་རྒྱུན་ལོ་སར་གྱི་སྔ་ནུབ་ལ། མ་སྐུལ་རང་འགུལ་གྱིས་རང་ཁྱིམ་དྲོན་མོའི་ཕང་བ་རུ་ལོག་འོང་དུས། གཞིས་བྱེས་གཉིས་ཀྱི་ལྷན་འཛོམས་ཀྱི་འཛུམ་མདངས་དེ་ནི་ཚོན་མདོག་གི་རི་མོ་བཞིན་མཛེས་སོང་། མཐིང་མདོག་གི་ནམ་མཁའ་བཞིན་དྭངས་སོང་། རབ་དཀར་གྱི་ཁ་བ་བཞིན་གཙང་སོང་།
མདོར་ན། རང་ཁྱིམ་ནི་རང་ཉིད་ཀྱི་ངུ་སྐད་ཐོག་མའི་དབྱངས་རྟ་སྤུར་ས་དེ་ཡིན་ལ། རང་ཁྱིམ་ནི་རང་ཉིད་ཀྱི་མི་ཚེའི་སྡོམ་ཚིག་ས་སྒང་ལ་འགོད་ས་དེའང་ཡིན་པས། གནས་མལ་ཆུང་ཆུང་འདིར་ང་ཚོས་དགའ་སྐྱོ་ཆགས་སྡང་གི་སྒྲུང་རབས་བསྐྲུན་ཡོད་ལ། ཡིད་འོང་མཚར་སྡུག་གི་མི་ཚེའང་བསྐྱལ་ཡོད་པས། རང་ཁྱིམ་ན་བརྗེད་དུ་མེད་པའི་སྐྱིད་སྡུག་གི་གཏམ་རྒྱུད་མང་ལ། རང་ཁྱིམ་ན་དབྲལ་དུ་མེད་པའི་ལྷད་མེད་ཀྱི་བརྩེ་བ་མོད། རང་ཁྱིམ་ན་ལྡོག་ཏུ་མེད་པའི་ཤ་རུས་ཀྱི་འབྲེལ་ཐག་ཟབ་ལ། རང་ཁྱིམ་ན་མཐོང་རེག་བྲལ་བའི་གཟུགས་མེད་ཀྱི་དུངས་སེམས་འཁྱིལ་ཡོད་ཨང་།
སྤྱི་ལོའི་ཟླ་ཚེས་ལ་སྟོད་མངའ་རིས་ནས་བྲིས།
༢༠༡༧.༧.༢༥


text:
བོད་ཀྱི་ལག་ཤེས་ཀུན་འདུས་ཆེན་མོ་ལས་དྲངས། 2018-03-21
འཁེལ་འཐག་གི་ཐོན་རྫས་གཙོ་བོར། སྣམ་བུའི་རིགས་ལ། ཤད་མ་དང་། སྤུ་ཕྲུག་དང་། དཀའ་ཤད། ཐེར་མ། སྐེད་སྟན་བཅས་དང་། སྐེད་སྟན་ལའང་ཞར་རྩ་དཔེ་གསར་དང་ཚ་རོང་དཔེ་གསར། བལ་རྩུབ་ཀྱིས་བཏགས་པའི་ལྭ་སྣམ་དང་། ཁུལ་བུ་དང་བལ་བསྲེས་མ་ལས་བཏགས་པའི་ནག་ལྭ་ཞེས་པ་སོགས་ཚོས་བཙོས་པ་དང་། མ་བཙོས་པའི་ཕྲུག་དཀར་ནག་དམར་སྨུག་རྒྱ་གྲམ་ཐིག་ལེ་འཇའ་རིས་བཅས་ཀྱི་རི་མོ་ཅན་དང་། ཕྲུག་ཁྲ་དང་། ལྭ་སྣམ་ལ་དཀར་དམར་སེར་སྨུག་སྣ་ཚོགས་སོགས་སོ།།
གདན་གྱི་རིགས་ལ། ས་གདན་ཞེས་ཁང་མིག་གང་རེ་ཙམ་གྱི་གཅལ་དུ་འདིང་བྱའི་གདན་ཆེ་རིགས་དང་། གདན་རིང་ཞེས་ཚོམས་ཆེན་དུ་དགེ་འདུན་པའི་འདིང་བྱའི་མི་མང་གྲལ་སྟར་འདུག་པར་སྤྱོད་པ་སྟེ། མི་རེའི་འདུག་གདན་གྲུ་བཞི་མ་མང་པོ་མཐུད་ནས་བཏགས་པ་དང་། གྲུམ་ཙེ་ཞེས་ཉལ་ཁྲི་གང་རེའི་ཚད་དུ་བྱས་ནས་བཏགས་པ་དང་། གྲུམ་ཙེ་ཁ་གང་མ་ཞེས་མི་གཅིག་སྐྱིལ་ཀྲུང་བཅའ་ནས་འདུག་ཤོང་ཅན་དང་། བླ་སྤྲུལ་གྱི་ཁྲིའི་རྒྱབ་ཡོལ་གདན་བཅས་ཆ་འགྲིག་ཏུ་བཏགས་པའི་ཁྲིའི་གདན་ཆ་དང་། རྟ་སྒའི་སྟེང་དུ་སྟད་བྱའི་སྒ་གདན་བྱེའུ་མཆུ་མའམ། ས་ཆ་འགའ་ཞིག་ཏུ་མ་དྲོས་མ་ཤོམ་ཞེས་འབོད་པ་དེ་དང་། སྟོབས་འབྱོར་ཅན་གྱི་དགོན་པའི་ཚོམས་ཆེན་ཁང་དང་སྒོ་ཁྱམས་ཀྱི་ཀ་བའི་ཤུབས་དང་། ལྡེབས་སུ་འགེལ་བྱའི་འགེལ་གདན་སོགས་གདན་འཐག་པའི་ལག་ཤེས་ལས་བཟོས་པའི་གདན་གྱི་རིགས་སུ་གཏོགས་པ་སྣ་ཚོགས་པའོ།།
ཉལ་གཟན་དང་ཟླ་གམ་ནི། བཏག་བྱེད་བལ་གྱི་རྒྱུ་བཟང་ངན་ཙམ་ལས། འཐག་སྟངས་སྣམ་བུའི་འཐག་བཟོ་ལ་སྤུ་བཏགས་ནས་བཟོས་པའི་ཟླ་གམ་གྱི་སྤུ་མདོག་ཕལ་ཆེར་དམར་སྨུག ཉལ་གཟན་ཕྱི་ནང་ཐམས་ཅད་དཀར་པོ་ལ་འཇའ་རིས་ཙམ་ལས་རི་མོ་བསྡུས་མ་བཀོད་པ་དང་མ་བཀོད་པའི་རིགས་གཉིས་དང་། གཞན་ཡང་ས་ཆ་འགའ་ཞིག་ཏུ་དམར་གདིང་ཞེས་ཉལ་གཟན་འཐག་ཐབས་ཀྱིས་བཏགས་ཤིང་དེ་ལས་ཚགས་དམ་ཞིང་སྤུ་མཉམ་པར་བྲེག་པ་སོགས་སོ།།
རེ་ལྡེ་ནི། འབྲི་གཡག་ཤེད་བཟང་གི་ཁུལ་བུ་མི་འདྲེས་པའི་རྩིད་པ་འོད་དང་ལྡན་པ་འཁེལ་འཐག་བྱས་པ་སྟེ་སྦྲ་བཟོ་བའི་རྒྱུ་དེའོ།། ཕྱར་བ་ནི། ར་སྤུ་དཀར་པོ་དང་ནག་པོ་གཉིས་སོ་སོར་འཁེལ་བའི་སྐུད་པ་སྤེལ་མའི་ཁོག་བྱས་ནས་བཏགས་པའི་ཕྱར་ཁྲ་དང་། རྒྱུ་རས་སྐུད་ཁ་དོག་སྣ་ཚོགས་ཀྱིས་བཏགས་པའི་ཁ་དོག་དུ་མ་ཅན། ཕྱར་བ་དང་བྲུང་འགེབས། འབོལ་དང་བལ་སྟན་གྱི་གཡོགས་སོགས་བྱེད་པ་དེའོ།།
སྐ་རགས་ནི། བལ་སྐུད་ལས་བཏགས་པ་དང་། བལ་སྐུད་ཀྱི་ཁོག་ལ་རས་སྐུད་ཀྱི་སྤུན་བྱས་པ་དང་། ཡང་ན་ཁོག་སྤུན་ཐམས་ཅད་རས་སྐུད་ཀྱི་བཏགས་པ་ལ། མཆོད་རྟེན་མ་སོགས་འཐག་རིས་སྣ་ཚོགས་ཅན་དང་། སྤེན་ཕྱིར་མངོན་པའི་འཐག་ཐབས་ཀྱིས་ཚར་ལོའི་ནང་ཕྱོགས་ནས་ཕྲུག་ཁྲ་ལྟར་བྱས་པ་དང་། རས་སྐུད་དང་སྟོང་སྐུད་སོགས་ཀྱི་སྐ་རགས་ཀྱི་ཚར་ལོའི་ཕྱོགས་སུ་རྒྱན་རིས་སྣ་ཚོགས་བཀོད་པ་སོགས་རིགས་མང་དག་གོ།
དོ་སྣང་ཆེ་བའི་རྩོམ།
རྩོམ་གསར། 10


text:
ཀྲུང་གོ་བོད་ཀྱི་དྲ་བའི་འཕྲིན། ཉེ་ཆར། གསར་འགོད་པས་འབྲེལ་ཡོད་ལས་ཁུངས་ནས་ཤེས་རྟོགས་བྱུང་བར་གཞིགས་ན། “ང་ཚོས་དབྱི་ཐ་ལིའི་ཀུང་སི་ཞིག་དང་གྲོས་མཐུན་བཞག་ཙམ་ཡིན། ལོ་གཅིག་ལ་ཁོང་ཚོར་ཤ་མོ་ཏུན38འཚོང་རྒྱུ་དང་གན་རྒྱའི་དངུལ་འབོར་མི་དམངས་ཤོག་སྒོར་ཁྲི་སྟོང་ཕྲག་ལྷག་ཟིན་ཡོད”སྐབས་བཅུ་བདུན་པའི་ཀྲུང་གོའི་ནུབ་རྒྱུད་ཀྱི་དངོས་མང་སྟོན་ཚོགས་ལ་སི་ཁྲོན་དཀར་མཛེས་རྫོང་གིས་ཤ་མོ་ཕྱིར་གཏོང་གི་ཚོང་ཟོག་མངགས་ཐོ་བཞག་པ་རེད།
སྐབས་བཅུ་བདུན་པའི་ནུབ་རྒྱུད་དངོས་མང་སྟོན་ཚོགས་ལ་རྒྱལ་ཁབ་ཕྱི་ནང་གི་ཚོང་འགྲུལ་མང་པོ་སླེབས་ཡོད་པ་དང་། དབྱི་ཐ་ལིའི་ཙུང་ལི་གཞོན་པ་དང་། དཔལ་འབྱོར་འཕེལ་རྒྱས། ངལ་རྩོལ་དང་སྤྱི་ཚོགས་སྲིད་ཇུས་པུའུ་ཡི་པུའུ་ཀྲང་བཅས་གཅིག་ལྕོགས་ཡིན་པའི་ཏི་མཱ་གཡོད་ཆེད་མངགས་ལྟ་སྐོར་ལ་ཕེབས་པ་དང་། ལྟ་སྐོར་གྱི་ཉིན་གཉིས་པར་དཀར་མཛེས་ཁུལ་དང་དབྱི་ཐ་ལིའི་ཀུང་སི་ཞིག་བར་ཚོང་འགྲིགས་ཡོད། དེ་ནི་ནུབ་རྒྱུད་དངོས་མང་སྟོན་ཚོགས་ལས་བྱུང་བ་ཞིག་རེད། ལོ་གཉིས་གོང་གི་སྐབས་བཅུ་དྲུག་པའི་ནུབ་རྒྱུད་དངོས་མང་སྟོན་ཚོགས་ལ་དབྱི་ཐ་ལིའི་ཚོང་འགྲུལ་གྱིས་འགྲེམས་སྟོན་ཚོམས་ཆེན་ནས་དཀར་མཛེས་ཀྱི་ཤ་མོ་ཐེངས་དང་པོར་མཐོང་ཡོད། བྲོ་བ་ཞིམ་པའི་ཤ་མོ་དེ་དག་རི་སྟེང་དུ་སྐྱེས་ཤིང་། སྦགས་བཙོག་མེད་སྟབས་ ཚོང་འགྲུལ་རྣམས་ཀྱིས་ཧ་ཅང་དགའ་པོ་བྱེད་ཀྱི་ཡོད་པ་རེད།
ཤ་མོ་ཕུད་དཀར་མཛེས་ཁུལ་གྱིས་ད་རེས་དབྱི་ཐ་ལིར་དབྱར་རྩྭ་དགུན་འབུ་སྤྱི་རྒྱ150ཕྱིར་གཏོང་བྱས་པ་དང་། སྤྱི་རྒྱ་རེའི་ཁྲོམ་རའི་རིན་གོང་ཨ་སྒོར་ཁྲི1ནས3བར་ཡིན་པ་རེད། ཤ་མོ་དང་དབྱར་རྩྭ་དགུན་འབུ་བསྡོམས་ན་ཕྱིར་གཏོང་གི་དངུལ་འབོར་མི་དམངས་ཤོག་སྒོར་ཁྲི3000ཡས་མས་ཟིན་གྱི་ཡོད་པ་རེད། །
རྩོམ་སྒྲིག་པ། ཀླུ་མོ་མཚོ།


text:
ཉེ་ཆར། བོད་རང་སྐྱོང་ལྗོངས་རྫོང་རིམ་པའི་ཁྲལ་དོན་ལས་ཁུངས་གསར་པའི་སྒོ་བྱང་གཅིག་གྱུར་ཐོག་བཀལ་བ་དང་། དེ་ཐོག་ནས་རང་ལྗོངས་ཀྱི་རྒྱལ་ཁྲལ་དང་ས་ཁྲལ་བསྡུ་ལེན་དོ་དམ་སྒྲིག་གཞི་སྒྱུར་བཅོས་ཀྱི་འགག་སྒྲོལ་དམག་འཐབ་ཨང་དང་པོར་རྒྱལ་ཁ་བདེ་བླག་ཐོབ་པ་མཚོན་ཡོད། གོམ་སྟབས་རྗེས་མར“གཏན་འཁེལ་གསུམ”གྱི་གཏན་འབེབས་རིམ་བཞིན་བཟོ་བ་དང་དོན་འཁྱོལ་བྱེད་པ་དང་། སྤྱི་ཚོགས་འགན་བཅོལ་རིམ་བཞིན་བསྡུ་བ་དང་ཁྲལ་མིན་ཡོང་འབབ་བསྡུ་ལེན་དོ་དམ་གྱི་འགན་འཁྲི་ཕྱོགས་སྒྱུར་སོགས་ཀྱི་ཁྱབ་ཁོངས་གཏིང་ཟབ་ཕྱོགས་སུ་སྐུལ་འདེད་གཏོང་རྒྱུ་ཡིན་པ་རེད།
ཤེས་རྟོགས་བྱུང་བར་གཞིགས་ན། སྒོ་བྱང་བཀལ་རྗེས་རང་ལྗོངས་ཀྱི་རྫོང་རིམ་པའི་ཁྲལ་དོན་ལས་ཁུངས་ཀྱིས་ཁོངས་གཏོགས་ས་ཁོངས་ཀྱི་ཁྲལ་བསྡུ་ཁག་དང་། ཁྲལ་མིན་ཡོང་འབབ་བསྡུ་ལེན་དོ་དམ་སོགས་ཀྱི་འགན་འཁྲི་འཁུར་རྒྱུ་དང་། ཕྱོགས་བསྡུས་སྡེ་ཚན་དུ་གཅིག་སྡུད་ལས་གཉེར་དང་། “ཚོམས་ཆེན་གཅིག་ལ་ཚང་མ་གཉེར”སྔོན་ལ་ལག་ལེན་བསྟར་བ། འགན་འཁྲི་ལག་བསྟར་གཅིག་གྱུར་ཐོག་དམིགས་སར་འབྱོར་བ་བཅས་ཐུབ་པར་བྱས་ཏེ་ཁྲལ་དོན་ལས་ཁུངས་སྒྱུར་བཅོས་བྱས་རྗེས་ཀྱི་རྣམ་པ་གསར་པ་དང་། སྤྱོད་ཚུལ་གསར་པ། བྱ་སྤྱོད་གསར་པ་བཅས་མངོན་པ་བྱ་རྒྱུ་ཡིན་པ་རེད།
དེ་སྔའི་བོད་ལྗོངས་ཁྲལ་དོན་ལས་ཁུངས་ཀྱི་འགན་འཁྲི་དང་ལས་དོན་དེ་དབང་མཁན་མུ་མཐུད་སྒྲུབ་མཁན་ཁྲལ་དོན་ལས་ཁུངས་གསར་པས་འགན་འཁུར་རྒྱུ་ཡིན་པས་ཁྲལ་དོན་ལས་གཉེར་ཞབས་ཞུར་ཤུགས་རྐྱེན་གང་ཡང་ཐེབས་ཀྱི་མེད། ཁྲལ་འཇལ་མཁན་གྱིས་ཁྲལ་དོན་ལས་ཁུངས་གསར་པའི་ཕྱོགས་བསྡུས་རང་བཞིན་གྱི་ཁྲལ་སྒྲུབ་ཞབས་ཞུ་ཚོམས་ཆེན་དང་། རང་གཉེར་ཁྲལ་གཉེར་ཞབས་ཞུ་ཚོམས་ཆེན། དྲ་ཐོག་ཁྲལ་གཉེར་མ་ལག་བཅས་སུ་ཁྲལ་བསྡུའི་ལས་སྒོ་གཅིག་གྱུར་ཐོག་གཉེར་ཆོག་པས“ཚོམས་ཆེན་གཅིག་ལ་ཚང་མ་གཉེར”དང“དྲ་ཐོག་ལ་ཚང་མ་གཉེར”ཐུབ་པ་དང་། ཁྲལ་བསྡུའི་ཞབས་ཞུའི་ཐད་འབྲེལ་ཁ་པར་12366ཐོག་ཁྲལ་བསྡུའི་འབྲེལ་ཡོད་ལས་སྒོ(མཐེབ་སྣོན་བྱེད་ཐེངས་གཅིག་གི་བློ་འདྲི)དུས་གཅིག་ཏུ་གཉེར་ནས་བོད་ཀྱི་ཁྲལ་བསྡུ་མཁན་ལ་དེ་བས་སྤུས་ལེགས་དང་། ཕན་ཆེ། སྟབས་བདེ་བཅས་ཀྱི་ཞབས་འདེགས་ཞུ་རྒྱུ་ཡིན་པ་རེད།


text:
རྒྱལ་མོ་རོང་གི་རུས་རྒྱུད་མི་རབས་སོགས༎ཇི་ལྟར་འབྱུང་བའི་ལོ་རྒྱུས་ཏམ་བུ་ར༎སྐལ་བཟང་རྣ་བར་འཇེབས་ལས་ཡིད་ཆེས་ཀྱི༎ངེས་ཤེས་འདྲེན་པའི་ཕོ་ཉར་འགྱུར་ལ་རེ༎ཚུལ་འདི་ལོ་རྒྱུས་ཆེད་གཉེར་མཁས་རྣམས་ལས༎བླུན་རྨོངས་ཐ་ཤལ་བདག་འདྲའི་ཁུར་མིན་ཀྱང་༎གནའ་བོའི་ལོ་རྒྱུས་དབྱིངས་སུ་ཡལ་དོགས་ནས༎ཤེས་ཚོར་གསོང་པོར་གླེང་ལ་འགལ་བ་ཅི༎འོན་ཀྱང་ཁོ་བོའི་སྐྱེས་སྦྱངས་དམན་པ་དང་༎ལོ་རྒྱུས་ཤིན་ཏུ་ལྐོག་གྱུར་ཡིན་པའི་ཕྱིར༎འདི་ལ་ནོངས་དང་འགལ་འཁྲུལ་ཅི་མཆིས་པ༎གཟུར་གནས་དཔྱོད་ལྡན་རྣམས་ཀྱིས་སེལ་བར་མཛོད༎
།དེ་ཡང་བོད་ཀྱི་རོང་ཆེན་བཞིའི་ཡ་གྱལ་ཤར་ རྒྱལ་མོ་ཚ་བ་རོང་གི་འདས་པའི་ལོ་རྒྱུས་དང་ད་ལྟའི་གནས་ཚུལ་མ་འོངས་པའི་ཕུགས་ འདུན་གྱི་མདུན་ལམ་སོགས་ཀྱི་སྐོར་བརྟག་དཔྱད་ཞིབ་འཇུག་ལམ་ཙམ་བྱས་པའི་ཤེས་ཚོར་རགས་ཙམ་བརྗོད་པར། བོན་གྱི་བླ་ཆེན་འཆི་མེད་ཚེ་དབང་རིག་འཛིན་གྱི་གསུང་ལས། དེ་ཡང་ཤར་ཕྱོགས་རྒྱལ་མོ་རོང་ཆེན་གྱི། །སྦས་པའི་རོང་བཞི་ཤོད་ཆེན་བཅོ་བརྒྱད་ལས། འགྲོ་དོན་དུས་ཀྱི་ས་རྟགས་རིམ་པ་གསུམ། །སྦས་པའི་ཡུལ་དེར་ཤིང་ཁང་ཉལ་ཉིལ་ཆགས། །རི་ཀླུང་ཀུན་ལ་མི་ཡིས་གང་བའི་ཚེ། །ཟས་སུ་རི་དྭགས་ཤ་ཁྲག་སྲོག་ལ་འཚོ། །ཞེས་གསུངས་པ་ལྟར་གྱི་རྒྱལ་མོ་རོང་གི་ཡུལ་གྲུ་འདིར། དང་ཐོག་མིའི་འགྲོ་བ་བྱུང་ནས་ནགས་ཁྲོད་དུ་ཤིང་ཁང་ཉལ་ཉིལ་ལ་བསྡད་དེ་རི་མགོར་ རི་དྭགས་བརྔོན་ནས་འཚོ་བ་སྐྱེལ་བའི་གདོད་མའི་མི་དེ་དག་གི་རིགས་རུས་གང་ཡིན་ཞེ་ན། དེ་ཞིབ་འཇུག་བྱ་ཡུལ་ཞིག་ཡོད་པ་ནི། ད་ལྟ་རྒྱལ་རོང་གི་ཁ་སྐད་ཅེས་བོད་ཀྱི་ཡུལ་སྐད་ཁྱད་པར་བ་ཞིག་མཆིས་པ་དེ་རེད། དེའི་རྒྱུ་མཚན་ནི་མིའི་སྐད་ཅེས་པ་དེ་ཤེས་རིག་དང་དངོས་པོ་གཞན་གང་ལས་ཀྱང་ འགྱུར་དལ་བ་ཞིག་རེད་ལ། ཡུལ་སྐད་ཀྱི་འབྱུང་རྐྱེན་གཙོ་བོ་ནི་ཡུལ་དེའི་གདོད་མའི་མིའི་སྐད་དེ་ཡིན་ དགོས། དེས་ན་རྒྱལ་མོ་རོང་གི་ཡུལ་སྐད་ལ་དབྱེ་ཞིབ་ཅིག་བྱས་པར་འདི་ལྟ་སྟེ། རྒྱལ་རོང་སྐད་ཀྱི་གཞི་རྩའི་མིང་ཚིག་ཐ་སྙད་དེ། ཀྲུང་གོའི་སྤྱི་ཚོགས་ཚན་རིག་ཁང་གི་ཅིན་ཕུང་སྐུ་ཞབས་ཀྱིས་བརྩམས་པའི་《བོད་སྐད་དབྱེ་ཞིབ་མདོར་བསྡུས》ནང་དུ་འཁོད་པའི་བོད་སྐད་གཞི་རྩའི་ཐ་སྙད་ཆིག་སྟོང་ ཡོད་པ་དེ་གཞིར་བྱས་ནས་དབྱེ་འབྱེད་བྱས་པར།
སྤྱིར་བཏང་གི་ཐ་སྙད་གཅིག་མཚུངས་ཡིན་པ་༦༡༩དང་ཞེ་སའི་ཐ་སྙད་གཅིག་མཚུངས་ཡིན་པ་ ༢༥དང་། བརྡ་རྙིང་གི་མིང་ཚིག་གཅིག་མཚུངས་ཡིན་པ་༧༧བཅས་ཁྱོན་སྡོམ་༧༢༡གཅིག་མཚུངས་རེད། དེས་བརྒྱ་ཆ་༧༢དང་གྲངས་ཆུང་༡ཟིན་ཡོད་པ་དང་། གཞན་ཡང་བརྗོད་པ་ཚིག་གི་གོ་རིམ་སྟེ། དང་པོ་བྱེད་པ་པོ། དེ་ནས་བྱ་བའི་ཡུལ། མཐར་བྱ་ཚིག་འཇོག་པའི་གོ་རིམ་དེ་ཡང་གཅིག་པ་གཅིག་རྐྱང་ཡིན་པ་དང་། ཁྱད་པར་དུ་རྣམ་དབྱེ་ཚིག་ཕྲད་ཀྱང་ངེས་པར་དུ་འཇོག་དགོས་པ་སོགས་བོད་སྤྱི་ འགྲོས་ཀྱི་སྤྱི་སྐད་དང་སྒོ་ཀུན་ནས་གཅིག་མཚུངས་ཡིན་པ་དེས། རྒྱལ་མོ་རོང་གི་ཡུལ་ཁམས་འདིར་དང་ཐོག་འཚོ་ཞིང་གཞེས་པའི་གདོད་མའི་མི་དེ་དག་ ཀྱང་བོད་ཀྱི་རུས་ཆེན་བཞི་དང་མིའུ་གདུང་དྲུག་གི་གདུང་རྒྱུད་ཅི་རིགས་ལས་བྱུང་ བ་ཡིན་པར་གྲུབ་པོ། །གངས་རྒྱལ་རི་བོའི་དཀར་ཆག་ལས། རྒྱ་གར་རྒྱ་ནག་བོད་དང་ཞང་ཞུང་སྐད། །ཅུང་ཟད་འདྲེས་མ་རྒྱལ་མོ་རོང་གི་སྐད། ། ཕལ་སྐད་སྤྱི་ཁོག་གཅིག་ཀྱང་ཟེར་ལུགས་མང་། ། ཡི་གེ་རྫབ་ཡིག་གཤར་ཡིག་དཀར་ནག་དང་། །ཡིག་གཟུགས་གཟབ་ཆེན་གཟབ་ཆུང་འབྲུ་ཆེའི་རིགས། །ཡིག་ངོ་གསལ་བྱེད་སུམ་ཅུ་དབྱངས་བཞི་སོགས། ། བུ་ཡིག་བཅུ་བཅས་འཕུལ་ཡིག་བཞི་བཅུ་ནི། ། སྔོན་ནས་ཞང་བོད་ཁམས་གསུམ་རང་ཡིག་ཡིན། ། ཞེས་གསུངས་སོ། ། དེར་མ་ཟད་༡༩༨༣ལོར་འབར་ཁམས་དང་རྫོང་འགག་བར་གྱི་ལམ་ལས་པ་ཚོས་རུས་སྒྲོམ་ཆེ་ ཆུང་གཉིས་རྙེད་པའི་ནང་དུ་གཟིའི་རིགས་རྐང་རིང་བའི་གཟི་མིག་དགུ་ཅན་གཉིས་ཡོད་ པ་དང་། རུས་སྒྲོམ་ནང་གི་མིའི་ཤུལ་རུས་ནི་ལོ་ངོ་ལྔ་སྟོང་ཡན་ཆད་སོང་གཤིས། ཆུ་ཆེན་རྫོང་གི་སྤུ་དམ་ས་ཆར་དུར་སྦས་རྡོ་སྒམ་དུ་མ་རྙེད་པའི་རྡོ་ལེབ་ཀྱི་ ངོས་ལ་བོན་གྱི་སྙིང་པོ་རྣམ་གསུམ་གྱི་གཟུངས་སྔགས་བརྐོས་ཡོད་པ་དེ་དག་གིས་ཀྱང་ རྒྱལ་མོ་རོང་གི་གདོད་མའི་མི་རྣམས་བོད་མི་ཡིན་པའི་བདེན་དཔང་བླ་ལྷག་ཏུ་བྱས་སོ། །
དེ་ནས་རྒྱལ་རོང་གི་ཡུལ་གྲུ་འདི་གནའ་དུས་སུ་བོད་ཀྱི་ས་སྣེ་ཡིན་པའི་སྟབས་ ཀྱིས་ཞང་ཞུང་གི་རྒྱལ་རབས་སུ་ཆེས་གྲགས་པའི་རྗེ་གུ་ལང་གསེར་གྱི་བྱ་རུ་ཅན་ རྒྱལ་པོ་ཁྲི་ཝེར་ཞེས་པ་དེ་ཉིད་ཀྱིས་རྒྱལ་ཕྲན་བྱ་རུ་ཅན་བཅོ་བརྒྱད་ཡོད་པའི་ ནང་ནས། ཞང་ཞུང་ཏ་རོག་ཡུལ་གྱི་ལལིག་ཝེར་གྱུར་གྱི་རྒྱལ་པོ་ཉི་ཤེལ་འོད་ཀྱི་བྱ་རུ་ཅན་ དང་བདུད་འདུལ་གྱེར་གྱི་རྒྱལ་པོ་ཟླ་ཤེལ་འོད་ཀྱི་བྱ་རུ་ཅན་གཉིས་ཀྱི་དཔུང་དམག་ ཤར་རྒྱལ་མོ་རོང་དུ་བསྐྱོད་དགོས་པར་བཀའ་བསྩལ།དེ་ནས་ལོག་ཝེར་གྱེར་གྱི་རྒྱལ་པོའི་གདུང་རྒྱུད་འོད་ལྡན་མི་དཀར་ཞེས་པ་དེ་ཉིད་ཀྱིས་གཙོ་བྱས་དཔུང་དམག་ཤར་ རྒྱལ་མོ་རོང་དུ་བསྐྱོད་ནས་ཆུ་ཆེན་ཀ་ལིང་ཀར་མི་འགྱུར་བརྟན་བཅུ་འཛོམས་པའི་ གཡུ་རྩེ་ཕོ་བྲང་བཞེངས། ལིག་ཝེར་བྱ་རུ་ཅན་གྱི་དཔུང་དམག་ཕལ་ཆེར་རྒྱལ་པོའི་ཕོ་བྲང་གི་ཉེ་འདབས་སུ་བཞག་ པས་ད་ལྟའང་ས་ཆ་དེར་ལིག་ཝེར་ཞེས་འབོད། ཏ་རོག་ནས་ཡོང་བའི་བདུད་འདུལ་འོད་ཀྱི་བྱ་རུ་ཅན་གྱི་དམག་དཔུང་རྣམས་མངའ་འོག་ག་ ས་གར་བཞག་པ་དེ་ཚོས་ཡུལ་ཚོ་སོ་སོའི་དཔོན་པོ་བྱེད་མཁན་མང་བས་རྒྱལ་རོང་ཡུལ་སྐད་དུ་ཏ་རོག་ཅེས་པ་དཔོན་པོའི་སྤྱི་མིང་དུ་ཆགས། ཡུལ་སྐད་དུ་སྒྲ་ཟུར་ཅུང་ཟད་ཉམས་པས་ཏ་རོ་ཞེས་ཟེར།།
ཡང་སྐབས་ཤིག་ནས་ཞང་ཞུང་རྒྱལ་པོ་སྟེ་དམ་པ་ཁྱུང་གི་གདུང་རྒྱུད་ཆེ་བ་ཁྱུང་ རྒོད་ཐོག་ལ་འབར་དང་། དེ་འོག་ལྷ་ཁྱུང་བརྒྱན་པ། ཆུང་བ་མུ་ཁྱུང་བརྒྱན་པ་དང་གསུམ་ལས། སྒོ་པའི་ལྷ་སྐལ་མུ་ཁྱུང་བརྒྱན་པ་ཉིད་ལ་སྲས་བཞི་བྱུང་བའི་ཐ་ལྟག་ཁྱུང་འཕགས་ ཁྲ་བོ་རྒྱལ་མོ་རོང་དུ་བྱོན་ནས། དེའི་རྒྱུད་པ་དབུ་འབོར་ལྷ་སྲས་གཡུང་དྲུང་ཉིད་ལ་སྲས་བཞི་བྱུང་བའི་ཆེ་བ་དབུ་ འབོར་ཀུན་སློང་བུ་ཚ་ཁ་སྐད་དུ་འཁུ་འཇོ་བུ་ཚ་ཟེར། དེ་འོག་དབུ་འབོར་ཁྲོ་ཚ། དེ་འོག་དབུ་འབོར་དབང་ཚ། ཐ་ཆུང་དབུ་འབོར་དགེ་ཤེས་ཚ་བཅས་བཞི་བྱུང་ནས། དེ་རྣམས་ཀྱིས་རྒྱལ་མོ་རོང་དུ་ཀུན་རྫོབ་རྒྱལ་པོའི་བཀའ་ཁྲིམས་དང་། ཡང་དག་བདེན་པའི་བོན་ཁྲིམས་སོགས་ཀྱི་སྲོལ་བཙུགས་ནས་བོན་སྲིད་གཉིས་ཀ་དར་བར་ མཛད་ཚུལ་《ཁྱུང་པོའི་རྒྱལ་རྒྱུད་ཤེལ་དཀར་མེ་ལོང་》ལས། ཡབ་ཆེན་ལྷ་སྲས་གཡུང་དྲུང་ཉིད་ཀྱི་བཀའ་བསྩལ་པ། ཉོན་ཅིག་ངོ་མཚར་སྤྲུལ་པའི་སྲས་བཞི་སོགས། །བཙུན་མོ་བློན་འཁོར་ཐམས་ཅད་སྙན་གསོན་དང་། །སངས་རྒྱས་བསྟན་པ་བཞག་པའི་ཞིང་ས་ལས། །ཐབས་དང་ཐུགས་རྗེ་ཟུང་དུ་འབྲེལ་བ་དགོས། ། ཐབས་ལ་མ་བརྟེན་ཐུགས་རྗེ་མི་འབྱུང་བས། །སྲས་བཞི་ཡུལ་བཞི་སོ་སོར་མངའ་དབང་མཛོད། ། འཐད་པར་ལྡན་པའི་བཙུན་མོ་རེ་རེ་དང་། ། ཤེས་རབ་ལྡན་པའི་བློན་པོ་བཞི་རེ་བསྐོས། །གོང་ནས་གཉན་པའི་གཤེན་བོན་རེ་རེ་ཚོལ། །དེ་ལ་བརྟེན་པའི་ཚུལ་བཞིན་བསྙེན་བཀུར་གྱིས། །འོག་ནས་བཀྱགས་པའི་འབངས་འཁོར་ཡུལ་སྡེ་དང་། །སེར་སྐྱ་དྲག་ཞན་ཀུན་གྱི་ཞབས་ནས་འདེགས། ། ཞེས་སོགས་བྱུང་ངོ་། །
དེར་བརྟེན་རྒྱལ་མོ་རོང་པ་རྣམས་ཀྱིས་རང་ ཉིད་ལ་ཀུ་རུ་ཟེར། ཀུ་རུ་ཞེས་པ་ནི་ཞང་ཞུང་སྐད་དེ། བོད་སྐད་དུ་འབྱོ་བའམ་གནས་སྤོ་བའི་དོན་ནོ། ། དེ་ཡང་བོན་གྱི་ཁམས་ཆེན་སྟོང་ཕྲག་བརྒྱ་བའི་དཀར་ཆག་ལས། ཀུ་རུ་ཞེས་པ་འབྱོ་བའམ་གནས་སྤོ་བའོ། ཞེས་གསུངས་སོ། །
དེ་ལྟར་རྒྱལ་མོ་རོང་དུ་ཁྱུང་གི་རིགས་རྒྱུད་མང་པོ་ཐོན་པའི་རྐྱེན་གྱིས་ཁྱུང་ ཞེས་པའི་ཐ་སྙད་དེ་རྒྱལ་རོང་སྐད་དུ་ཡུལ་གྱི་སྐད་དོད་དུ་ཆགས་ཏེ། དཔེར་ན། ངའི་ཡུལ་དང་ཁྱོད་ཀྱི་ཡུལ་ཞེས་པར། རྒྱལ་རོང་ཡུལ་སྐད་དུ་ངའི་ངེད་ཁྱུང་། ནོའི་ནེད་ཁྱུང་ཟེར་བ་ལྟ་བུའོ། །
དེ་ནས་སྤུར་རྒྱལ་བོད་ཀྱི་བཙན་པོའི་རྒྱལ་རབས་ཀྱི་སྐབས་ཏེ་རྒྱལ་པོ་སྲོང་བཙན་ སྒམ་པོ་དང་འདུས་སྲོང་མང་པོ་རྗེ་སོགས་ཀྱི་སྐབས་སུ་དབུས་གཙང་གི་དམག་དཔུང་ འབོར་ཆེན་ཐེངས་དུ་མ་འདི་ཕྱོགས་སུ་དྲངས་པ་ནི་《བོད་ཀྱི་ལོ་རྒྱུས་ཀུན་དགའི་མེ་ ལོང་》ལས། བོད་ཀྱི་བཙན་པོ་སྲོང་བཙན་སྒམ་པོའི་མངའ་ཐང་རབ་ཏུ་རྒྱས་ནས་བོད་དམག་འབུམ་ཕྲག་ དུ་མ་འདི་ཕྱོགས་སུ་དྲངས་ཞིང་མཐའ་མཚམས་སྲུང་བའི་བོད་དམག་འབུམ་ཕྲག་དུ་མ་གཏན་ སྡོད་བྱེད་པའི་ས་གནས་བཙུགས། དེ་དུས་འཛམ་གླིང་དུ་སྙན་གྲགས་ཆེ་བའི་དམག་འཁྲུག་ཅིག་བྱས་པའི་ས་ཆ་ཟུང་ཆུ་ཞེས་ པའི་ཆུ་བོའི་མཇུག་དང་ཉེ་བའི་རི་སྒང་ལ་ས་རྡོ་འདྲེས་པའི་གྱང་བརྡུངས་པའི་འཐབ་ རྫོང་མཐོན་པོ་ཡོད་པ་དེང་སང་ད་དུང་མ་ཞིག་པར་ཡོད། དེ་དུས་སུ་མཐའ་མཚམས་སྲུང་བའི་དམག་མི་གཏན་སྡོད་བྱེད་པའི་བོད་མི་ནི་རྒྱལ་མོ་ ཚ་བ་རོང་གི་ས་གནས་ཀྱི་ཚ་ཁོ་ཞེས་གྲགས་པའི་བོད་མི་འདི་དག་ཡིན་ཏེ། ཕྱིས་སུ་རྒྱལ་ཕྲན་བཅོ་བརྒྱད་དུ་གྱེས་པ་ནི་བཀན་ཤན་ཡན་གྱི་ལུང་དགུ་རྒྱལ་པོ་ ནས་ཁམས་ཀྱི་ལྕགས་ལ་རྒྱལ་པོའི་བར་གྱི་རྒྱལ་ཕྲན་རྣམས་ཡིན། ཞེས་དང་《ཐང་ཡིག་རྙིང་མ་ལས》དེ་ནས་བྷོད་དམག་ཁྲི་ཚོ་ཉི་ཤུ་ལྷག་སུང་ཀྲེའུ་ཡི་ ནུབ་ཕྱོགས་སུ་སྒར་བཏབ། བྷོད་ནས་ཕོ་ཉ་བ་མངགས་ཏེ་གསེར་དང་རྒྱུ་ནོར་ཁྱེར་ནས་ཀོང་ཇོ་སློང་བ་ཡིན་ཟེར་ ཞིང་། ཡང་བྷོད་དམག་གི་འཁོར་ཚོགས་ལ། གལ་ཏེ་ཐང་རྒྱལ་ཀྱིས་ཀོང་ཇོ་མི་སྟེར་ན་དམག་འདྲེན་ཅེས་སྨྲས། དེ་མུར་བྷོད་དམག་སུང་ཀྲེའུ་ལ་དྲངས་སོ། ། ཞེས་བྱུང་ངོ་། །
སྒོས་སུ་རྒྱལ་མོ་རོང་གི་བན་བོན་གཉིས་ཀྱི་ཆོས་ལུགས་དང་རིག་གནས་སྒྱུ་རྩལ་ སོགས་ཀྱི་སྐོར་ནི།རྒྱལ་མོ་རོང་གི་ཡུལ་གྱི་བོད་མི་རྣམས་ཀྱི་དངོས་པོའི་འཚོ་བ་ དང་། ཡུལ་གོམས་གཤིས་ལུགས།ཆོས་ལུགས་དང་། མི་རིགས་ཀྱི་བསམ་པའི་འཁྱེར་སོ་བཅས་ནི།གནའ་ནས་ད་ལྟའི་བར་དུ་བོད་མི་སྤྱི་དང་ འདྲ་བར་ཐུན་མོང་དུ་གནས་ཤིང་།བོད་རང་ཉིད་ཀྱི་ཆོས་ལུགས་གཡུང་དྲུང་བོན་གྱི་ བསྟན་པ། ལོ་ཆེན་ལེགས་གཏང་རྨང་པོ་དང་ཞང་ཞུང་ཏ་རོག་ཡུལ་གྱི་ལིག་ཝེར་གྱེར་གྱི་རྒྱལ་པོ་ ཉི་ཤེལ་འོད་ཀྱི་བྱ་རུ་ཅན་གྱི་གདུང་རྒྱུད། འོད་ལྡན་མི་དཀར(ཕྱིས་བཙན་ལྷ་རབ་བརྟན་རྒྱལ་པོར་གྲགས)སོགས་ཡུལ་འདིར་བྱོན་ནས་ དར་འགོ་ཚུགས་པ་བོན་གྱི་བསྟན་འབྱུང་དང་རྒྱལ་རབས་རྣམས་སུ་གསལ། ཁྱད་པར་དུ་རྒྱལ་རོང་ནི་བོན་གྱི་རྒྱལ་བ་གཉིས་པར་བསྔགས་པའི་མཉམ་མེད་ཤེས་རབ་ རྒྱལ་མཚན་གྱི་འཁྲུངས་ཡུལ་ཡིན་ལ།བོན་གྱི་མཚན་ཉིད་ཡོད་པའི་བོན་དགོན་གཡུང་ དྲུང་ལྷ་སྟེང་གི་གནས་ཡུལ་དང་། བོན་གྱི་བཀའ་བརྟེན་གྱི་དཔར་ཤིང་བསྐྲུན་པའི་གནས་ཀྱང་ཡིན། དེ་ཡང་རྒྱལ་རོང་རབ་བརྟན་རྒྱལ་པོའི་མངའ་འོག་གཡུང་དྲུང་ལྷ་སྟེང་དུ་གཏེར་སངས་ རྒྱས་གླིང་པ་དང་མཁའ་དབང་ཀུན་གྲོལ་གྲགས་པའི་སློབ་སྟོན་འོག་བོན་གྱི་བཀའ་ བརྟེན་གྱི་དཔར་ཤིང་བཞེངས་པའི་བར་སྐབས་སུ་འཁྲུགས་སློང་གི་བར་ཆད་བྱུང་བས་ རྐོས་འཕྲོ་ལུས་པ་རྣམས་ཁྲོ་ཆེན་རྒྱལ་པོ་ཀུན་དགའ་ཕུན་ཚོགས་བསྟན་འཛིན་གྱིས་མུ་ མཐུད་ནས་པར་རྐོས་ཀྱི་འགན་བཞེས་ཏེ་གྲུབ།པར་དུ་བསྐྲུན་པའི་པར་མ་ད་ལྟ་རྔ་པ་ སྣང་ཞིག་དགོན་དང་ཁྲོ་སྐྱབས་མཚོ་སྟེང་དགོན་རྣམས་སུ་བཞུགས་སོ།།
ནང་བསྟན་ཆོས་ལུགས་ཀྱང་བསྟན་པ་སྔ་དར་གྱི་ དུས་སུ།ལོ་ཆེན་བེེ་རོ་ཙ་ན་ཤར་རྒྱལ་མོ་རོང་དུ་བྱོན་ནས་དར་འགོ་ཚུགས་ཏེ། མདོ་དང་སྔགས་ཀྱི་དཔོན་པ་གཉིས་བཏབ་པ་ནི།ཚ་ཁོ་རྫོང་འགག་ས་ཆར་མདོའི་ཆུ་ཕོ་ནོར་ བུ་གླིང་བཞེངས། ཁྲོ་ཆུའི་ས་ཆར་སྔགས་དགོན་བདུད་འདུལ་བདེ་ཆེན་གླིང་བཞེངས་ཏེ《ལོ་ཆེན་བེེ་རོ་ཙ་ ནའི་རྣམ་ཆར་པདྨའི་དགའ་ཚལ》ལས〝མདོ་སྔགས་གཉིས་ཀྱི་ཆོས་སྡེ་རེ་རེ་ལ།།གཙུག་ལག་ ཁང་ཡང་རེ་རེ་བཞེངས་པ་ལ།ཉཉབར་ཆད་མེད་པར་ལྕགས་ཕོ་རྟ་ལ་འགྲུབ།། རབ་བྱུང་བཞུགས་ཁང་ནོར་བུའི་གླིང་ཞེས་གསོལ།། སྔགས་པའི་སྒྲུབ་ཁང་གཤེན་རྗེ་སྒྲུབ་པ་ཡི།། ཁྲོ་ཆུ་བདུད་འདུལ་བདེ་ཆེན་གླིང་ཞེས་བཏགས།།〞ཞེས་དང〝ཤར་ཕྱོགས་རྒྱལ་མོ་ཚ་བའི་ རོང་ཆེན་དུ།། ཕྱག་རྡོར་སྤྲུལ་པའི་རྒྱལ་པོ་དང་འཕྲད་ནས།། ཡང་དག་ཟབ་མོའི་ཆོས་ཀྱི་སྒྲོན་མེ་སྦར།། ཡོན་ཏན་ཆུད་ཟོས་མ་སོང་ང་རེ་དགའ།། ལས་འཕྲོའི་འདུལ་ཞིང་རྒྱལ་མོ་རོང་ཆེན་འདིར།། ནམ་ལངས་མུན་སང་ཉི་མ་ཤར་བ་བཞིན།། དཀར་པོར་བསྒྱུར་ཞིང་ཐམས་ཅད་སྨིན་ཅིང་གྲོལ།། ཤི་ཡང་འགྱོད་པ་མེད་དེ་ང་རེ་དགའ།།〞ཞེས་གསུངས་སོ།།
ཁྱད་པར་དུ་བེེ་རོ་ཙ་ནས་གསང་སྔགས་རྙིང་ མའི་ཆོས་ཀྱི་སྙིང་པོ་མན་ངག་རྫོགས་པ་ཆེན་པོ།ཉིད་ཀྱི་སྲས་ཀྱི་ཐུ་བོ་གཡུ་སྒྲ་ སྙིང་པོ་ལ་གསུངས་ནས་དར་བར་མཛད་པས་རྫོགས་པ་ཆེན་པོ་དར་བའི་ཡུལ་དང་མདོ་སྨད་ རྒྱལ་མོ་རོང་ནས་ཡིན་པའི་བེེ་རོའི་འདྲ་འབག་ཆེན་མོ་དང་དུང་དཀར་ཚིག་མཛོད་ཆེན་ མོ་སོགས་སུ་གསལ། མདོ་སྨད་ཆོས་འབྱུང་ལས། རྒྱལ་རོང་ཕྱོགས་འདི་རྒྱ་ཆེ་ཞིང་མི་རྣམས་བློ་རྣོ་བས་དགེ་བཤེས་ཐོན་པ་མང་། ཞེས་གསུངས་པ་ལྟར་ཡུལ་འདིར་འཆད་རྩོད་རྩོམ་གསུམ་ལ་མཁས་པའི་བན་བོན་གྱི་མཁས་ གྲུབ་བགྲང་ལས་འདས་པ་བྱུང་སྟེ།དཔེར་ན་རྗེ་འབངས་ཉེར་ལྔའི་ཡ་གྱལ་གཡུ་སྒྲ་སྙིང་ པོ་དང་། ས་སྐྱ་པའི་མཁས་ཆེན་གཡག་རོང་གཉིས་ཀྱི་ཡ་གྱལ་རོང་སྟོན་སྨྲ་བའི་སེང་གེ་ཆེན་པོ། བོན་གྱི་རྒྱལ་བ་གཉིས་པ་རྗེ་མཉམ་མེད་པ་ཆེན་པོ། རྗེ་ཙོང་ཁ་པའི་དངོས་སློབ་ཚ་ཁོ་མཁན་ཆེན་ངག་དབང་གྲགས་པ་དང་རོང་ཆེན་ལྗགས་ནག་པ་ ཆེན་པོ་སོགས་དང་། གཞན་ཡང་དབུས་ཀྱི་འཇམ་མགོན་རྒྱལ་བའི་རྒྱལ་ཚབ་དགའ་ལྡན་གསེར་ཁྲི་སྟེ། གཏམ་དཔེར། ཨ་མའི་བུ་ལ་ཡོན་ཏན་ཡོད་ན།།དགའ་ལྡན་གསེར་ཁྲིར་བདག་པོ་མེད།། ཅེས་པ་ལྟར་གྱི་དགའ་ལྡན་གསེར་ཁྲིར་ཕེབས་མཁན་ཡང་བཅུ་ཕྲག་ལ་ཉེ་བ་བྱུང་སྟེ། དེ་དག་གི་ནང་ནས་དགའ་ལྡན་ཁྲི་ཟུར་རྒྱལ་རོང་སྤྲོ་སྣང་བ་བློ་བཟང་མཁྱེན་རབ་དབང་ ཕྱུག་ཉིད་རྒྱལ་དབང་སྐུ་ཕྲེང་བཅུ་གཉིས་པ་འཕྲིན་ལས་རྒྱ་མཚོའི་ཡོངས་འཛིན་དུ་ ཕེབས། དེ་རྗེས་གང་ཉིད་ཀྱིས་ལོ་བདུན་གྱི་རིང་བོད་ཀྱི་སྲིད་སྐྱོང་གནང་སྟེ།བོད་ཀྱི་ རྒྱལ་པོ་མཁྱེན་རབ་དབང་ཕྱུག་ཅེས་གྲགས་ཆེ་བ་དེ་སོགས་བྱུང་ངོ།
རྒྱལ་རོང་གི་ས་གནས་རང་བཞིན་གྱི་ཐུན་མོང་མ་ཡིན་པའི་རིག་གནས་དང་སྒྱུ་རྩལ།ལག་རྩལ་གྱི་སྐོར་དུ་མ་མཆིས་པ། དཔེར་ན། བེེ་རོས་མཛད་པར་གྲགས་པའི་རྒྱལ་མོ་ཚ་བ་རོང་གི་ཡི་གེ་ཞེས་པ་ཆེ་ཤོས་བློ་བཟང་ བྱང་ཆུབ་ཀྱིས་མཛད་པའི་ཡིག་རིགས་ཀྱི་ལྡེབ་མ་ཉེར་གཉིས་སུ་འཁོད་པ་དེའི་ཞིབ་ཆ་འདིར་བརྗོད་ན་ཡི་གེ་མང་བར་དོགས་ནས་ཕྲན་གྱི་དཔྱད་རྩོམ་ཕྱོགས་བསྒྲིགས(རྒྱ་ ཡིག)ཀྱི་ལྡེབ་མ༡༨༩རུ་བཀོད་ཡོད་པས་དེར་གཟིགས།
རྒྱལ་རོང་གི་ས་རྡོའི་རྩིག་བཟོ་ནི། ཡུལ་དེའི་རི་ཀླུང་ཀུན་ཏུ་མཁར་རྫོང་མཐོན་པོ་གནམ་ལ་ཟུག་པ་ལྟ་བུ། དབུས་ཀྱི་ཡུམ་བུ་བླ་སྒང་དང་འདྲ་བ་མང་པོ་ད་ལྟའང་མཐོང་རྒྱུ་ཡོད། མི་ཚང་གི་སྡོད་ཁང་རྡོ་ཁང་གྲུ་བཞི་ལ་ལུང་ཀུན་ཏུ་ཁྱབ་སྟེ་མཐོ་ཚད་ཐོག་བརྩེགས་ དགུ་ཅན་སོགས་ཀྱང་མཆིས། རྡོ་རྩིག་གི་བཟོ་རྩལ་ཁྱད་དུ་འཕགས་པས་བླ་བྲང་བཀྲ་ཤིས་འཁྱིལ་གྱི་འདུ་ཁང་བཞེངས་སྐབས་ཚ་ཁོ་སོ་མང་རྒྱལ་པོ་ཤཱཀྱ་རྒྱལ་མཚན་གྱིས་རྩིག་དཔོན་བཞི་དང་རྡོ་ བཟོ་བ་སུམ་ཅུ། ཤིང་བཟོ་བ་ཉི་ཤུ་སོགས་མངགས་ནས་བདེ་བླག་ཏུ་གྲུབ་པར་གྲགས།
རྒྱལ་རོང་གི་ཟློས་གར་དང་སྐོར་བྲོ་ནི། རྒྱལ་རོང་བ་སངས་རྒྱས་གླིང་པས་ཟློས་གར་སྒོ་ལྡོང་མཐུ་ཆེན་ཞེས་པ་གསར་བཏོད་བྱས་ ནས་ལོ་རེ་བཞིན་ཆུ་ཆེན་ལྷ་སྟེང་སོགས་སུ་འཁྲབ་སྟོན་བྱས། རྫོང་འགག་དང་རྒྱལ་བཀྲ་ཤིས་གླིང(འདི་ལ་བྲག་སྟམ་ནང་ཡང་ཟེར)གཉིས་ཀྱི་རྒྱལ་པོ་གཅིག་ལྕོགས་ཚེ་དབང་གྲགས་རྒྱལ་གྱིས་དབུས་ཀྱི་སྟག་རྩེ་རྫོང་གི་རྫོང་དཔོན་ལོ་ གཉིས་ལ་བྱས་ནས་རང་ཡུལ་དུ་འཁོར་རྗེས་རྒྱལ་ཁ་བཀྲ་ཤིས་གླིང་དུ་མཁའ་འགྲོ་འགྲོ་བ་བཟང་མོའི་ཟློས་གར་འཁྲབ་སྟོན་བྱས། ཚེ་རིང་རྣམ་དྲུག་གི་ཟློས་གར་ཞེས་པ་གསར་བཏོད་བྱས་ནས་རྫོང་འགག་རྒྱལ་པོའི་སྐུ་རིམ་ཆེན་མོར་འཁྲབ་སྟོན་བྱས།ཁོང་གི་མེས་པོ་སངས་རྒྱས་འབུམ་གྱི་རྒྱལ་ཁ་བཀྲ་ཤིས་གླིང་དུ་དབུས་ཀྱི་ཇོ་ནང་སྐུ་འབུམ་ཆེན་མོའི་ཆགས་ཚུལ་དང་མཐུན་པ་ནང་དུ་ལྷ་ ཁང་བརྒྱ་རྩ་ཅན་ཆེས་ཡ་མཚན་པ་མདོ་སྨད་དུ་འགྲན་ཟླ་བྲལ་བའི་རྟེན་མཆོག་དེ་ཉམས་ གསོ་བྱེད་སྐབས།ཞིག་གསོའི་འབུལ་སྡུད་ཀྱི་ཆེད་དུ་ཡུལ་གྲུ་མང་པོར་སྐོར་འཁྲབ་བྱས།
སེང་འཆམ་དང་དེ་དཔུང(དམག་རྩལ)གི་འཁྲབ་སྟོན་ནི་གནའ་སྔ་མོ་ནས་དར་ཁྱབ་ཆེ་ཞིང་།རྗེས་སུ་ཟློས་གར་འཁྲབ་སྟོན་གྱི་མེད་ དུ་མི་རུང་གི་སྔོན་འགྲོ་ལྟ་བུར་གྱུར་ཏེ། གོང་མ་ལྷ་སྐྱོང་གི་སྐབས་སུ་ཆུ་ཆེན་བཙན་ལྷའི་འཁྲུགས་པ་ཞི་རྗེས། ཡུལ་དེའི་གར་ཕྲུག་མང་པོ་གོང་མའི་ཕོ་བྲང་དུ་ཁྲིད་དེ།པེ་ཅིན་ནུབ་ཕྱོགས་ཀྱི་ རི་བོ་ཤང་ཧྲན་དུ་ཁོ་ཚོའི་གོམས་གཤིས་ལྟར་གྱི་རྡོ་ཁང་གྲུ་བཞི་བརྩིགས་ནས་གཞིས་ ཆགས་ནས་ལོ་རེ་བཞིན་གོང་མའི་གསེར་མཁར་དུ་འཁྲབ་སྟོན་བྱས།༡༧༤༣ལོར་ཏཱའི་སི་ཏུ་ ཀརྨ་བསྟན་པའི་ཉིན་བྱེད་རྒྱལ་རོང་དུ་བྱོན་སྐབས་ཚ་ཁོ་སོ་མང་རྒྱལ་པོ་པདྨ་ནོར་ བུ་དང་། ཅོག་ཙེ་ཉ་རྒྱལ་གྱི་གཙོས་པའི་རྒྱལ་བློན་འཁོར་བཅས་ཀྱིས་ཕེབས་བསུ་རྒྱ་ཆེན་པོ་ བྱས་ཐོག་སེང་འཆམ་དང་། སེར་སྦྲེང་། རོལ་རྩེད་ཤིན་ཏུ་རྒྱས་པ་བྱས།༡༧༦༩ལོར་སོ་མང་རྒྱལ་མོ་སྒྲོལ་མ་འཚོས་ཀུན་མཁྱེན་ འཇིགས་མེད་དབང་པོ་གདན་དྲངས་སྐབས་ཕེབས་བསུར་རྟ་ཐོག་ནས་གར་འཁྲབ་པ་སོགས་རོལ་ རྩེད་རྒྱ་ཆེན་པོས་བསུ་བ་བྱས་ཤིང་། ཚ་ཁོའི་ཡུལ་ལུགས་ཀྱི་སེང་གེ་གཉིས། རྫི་བོ་གཅིག་དང་བཅས་པའི་འཆམ་ཆས་ཆ་ཚང་ཞིག་ཕུལ་ཏེ་བླ་བྲང་བཀྲ་ཤིས་འཁྱིལ་གྱི་ སེང་འཆམ་གྱི་འབྱུང་ཁུངས་ནི་རྒྱལ་རོང་ནས་ཡིན་པར་གྲགས།
གཞན་ཡང་ཡུལ་འདིར་འབག་དང་གསོབ།འཇིམ་བཟོ། ཤིང་བཟོ། བརྐོས་རིས། ལྡེབ་བྲིས། རྫ་བཟོ། གསེར་དངུལ་ཟངས་ལྕགས་ཀྱི་མགར་བླུག་དག་ནི་ཐུན་མོང་མ་ཡིན་པའི་བཟོ་རྩལ་ཁྱད་དུ་ འཕགས་པ་ཡུལ་ཁམས་གཞན་དུ་མཐོང་དཀོན་པ་ལྟ་བུ་མང་སྟེ།དཔེར་ན།དུང་དཀར་གཡས་སུ་ འཁྱིལ་བ་དངུལ་གཤོག་གསེར་ཚག་ཅན་བཟོ་རྩལ་ཁྱད་འཕགས་ཅན་དང་། ཟངས་རིགས་ཀྱི་ལུགས་མ་བེན(བུམ)ཅེན་བཀྲ་ཤིས་རྟགས་བརྒྱད་དམ་རིན་ཆེན་སྣ་བདུན་ གྱི་འབུར་རིས་མ་སྤུས་ལེགས་ངོ་མཚར་ཅན། སྐེ་དམ་ཞེས་པ་ཟངས་ལུགས་པའི་དམ་བེ་ཁྱད་མཚར་ཅན། ཁ་སྦལ་སྐེ་དམ་ཞེས་པ་ཟངས་མ་སྦལ་རིས་འབུར་དོད་ཅན་གྱི་དམ་བེ་ཆེ་ཆུང་ཤིན་ཏུ་ལྟ་ ན་སྡུག་པ། ཟངས་ལྡིར་དང་གསོལ་ལྡིར་ཞེས་པ་དཀྲུགས་ཇ་བླུག་སྣོད་ཆེས་ངོ་མཚར་ཅན། པོ་ཀྱོ་ཞེས་པ་ལྟོ་བ་ལྡིར་བའི་ཀྱོ་མོའི་རྫ་ཆས་བཟོ་རྩལ་ཁྱད་དུ་འཕགས་པ།ལྕགས་པ་ སྟེ་གྲི་རིང་ཤང་ལང་དང་གཟར་གྲི་སྟེ་གྲི་ཐུང་གཡུ་དང་བྱི་རུའི་ཕྲ་རྒྱན་ཅན་ སོགས་སྣོད་སྤྱད་དང་། བཟའ་ཆས། རྒྱས་ཆས་སོགས་བཟོ་རྩལ་རྨད་དུ་བྱུང་བ་མང་ཞིང་།དེ་དག་རིག་གནས་གོད་ཆགས་ཀྱི་ སྐབས་སུ་ཐམས་ཅད་གཏོར་བརླག་ཏུ་བཏང་།ཟར་ཟུར་དུ་ཅུང་ཟད་ལུས་པ་རྣམས་ཀྱང་གནའ་ རྫས་ཚོང་པ་རྣམས་ཀྱིས་ཁྱེར་དང་འཁྱེར་བཞིན་མཆིས།གནས་ཚུལ་འདི་ལྟ་བུ་རང་རིགས་ ཀྱི་མི་བསམ་ཡོད་ཅན་འགས་སེམས་ཀྱིས་མ་བཟོད་ནས་ཅི་ནུས་ཀྱིས་བསྡུ་རུབ་བྱེད་ བཞིན་མཆིས། དཔེར་ན། ལས་བྱེད་མི་སྣ་ཆུ་ཆེན་སེང་གེ་འབུམ་དང་དམ་བྷ་བྱང་ཆུབ་སོསག་ཀྱིས་རྒྱལ་རོང་ ཡུལ་གྱི་གནའ་རྫས་ཆེས་ངོ་མཚར་ཅན་སྣ་ཁ་སྟོང་ཕྲག་ལས་བརྒལ་བ། རང་ཉིད་སྒེར་གྱི་ཕོགས་ཐོབ་ནས་འགྲོ་སོང་བཏང་སྟེ་བསྡུ་ཉར་བྱས།འོན་ཀྱང་དེ་དག་ ད་ལྟ་བྱི་ལོང་གིས་མུན་ཁུང་དུ་ཕུགས་གསོག་བྱས་པ་ལྟར་སྒེར་གྱི་ཁང་སྦུག་ཏུ་ བཙངས་ནས་བཞག་པ་ལས།གནའ་རྫས་རྩ་ཆེན་དེ་དག་བཤད་སྟོན་བྱེད་པའི་ཆ་རྐྱེན་ཙམ་ཡང་ བདག་པོ་བྱེད་མཁན་མེད་སྟབས། གནའ་རྫས་ངོ་མཚར་ཅན་དེ་དག་མི་དམངས་མང་ཚོགས་ཀྱིས་བལྟས་ན་མིག་གི་བདུད་རྩིར་ གྱུར་པའི་གོ་སྐབས་དང་བྲལ་བ་དེ་ནི་ཆེས་མི་བྲ་བ་དང་མི་འོས་པ་ཞིག་ཏུ་སྣང་ངོ་།།
གང་ལྟར་གདོང་དམར་བོད་ཀྱི་རུས་རྒྱུད་བསྙོན་དུ་མེད་པ་ཤར་རྒྱལ་མོ་རོང་གི་མི་ རྣམས་ནི་ལས་ལ་བརྩོན་ཞིང་ཁྲེལ་གཞུང་ལྡན་པ་དང་། བློ་རིག་རྣོ་ལ་དཔའ་ངར་ཆེ་བས་རྒྱལ་ཡོངས་སུ་སྙན་པའི་གྲགས་པ་འབར། ཁོ་ཚོས་ལོ་རྒྱུས་འཕེལ་རིམ་ནང་དུ་མདོ་དབུས་ཁམས་གསུམ་དུ་གནས་པའི་རང་རིགས་མི་ དམངས་དང་ཆབས་ཅིག་འོད་སྟོང་འབར་བའི་བོད་ཀྱི་ཤེས་རིག་གསར་སྐྲུན་དང་འཕེལ་རྒྱས་ ཀྱི་བརྒྱུད་རིམ་ཁྲོད་དུ་བྱས་རྗེས་གསུབ་ཏུ་མེད་པ་བཞག་ཡོད་པར་མ་ཟད། ཐུན་མོང་མ་ཡིན་པའི་ས་ཁུལ་རང་བཞིན་གྱི་རིག་གནས་ཀྱང་བསྐྲུན་ཡོད་ལ། ཁྱད་པར་དུ་རྒྱལ་རོང་བོད་མི་ཚོས་ལོ་རྒྱུས་ཐོག་ཏུ་རང་རྒྱལ་གྱི་སྤུན་ཟླ་མི་ རིགས་གཞན་དག་དང་དཔུང་གདང་མཉམ་སྦྲེལ་གྱི་སྒོ་ནས་བཀས་བཀོད་རྒྱུད་འཛིན་གོང་ མའི་ལམ་ལུགས་ལ་ངོ་རྒོལ་དང་། མེས་རྒྱལ་མཐའ་མཚམས་སྲུང་སྐྱོབ་བྱེད་པའི་ཆེད་དུ། ཤར་ཕྱོགས་ཞི་བདེ་རྒྱ་མཚོ་ཆེན་པོའི་བས་མཐའ་ནས་ནུབ་ཕྱོགས་བལ་པོའི་ས་མཚམས་སུ་ མ་རུང་ཕྱི་དགྲའི་བཙན་འཛུལ་འགོག་རྒོལ་དུ་བསྐྱོད་དེ་དཔའ་ངར་ཆེར་བསྐྱེད་དང་རང་ སྲོག་ཕར་བསྡོས་ཀྱིས་དགྲ་བོར་རྡུང་རྡེག་བཏང་སྟེ། ཁེངས་དྲེགས་རང་རློམ་ཅན་གྱི་སྡང་དགྲའི་སྙིང་རྩ་འདར་བར་བྱས་ཤིང་། དཔའ་མཛངས་རྟུལ་ཕོད་ཀྱི་སྙན་པ་དབྱར་གྱི་རྔ་གསང་བཞིན་དུ་འཛིན་མའི་ཁྱོན་ཀུན་ ལྡིར་ཏེ། 《རྡོ་རིང་པཎྡི་ཏའི་རྣམ་ཐར》ལས། རྒྱལ་མོ་རོང་པའི་དཔོན་དམག་རྣམས་དཔུང་བུ་ཆུང་གི་ཚུལ་དུ་རྐང་འགྲོས་ལ་རྟ་ལས་ ཀྱང་མགྱོགས་པར་བསྐྱོད་དེ་ཕས་རྒོལ་རི་ནགས་སུ་བྲོས་པ་རྣམས་ལ་ཐག་རིང་བར་མེ་ མདའ་དང་། ཉེ་བར་རལ་གྲིའི་འཕྲུལ་འཁོར་གྱི་སྒོ་ནས་གོར་དམག་ས་སྲུང་པ་རྣམས་ཚང་མ་མཚན་ འགེབས་ཀྱིས་བཅོམ་ཐོག་སྐྱིད་གྲོང་རྫོང་སྲུང་དུ་ཡོད་པའི་གོར་དཔུང་རྣམས་ལའང་ སྤྱང་ཀིས་ལུག་ཁྱུ་མཐོང་བ་ལྟར། རྫོང་འཚངས་བྱས་ཏེ་རེ་གཉིས་ཙམ་བྲོས་ཐར་ན་ལས། དེ་བྱིངས་ཚང་མ་གཏན་བརླག་ཏུ་བཅོམ་སྟེ་གཡུལ་ལས་རྣམ་པར་རྒྱལ་བའི་དཔའ་རྟགས་ཀྱི་ རུ་མཚོན་སྲིད་རྩེར་བསྒྲེངས། ཞེས་དང་། རི་བོང་སྟེང་དུ་བྱ་གླག་ལྡིང་བའམ། ། ལུ་གུར་སྤྱང་ཀིས་ཇི་བཞིན་གོར་དམག་རྣམས། ། ཤེ་མོང་བཙན་པོས་ཕ་མཐར་སྐྲོད་པ་ལ༎ སོ་ལོང་སྦ་དུར་རྒྱལ་རོང་དཔུང་ཚོགས་དཔའ། །ཞེས་བྱུང་ངོ་། །ཁ་རྒྱུན་དུའང་།མདོའི་ཉྭ་ནག་གིས། ཕུ་ཡི་གོར་ཁ་བཟློག ཅེས་དྲང་བདེན་ཉམ་ཆུང་གིས་ཁེངས་དྲེགས་སྟོབས་ལྡན་དགྲ་བོ་ཆམ་ལ་ཕབ་སྲིད་པའི་ གཏན་ཚིག་དེ། གནའ་མི་བོད་ཀྱི་གཏམ་དཔེར་ཆགས།
མེས་རྒྱལ་འཛུགས་སྐྲུན་ཀྱི་བྱ་གཞག་རླབས་པོ་ཆེའི་ཁྲོད་དུའང་ཁོ་ཚོས་བློ་རྩལ་ དང་ནུས་ཤུགས་ཡོད་རྒུ་ལེགས་སྐྱེས་སུ་ཕུལ་ཏེ་གྲུབ་འབྲས་གཟེངས་སུ་ཐོན་པ་བླངས།
ཉེ་བའི་ལོ་བཅུ་ཕྲག་དུ་མར་ཏང་དང་སྲིད་གཞུང་གི་ཡང་དག་པའི་འགོ་ཁྲིད་འོག་ཚན་ རིག་དང་མཐུན་པར་བོད་ཁུལ་འཕེལ་རྒྱས་གཏོང་བའི་ལྟ་བ་ལག་ལེན་དང་དོན་འཁྱོལ་བྱས་ ཏེ་དངོས་པོའི་དཔལ་འབྱོར་ཐད་མཆོང་སྐྱོད་ལྟ་བུའི་འཕེལ་རྒྱས་ཆེན་པོ་བྱུང་བས་ དམངས་ཚོགས་ཀྱི་འཚོ་གནས་སོགས་ཀྱང་སྔར་བྱུང་མ་མྱོང་བར་ཇེ་ལེགས་སུ་གྱུར།
གནས་ཚུལ་བཟང་པོ་འདི་འདྲའི་འོག་ཏུ་ང་ཚོའི་མདུན་དུ་ལྷག་པའི་ཁ་ཚ་དགོས་གཏུགས་ ཀྱི་ལས་འགན་ཞིག་ནི། མེས་པོ་གོང་མ་རྣམས་ཀྱིས་བློ་གྲོས་ཡོད་རྒུ་བཏོན་ནས་གྲུབ་པའི་མཛད་རྗེས། དངོས་པོ་མ་ཡིན་པའི་ཕུལ་བྱུང་རིག་གནས་ཤུལ་བཞག་རྣམས་རྒྱུན་འཛིན་ལེགས་པོ་བྱས་ པའི་རྨང་གཞིའི་ཐོག་སྟེ། བོད་རང་ཉིད་ཀྱི་རིག་གནས་མ་བརླག་པའི་སྒོ་ནས་དེང་རབས་ཀྱི་རིག་གནས་གསར་པ་སློབ་ སྦྱོང་བྱེད་རྒྱུ་ཡིན་ནམ། ཡང་ན་རང་ཉིད་ཀྱི་རིག་གནས་དང་སྐད་དང་ཡི་གེ་ལ་སོགས་པ་ཐམས་ཅད་ཐུར་དུ་དབྱུག་ནས། གཞན་ཁོ་ན་ལ་རེ་བ་བྱ་རྒྱུ་ཡིན་ནམ། འདི་ནི་དངོས་གནས་མིག་ལ་ཐོགས་ཤིང་། སྣ་ལ་འཕྲད་པའི་གནད་དོན་ཞིག་ཡིན་པར་མངོན།
ཉེ་ཆར་རང་རིགས་ཀྱི་གཞོན་རབས་ལས་བྱེད་པ་ལ་ལས་རང་ཉིད་ཀྱིས་རང་གི་ཡི་གེ་བོད་ ཡིག་མི་ཤེས་པ་རྒྱུ་མཚན་དུ་བྱས་ནས་ང་ཚོ་རྒྱལ་རོང་བ་ལ་སྐད་ཡོད་པ་མ་གཏོགས་ཡི་ གེ་མེད། ཅེས་བརྙན་འཕྲིན་གྱི་ཐོག་ནས་ཁྱབ་བསྒྲགས་བྱས་པ་ཐོས། དེ་ལྟར་ན་ད་དུང་ལོ་བཅུ་ཕྲག་དུ་མ་སོང་རྗེས། རང་ཉིད་ཀྱིས་རང་གི་སྐད་རྒྱལ་མོ་རོང་གི་ཡུལ་སྐད་མི་ཤེས་པ་རྒྱུ་མཚན་དུ་བྱས་ ནས། ང་ཚོ་རྒྱལ་རོང་བ་ལ་ནི་ཡི་གེ་མེད། སྐད་ཡང་མེད། ཅེས་ཟེར་བའི་གནས་ཚུལ་ཉམ་ཐག་པ་ཞིག་ཡོང་ཉེན་གདའོ། །དེས་ན་རྒྱལ་རོང་མཁས་དབང་ཤེར་གྲགས་ཀྱིས།རྙེད་དཀའི་རྒྱལ་རོང་ཕ་ནོར་རྙེད་པ་ དག།དཔང་པོར་མི་འཛིན་འཕྲལ་སྣང་ཉི་ཚེ་རེ།།གཙིགས་སུ་བཟུང་ནས་ཁ་སྐད་ཙམ་པ་ལས།། ཡི་གེ་མེད་ཅེས་རྡོལ་གཏམ་ལབ་དེ་ཐ།།སྨྲ་བའི་འབབ་སྟེགས་གཡོ་བ་ཁོ་ན་ལས།།འབྲི་ ཀློག་ཡི་གེའི་སྲོལ་ཙམ་མེད་པ་རུ།།སྡེ་བཞིའི་དཔལ་ལ་མངའ་དབང་རབ་བསྒྱུར་བ།།དེ་ འདྲ་ལས་སླ་སྲིད་ན་མཆིས་སམ་ཅི།།ཞེས་གསུངས་པ་ནི་རྨད་དུ་བྱུང་བའི་གཏམ་དུ་འཁུམས་སོ།།
དེས་ན་མིག་སྔར་གྱི་གནས་ཚུལ་འདི་ལྟ་བུའི་ འོག་ཏུ། ང་ཚོས་རང་རིགས་དང་རང་ཡུལ་གྱི་ཕུལ་བྱུང་རིག་གནས་མྱུར་སྐྱོབ་རྒྱུན་འཛིན་བྱེད་ པ་དང་། དུས་མཚུངས་སུ་འགྲོ་བ་མིའི་རིགས་ཀྱི་གསར་དར་ཚན་རིག་ལག་རྩལ་རྣམས་སློབ་སྦྱོང་ བྱེད་མཁས་པོའི་སྒོ་ནས་ནང་འདྲེན་བྱས་ཏེ། བོད་ཀྱི་ཤེས་རིག་གམ་བོད་རིག་པ་ཞེས་པ་དེ་ཉིད་དགེ་མཚན་ལྡན་པའི་རིག་གནས་ཀུན་ འདུས་ཀྱི་ཆེས་ཕུན་སུམ་ཚོགས་པ་ཞིག་ཏུ་འཕེལ་རྒྱས་གཏོང་ཐུབ་དང་མི་ཐུབ་ཀྱི་གནད་ དོན་ནི། ང་ཚོ་མི་རབས་འདིས་ཐག་གཅོད་དགོས་པའི་ལོ་རྒྱུས་ཀྱི་ལས་འགན་ཞིག་རེད་སྙམ་པ་ལགས།།
གོང་གསལ་གྱི་གནད་དོན་འདི་དག་ནི་རྒྱལ་རོང་ཞིབ་འཇུག་ལ་ཐུགས་ཁུར་ཆེ་བཞེས་གནང་མཁན་གྱི་མཁས་དབང་རྣམས་ལ་དཔྱད་གཞིའི་ཚུལ་དུ་ཞུས་པ་ཡིན་པས་མཁྱེན་ལྡན་གཟུ་བོར་བཞུགས་པ་རྣམས་ཀྱིས་ཐུགས་བརྩེ་བའི་སྒོ་ནས་དགེ་སྐྱོན་ཡོ་བསྲང་གི་དགོངས་འཆར་ལྷུག་པོར་གནང་བར་ཞུ། དེ་དང་ཆབས་ཅིག་རྒྱལ་རོང་ཞིབ་འཇུག་སྐོར་གྱི་ཡིག་ཆ་《རྒྱལ་རོང་ཞིབ་འཇུག་དཔྱད་ཡིག་ཕྱོགས་བསྒྲིགས》ཞེས་པ་དང་《རྒྱལ་རོང་བོད་མའི་ལོ་རྒྱུས་དང་རིག་གནས་》(རྒྱ་ཡིག་)བོད་རྒྱ་ཤན་སྦྱར་གྱི་《བོད་ཀྱི་ལོ་རྒྱུས་ཀུན་དགའ་མེ་ལོང་》《རྒྱལ་རོང་ཁ་སྐད་ཚིག་མཛོད》དཔྱད་རྩོམ། རྒྱལ་རོང་བོད་མིའི་སྐད་ཀྱི་སྐོར་ལ་རགས་ཙམ་དཔྱད་པ་ཞེས་པ་དང་། རྒྱལ་རོང་བོད་མིའི་རུས་རྒྱུད་སྐོར་བཤད་པ་སོགས་འཁོད་པའི་《ཕྲན་གྱི་དཔྱད་རྩོམ་ཕྱོགས་བསྒྲིགས》རྒྱལ་རོང་སྐད་ཀྱི་ནང་གི་བརྡ་རྙིང་ཞེས་པ་དང་། ཨ་མདོའི་སྐད་དང་རྒྱལ་རོང་སྐད་དཔྱད་བསྡུར་དབྱེ་ཞིབ་སོགས་འཁོད་པའི་《ཕྲན་གྱི་ དཔྱད་རྩོམ་ཕྱོགས་བསྒྲིགས》(རྒྱ་ཡིག)ཆུ་ཆེན་རབ་བསྟན་རྒྱལ་པོའི་གདུང་རབས་དང་ ཁྲོ་སྐྱབས་རྒྱལ་པོའི་གདུང་རབས། གེ་སར་སྒྲུང་རྒྱལ་མོ་ཚ་བ་རོང་གི་འབྲས་རྫོང་སོགས་འཁོད་པའི་《ཆུ་ཆེན་ལོ་རྒྱུས་དཔྱད་ཡིག》སྟོད་ཆ་དང་བར་ཆ་གཉིས། རྒྱལ་རོང་གི་ཤེས་ཚིག་དང་ཆང་བཤད། བག་བཤད། སྒྲུང་བཤད། སྐོར་བྲོ་དང་གཞས་ཀྱི་ཚིག་སོགས་འཁོད་པའི་《རྒྱལ་རོང་དམངས་ཁྲོད་གཏམ་ཚོགས》བཅས་རྒྱལ་རོང་ཞིབ་འཇུག་སྐོར་གྱི་དཔྱད་ཡིག་ཁག་ཅིག་འདི་གར་ཡོད་པས་གཟིགས་འདོད་ཡོད་པ་རྣམས་ཀྱིས་ཁ་པར་ཨང་ཀི་ 15281529631(འབར་ཁམས)15828974926(ཁྲིན་ཏུའུ)ལ་འབྲེལ་བ་གནང་བར་ཞུ་རྒྱུ་དང་། ཡུན་མི་རིང་བར་《རྒྱལ་རོང་ཚ་ཁོ་ཁག་བཞིའི་མཁས་དབང་འགའི་རྣམ་ཐར་རིན་ཆེན་གཟིའི་དོ་ཤལ》ཞེས་པ་དང་བོད་རྒྱ་ཤན་སྦྱར་གྱི་《རྒྱལ་རོང་ཞིབ་འཇུག་དཔྱད་ཡིག་ཕྱོགས་བསྒྲིགས》དེབ་གཉིས་པ། 《རྒྱལ་རོང་དམངས་ཁྲོད་ཀྱི་རྩོམ་ཡིག་ཕྱོགས་བསྒྲིགས》བོད་རྒྱ་ཤན་སྦྱར་གྱི་《ཆུ་ ཆེན་ལོ་རྒྱུས་དཔྱད་ཡིག་སྨད་ཆ》《རྒྱལ་མོ་རོང་གི་མཁས་གྲུབ་༢༨ཀྱི་རྣམ་ཐར་ཕྱོགས་བསྒྲིགས་》རྣམས་ཀྱང་འཐོན་གྲབས་ཡོད་པ་བཅས་སྔོན་བརྡའི་ཚུལ་དུ་ཞུའོ༎
རྩོམ་པ་པོ། བཙན་ལྷ་ངག་དབང་ཚུལ་ཁྲིམས།
1,995 total views, 1 views today


text:
ཇི་སྐད་དུ《སྡོམ་གསུམ་རབ་དབྱེ》ལས ། དངོས་པོའི་གནས་ལུགས་འཆད་པ་དང་། །སྐྱོན་ཡོན་བསྔགས་པ་རྣམ་གཉིས་ཡོད། །ཅེས་ཡི་གེའི་གཟུགས་སུ་ཕབ་པའི་སྐྱེ་བོའི་ངག་གི་རིག་བྱེད་སྤྱི་ལྡོག་ནས་རྟགས་དང་གཏན་ཚིགས་གང་རུང་ལ་བརྟེན་ནས་བརྗོད་འདོད་ཀྱི་དངོས་པོ་གང་དེའི་གནས་ལུགས་ལྷག་ཆད་འཁྲུལ་བ་མེད་པར་ཇི་ལྟ་བ་བཞིན་གཏན་དུ་དབབ་ལ་གཞོལ་བའི་དཔྱོད་པ་ལྷུར་ལེན་གྱི་རིགས་དང་། རྟོག་བཏགས་དང་འཁྱོག་བརྗོད། བསྡུས་བརྗོད་སོགས་ཀྱི་ཐབས་ལམ་ཉེ་བར་སྤྱད་དེ་བརྗོད་འདོད་ཀྱི་ཡུལ་གང་དེར་དགའ་སྐྱོ་ཆགས་སྡང་གི་ཡིད་འགྱུར་ཟོལ་གྱིས་སྤྲོ་བའི་སྒྱུ་ཐབས་ལྷུར་ལེན་གྱི་རིགས་ཏེ། སྤྱིན་ལྡོག་ནས་རིགས་ཆེན་པོ་གཉིས་སུ་དབྱེ་རུང་བར་བསྟན་འདུག་པ་ལས། སྐབས་བབ་ཀྱི་གླེང་གཞི་དཔྱད་རྩོམ་ཞེས་པ་སྔ་མའི་རིགས་གཏོགས་ཀྱི་སྐྱེ་བོའི་ངག་རིག་བྱེ་བྲག་པ་དེ་ཉིད་དེ། རྟོག་དཔྱོད་སྙན་ཞུ་དང་དམིགས་གཏད་དཔྱོད་འཇུག མཐར་ཕྱིན་དཔྱད་རྩོམ་སོགས་ཀྱིས་མཚོན་པའི་རྩོམ་རིགས་དམིགས་ཀྱིས་བསལ་བ་དེའོ། །
དེ་ལྟ་བུའི་ངག་རིག་གང་དེ་འབྲས་མེད་སྦུན་འཆར་དུ་མི་འགྲོ་བར་རང་ཕན་གཞན་སྨན་གྱི་རིག་པའི་ལེགས་སྐྱེས་རབ་འབྲིང་གང་རུང་ཞིག་ཏུ་འགྱུར་བར་བྱ་བ་ལ། དམིགས་མེད་གཏད་མེད་ཀྱི་རྟོག་པ་སྤྲོ་ལུགས་དང་ཁྲལ་མངོན་སླ་བཅོས་ཀྱི་རྣམ་ཐར་སྐྱོང་ལུགས་ས་ལ་གཡུགས་ཏེ། ཅིའི་ཕྱིར་འབྲི་བའི་དགོས་པ་དང་ཇི་ལྟར་འབྲི་བའི་ཚུལ། ཅི་ཞིག་སྟོན་པའི་ལྟ་བ་སྟེ། མུ་ཏིག་ཕྲེང་བརྒྱུས་ལྟར་བརྗོད་བྱ་ཅི་རིགས་བསྒྲུབ་བྱ་དོན་གྱི་གཞི་གཅིག་ཏུ་འདིང་བྱེད་ཀྱི་རྒྱ་རིམ་པ་གསུམ་ལེགས་པར་ངེས་པའི་སྒོ་ནས་སོར་མོའི་འདེགས་འཇོག་མངོན་པར་འདུ་བྱེད་དགོས་པར་སྣང་ངོ་། །
གཅིག
ནང་གི་སྐྱེ་མཆེད་མ་རིག་མུན་པའི་སྦུབས་ལས་ཡོངས་སུ་གྲོལ་ཏེ་རྟོགས་གྲོལ་གྱི་པདྨོའི་འཛུམ་ཞལ་དཔྱོད་ཤེས་ཀྱི་ངོ་བོར་རྒོད་པའི་སྐྱེས་བུ་རང་མཚན་པ་ཞིག་ཡིན་ཙ་ན། མ་མཐར་ཡང་བདག་དང་པོར་གང་ནས་ཡོང་། ད་ལྟ་གང་ན་གནས། སླད་མར་གང་དུ་འགྲོ་ལྟ་བུའི་མི་ཚེའི་དཀའ་གནད་ཆེན་པོ་གསུམ་ལ་རྣམ་རྟོག་གི་འཕྲོ་འདུ་སྣ་ཚོགས་སྐྱོང་བ་གཤིས་སུ་གྲུབ་ངེས་པ་དེ་ལྟར། རིགས་རྟོགས་ཀྱི་འོད་སྣང་ཅུང་ཟད་རྒྱས་པའམ་རྒྱུ་འབྲས་ཀྱི་བློ་མིག་ཅུང་ཟད་ཕྱེ་འདུག་པའི་མི་རིགས་ཡིན་ཙ་ན། ཡུལ་ལུང་འདི་ཐོག་མར་ཇི་ལྟར་ཆགས། བར་དུ་ཇི་ལྟར་གནས། མཐའ་མར་གང་འདྲར་འགྱུར་ལྟ་བུའི་གནད་ཀྱི་དོན་ཆེན་དག་ལ་རྗེས་དཔྱོད་ཀྱི་རྟོག་པ་ཆད་མེད་དུ་སྤྲོས་ཏེ། ཕ་ཨ་ཁུའི་འདུན་གྲོས་ལ་བབ་ལྷུང་མེད་ཅིང་། ནང་ཕུ་ནུའི་ཁ་དོག་ལ་ཟད་སེམས་མེད་པ། སྡེ་ཁྲ་མོའི་སྤྱི་ཚིས་ལ་ཉེས་ལྟུང་མེད་པར་བདེ་བའི་གནས་མལ་ཇེ་འཇམ་དང་སྐྱིད་ཀྱི་ཉི་མ་ཇེ་རིང་ལ་གཏང་ཕྱིར། མེས་པོའི་ཁྲག་དང་རྔུལ་ཆུས་བཞེངས་པའི་རིག་གནས་སྲོལ་རྒྱུན་གྱི་གཙང་ཆབ་སྔོན་མོ་བསྐལ་པའི་ཡུར་ལམ་དུ་ཐབས་ཀྱིས་འདྲེན་པའི་སྦྱོར་བ་དང་། བརྒལ་བརྟག་དཔྱོད་འཇུག་གི་ལམ་ནས་ཐོས་པའི་འདུ་སྒོ་གསར་པ་དང་རྟོགས་པའི་འབྱོར་བ་དང་པོ་འཚོལ་བའི་སྦྱོར་བ་གཉིས་ལྷུར་ལེན་པར་བྱེད་དེ། དེ་ལྟ་བུའི་སྦྱོར་བའམ་མངོན་རྟོགས་ཀྱི་རིམ་པ་གཉིས་ལ་བརྟེན་ནས་སྐྱེ་བོ་རང་ལྡོག་གམ་རིགས་ཀྱི་འཁོར་བ་སྤྱི་ལྡོག་གི་ཁ་སྟབས་ཡར་བསྐྱེད་ནུས་པའི་ཕྱིར་རོ། །དེ་ཡང་ཡིན་ཏེ། འགྲོ་བ་མིའི་རིགས་ཀྱི་འཁོར་བ་འདི་ཉིད་གདོད་ནས་རྟག་པ་དང་བརྟན་པ་མེད་པར་སྐད་ཅིག་ཡུད་ཅིག་ལ་འགྱུར་བའི་ཆོས་ཉིད་ཀྱི་ཀློང་དུ་གནས་འཆའ་བའི་ཆོས་ཅན་ཡིན་གཤིས། སྐྱེ་བོ་རྣམས་ཀྱིས་མ་བཅོས་གཉུག་མའི་ངང་ལ་སྣོད་བཅུད་ཀྱི་ཕྱི་ནང་གསང་བའི་གནད་གསེང་དག་ལ་སྐབས་བསྟུན་དུས་སྦྱར་གྱིས་འགལ་སྤོང་མཐུན་འཇུག་གི་སྤང་བླང་འཛོལ་མེད་ཚུལ་བཞིན་རྩོམ་པ་ལ་བརྟེན་ནས་སྲོག་གི་རྒྱུན་བསྲིང་བའི་དམིགས་པ་དེ་ཉིད་མངོན་དུ་བྱ་དགོས་པའི་ཕྱིར་རོ། །
བྱེ་བྲག་ཏུ་བཤད་ན། རིག་གནས་དཔྱོད་འཇུག་པ་གང་དེས། བསམ་བློ་ལྟ་བས་མཚོན་པའི་གཞུང་ལུགས་ཀྱི་ཆ་ལ་རྣམ་པར་དཔྱད་དེ་རང་ཉིད་འཚོ་སའི་འཁོར་བའི་གནས་རིས་གང་དེ་ལ་མཐོང་ཐོས་གསར་པའི་འདུ་སྒོ་ཆད་མེད་དུ་བསྐྲུན་པ་དང་། དཀའ་འཇིགས་སྡུག་གསུམ་གྱིས་མཚོན་པའི་འཁོར་བའི་མངོན་སུམ་གྱི་ཆོས་དག་ལ་ཡང་ཡང་དཔྱད་དེ་འགྲོ་རྣམས་སྤྲོ་བདེ་སྐྱིད་གསུམ་ལ་འགོད་བྱེད་ཀྱི་ཐབས་དང་ཤེས་རབ་ནུས་འཕེར་རྔོ་ཐོགས་ཅན་ཅི་རིགས་འཚོལ་བ། ལེགས་ཉེས་བར་མས་མཚོན་པའི་སྲིད་ལུགས་ཀྱི་སྣང་གནས་དོགས་གསུམ་དང་ཆགས་གནས་འཇིག་སྟོང་གིས་མཚོན་པའི་སྣོད་བཅུད་ཀྱི་གཉུག་མའི་ཆོས་ཉིད་ནས། འཇམ་རྩུབ་བར་གསུམ་གྱིས་མཚོན་པའི་བཟའ་བཏུང་ལོངས་སྤྱོད་ཀྱི་རྒྱུན་ལུགས་ཤེས་བྱ་ལྟ་བུ་སྔོན་ཆད་གཞན་གྱིས་བཤད་མྱོང་བསྒྲགས་མྱོང་གང་ཡང་མེད་པའི་གཞལ་བྱ་དག་གི“ཇི་ལྟ་བའི”གནས་ལུགས་གཞན་ལ་གོ་བཤད་མཚམས་སྦྱོར་གནང་བ། རྟགས་ཆོས་དོན་གསུམ་གྱིས་མཚོན་པའི་སྒྲུབ་ངག་ལ་བརྟེན་ནས་སྐྱེས་བུའི་རྒྱུད་ཀྱི་འདོད་ཆགས་ལ་སོགས་པ་ཕྱི་རོལ་ཡུལ་གྱི་དམིགས་རྐྱེན་ལ་བལྟོས་པ་མེད་པར་རང་གི་རིགས་མཐུན་དུ་གྱུར་པའི་བག་ཆགས་ཀྱི་སྟོབས་ལ་རག་ལས་ཡོད་པར་སྒྲུབ་པ་ལྟ་བུ་རྟགས་དང་གཏན་ཚིགས་ཀྱི་ལམ་ནས་གཞལ་བྱ་གང་དེ“ཅིའི་ཕྱིར”དེ་ལྟར་ཡིན་པའི་གནས་ལུགས་གཞན་ལ་གོ་བཤད་གསེད་འགྲོལ་གནང་བ། དངོས་པོའི་སྟོབས་ཞུགས་ཀྱི་རིགས་པའི་ཉག་ཕྲན་འཛུམ་ཤེས་དེ་ཉིད་སྐབས་ཀྱི་མྱོང་བ་མངོན་སུམ་གྱི་གནམ་རུའི་རྒྱུད་ལ་ལེགས་པར་སྦྱར་ནས་གཞལ་བྱ་གང་དེའི་སླད་ཀྱི་སྐྱིད་སྡུག་ལེགས་ཉེས་དཔོག་པའི་འབེན་ལ་ཡོ་མེད་དུ་བསྣུན་ཏེ་གསོན་པའི་ཐར་ལམ་འཚོལ་ལ་བརྩོན་པ་རྣམས་ནི། སྤྱི་ཚོགས་ཚན་རིག་ཆར་གཏོགས་ཀྱི་བརྒལ་བརྟག་དཔྱོད་འཇུག་ཅེས་པའི་མཛད་ཆེན་དོན་ཆེན་འདི་ཉིད་ཀྱི་བོགས་ནུས་སམ་མཐར་ཐུག་གི་དམིགས་རྩེ་འཁྲུལ་མེད་ཉིད་དོ། །
དེ་ལྟ་བས་ན། བརྒལ་བརྟག་དཔྱོད་འཇུག་གི་མཛད་ཆེན་དོན་དུ་གཉེར་མཁན་གངས་རིའི་སྨྱུག་ཐོགས་པ་རྣམས་ཀྱིས། ཁུར་བསམ་ཆེ་བསྐྱེད་ཀྱིས་ས་ལྒང་རིལ་མོའི་སྤྱི་ཆོས་སུ་གྱུར་པའི་བརྒལ་བརྟག་དཔྱོད་འཇུག་གི་དམིགས་རྩེ་དེ་རིགས་ཐུགས་ཀྱི་ཡོལ་གོར་ལེགས་པར་སྣོམ་པའི་ཉེར་བསྡོགས་སྔོན་དུ་འགྲོ་རྒྱུ་གཞིར་བཅས། ངེས་རྙེད་དགོས་ཆ་ཆེ་རིགས་སུ་གྱུར་པའི་དཔྱད་ཡུལ་ཏེ། རང་ཉིད་ཀྱིས་དོན་དུ་གཉེར་བྱའི་ཆེད་ལས་དང་ཉེ་བར་འབྲེལ་བས་རང་ལ་ངེས་ཆ་འདྲིས་ཆ་ཡོད་ཅིང་རིགས་ཀྱི་ཕྱི་ནང་བར་གསུམ་གྱི་ཡར་སྐྱེད་ལ་དགོས་བྱེད་ཆེ་བའི་གནད་དང་། སྔོན་མེད་གསར་ཁྱད་ཆེ་བའི་དཔྱད་ཡུལ་ཏེ། ཕྱི་བལྟས་རི་མོ་འདྲ་ཡང་ནང་བལྟས་ཐིག་ལེ་མི་འདྲ་བའི་གནད། སྐབས་ཀྱི་དོན་ཆེན་དུ་གྱུར་པའི་དཔྱད་ཡུལ་ཏེ། སྨག་ལ་སྒྲོན་མེ་བཏེགས་ལྟར་རིག་ཚན་ཡར་རྒྱས་ལ་ཕྱར་བ་གྲུ་འདེགས་ཀྱི་དགེ་བོགས་ཆེ་བའི་གནད། གླང་ཁལ་བེའུ་ཁུར་དུ་མ་སོང་བའི་དཔྱད་ཡུལ་ཏེ། རང་གི་ཤེས་འཁོས་འཇོན་སྟོབས་ཀྱིས་འདྲོང་ཞིང་གཞན་ལ་བློ་འབྱེད་གསེར་གྱི་ལྡེ་མིག་ཏུ་སོང་བའི་གནད་ལ་སོགས་པས་མཚོན་པའི་གནད་ཀྱི་དོན་ཁྱད་པར་བ་དེ་རིགས་དཔྱད་ཡུལ་དུ་བསྣམ་རྒྱུ་སྨོས་མེད་ཐོག །མེས་པོ་ཁོང་ཡངས་ཐེག་ཆེ་རྣམས་ཀྱིས། བསྟན་བཅོས་བྱེད་པོ་རྣམས་ལ་ང་རྒྱལ་མེད་པའི་དུལ་བ་དང་། གཞན་གྱི་སྡུག་བསྔལ་བསལ་བར་འདོད་པའི་སྙིང་རྗེ་དང་། གཞན་ལ་ཕན་གདགས་འདོད་ཀྱི་བྱམས་པ་དང་། རང་གཞན་གྱི་དགེ་རྩ་བསྐྱེད་པའི་ཕན་སེམས་ཏེ། བཟང་པོའི་ཡོན་ཏན་བཞི་ཅིས་ཀྱང་འཛོམ་དགོས་པའི་བླང་བྱ་བཏོན་འདུག་པ་ལྟར། རིགས་ཀྱི་ཤེས་རིག་དང་འཁོར་བའི་ཁ་སྟབས་ཀྱི་ཡར་སྐྱེད་ལ་ཕན་འདོད་ཀྱི་བསམ་པས་ཀུན་ནས་བསླངས་ཏེ། ཡུལ་ལུགས་དང་མ་འགལ་ཞིང་དཔྱོད་འཇུག་གི་ཆོས་ཉིད་དང་མཐུན་པའི་རང་ལྟ་འཐད་ལྡན་རེ་གདོན་ཨེ་ཐུབ་ལ་འབད་དགོས་པ་ལས། རང་ལ་ཡིད་བརྟན་གཞི་ནས་མེད་ཀྱང་ངེས་མེད་ཚུགས་མེད་ཀྱི་ཀློང་དུ་འབྱམས་ནས་ནེ་ཙོའི་ཀློག་འདོན་གྱི་ངག་སྒྲོས་སྙིང་པོར་རློམ་པ་དང་། དཔྱོད་པའི་རིན་ཐང་སྲང་གང་མེད་ཀྱང་ཁེ་འདོད་གྲགས་འདོད་ཀྱི་སྲེད་པས་མྱོས་ཏེ་ཕྱིང་ཧྲུལ་གནམ་འཕྱར་གྱི་བརྟུལ་ཞུགས་ལ་མཐའ་གཅིག་ཏུ་སྤྱོད་པ། ཆེས་ཆེས་ཟབ་ཟབ་རང་བློའི་རྩལ་གྱིས་ཁྱོག་རེ་མེད་ཀྱང་ཆེ་འདོད་མཐོ་འདོད་ཀྱི་རླུང་གིས་བཀྱགས་ནས་མཁྲེགས་འདྲེད་འབོལ་ཟུག་གི་རྣམ་ཐར་དཀྱུས་གཅིག་ཏུ་འཁྲབ་པ། དཔྱད་ཡུལ་ཕྱོད་ཅན་འཁྲིས་ན་ཡོད་ཀྱང་དམིགས་མེད་གཏད་མེད་ཀྱི་ལིང་ཏོག་ཕོག་ནས་ཆུ་མེད་ཁྲོན་རྐོའི་ངལ་བ་ཐོད་ལ་ལེན་པ། དཔྱད་བྱའི་ཁ་བྱང་ཁ་ལག་སྤྱོད་པའི་བབ་དང་འཚམ་ཡང་ཁྲལ་སེལ་སླ་བཅོས་ཀྱི་བློ་སྐྱོན་ཕོག་ནས་ལ་བཏུས་ལུང་བཏུས་ཀྱི་སྙིགས་རོ་ཐང་མར་བརྡལ་བ་སོགས་ཀྱིས་མཚོན། མི་རུང་མི་ལོ་མི་འོས་པའི་བསམ་སྦྱོར་དག་ཤེས་ཡོན་པའི་འཇོན་ཁྱད་དུ་བརྩིས་ནས་དཔྱོད་འཇུག་གི་གཞི་གདིང་ལ་བརྩོན་ཚུལ་རྣམས་ནི། བསྟན་བཅོས་རྩོམ་པའི་ཀུན་སློང་མ་དག་ཞད་ཅན་གྱི་དབང་དུ་ཤོར་ཚུལ་འབའ་ཞིག་ཡིན་གཤིས། གཟུར་གནས་དྲང་སྤྱོད་སྤྱི་དོན་ཁུར་འཁྱེར་ལ་ཡིད་འཁྲེང་བའི་སྨྱུག་ཐོགས་པ་ཞེ་དཀར་ཐེག་ཆེ་རྣམས་ཀྱིས་ཤིན་ཏུ་ནས་གཟབ་པར་བྱ་བ་ཉིད་དེ། 《རྣམ་པར་གཏན་ལ་དབབ་པ་བསྡུ་བ》ལས་ཀྱང་། “བསྟན་བཅོས་རྩོམ་སྐབས་ཆོས་ཀྱི་དོན་ཀུན་ཏུ་རྒྱས་པར་འགྱུར་རོ་སྙམ་པ་དང་། སེམས་ཅན་རྣམས་ཁམས་དང་མོས་པ་སྣ་ཚོགས་པའི་ཕྱིར་ཁ་ཅིག་གི་དོན་དུ་འགྱུར་རོ་སྙམ་པ་དང་། དོན་རྣམ་པར་དབྱེ་བར་བྱ་བའི་ཕྱིར་རོ་སྙམ་པ་དང་། དོན་འཐོར་བ་རྣམས་བསྡུ་བར་བྱ་བའི་ཕྱིར་རོ་སྙམ་པ་དང་། དོན་ཟབ་མོ་རྣམས་གསལ་བར་བྱ་བའི་ཕྱིར་རོ་སྙམ་པ་དང་། ཚིག་འབྲུ་མཛེས་པས་མཛེས་པ་བསྐྱེད་པར་བྱའོ་སྙམ་པ”སྟེ། ཀུན་སློང་བཟང་པོ་དྲུག་གི་ཉེར་བསྡོགས་ཅིས་ཀྱང་སྔོན་དུ་འགྲོ་དགོས་པར་གསུངས་འདུག་པའང་བཤད་མ་ཐག་པའི་དོན་དེ་ལས་མ་འདས་པའི་ཕྱིར་རོ། །
གཉིས།
ཕ་སྐད་དུ་རྩོམ་ཁོག་གམ་ས་བཅད་དང་དེང་སྐད་དུ་སྒྲིག་གཞིར་གྲགས་པའི་སྤྱི་མཚན་དུ་གྱུར་པའི་ཆོས་གང་དེ། དཔྱད་རྩོམ་གྱི་ཐོག་མཐའ་བར་གྱི་བརྗོད་བྱ་རྣམས་རྩོམ་བྱང་དང་ཡ་བྲལ་དུ་མ་སོང་བར་བསྒྲུབ་བྱ་དོན་གྱི་གཞི་གཅིག་ཏུ་འབེབ་བྱེད་རྩིག་པའི་དཔེ་དབྱིབས་དང་ཁང་པའི་སྒྲོམ་གཞི། རི་མོའི་སྐྱ་ཐིག །ལུས་ཀྱི་བྱང་ཁོག་ལྟ་བུ་ཡིན་པས་ན། ཇི་སྐད་དུ་འུ་ཅག་གི་བསྟན་བཅོས་སྔ་མ་དག་ལས། སེང་གེའི་ལྟ་སྟངས་ཀྱིས་ཁྱད་པར་གྱི་གཞི་བླངས། སྦལ་པའི་འཕར་འགྲོས་ཀྱིས་སྐབས་དོན་སོ་སོར་ཕྱེ། རུས་སྦལ་བཞི་འགྲོས་ཀྱིས་ཚིག་གི་འབྲུ་མནན། ངང་པའི་གོམ་འགྲོས་ཀྱིས་ཚིག་དོན་མཚམས་སྦྱར། སྟག་གི་མཆོང་སྟབས་ཀྱིས་བརྗོད་བྱའི་དོན་དྲིལ་ནས་སྟོན་དགོས་གསུངས་པའི་རིགས་ལམ་དེ་ཡང་དག་པར་སྤྱད་ནས། གང་བྲི་བར་བྱ་བའི་རྩོམ་ཁོག་སྤྱི་ལ་བཟོ་ཉེས་དྲས་ཐལ་དུ་མ་སོང་བའི་དབུ་ཞབས་སྐེད་གསུམ་གྱི་ལང་ཚོའི་སྐྱ་ཐིག་ལེགས་པར་བཏབ་རྗེས། དོན་གྱི་གནད་ཟིན་པ་གཡག་རྒན་གྱི་སྣ་ནས་འཁྲིད་པ་ལྟ་བུ། རྩ་བ་དང་ཡན་ལག་གི་ཆ་རྫོགས་པ་ཟླ་བ་ཉ་གང་བ་ལྟ་བུ། གཙོ་ཕལ་གྱི་ཁྱད་ཕྱེ་བ་རྒྱལ་བློན་གྲལ་དུ་བཞུགས་པ་ལྟ་བུ། སྔ་ཕྱི་འབྲེལ་ཆགས་པ་ཀ་གདུང་འཕལ་ཀ་འཕྲོད་པ་ལྟ་བུ། མོད་ཉུང་གི་གྲངས་རན་པ་རྡེའུ་ཤོ་མིག་ཏུ་བཀྲམས་པ་ལྟ་བུ། སྤྱི་བྱེའི་དབྱེ་སྡུད་མ་ནོར་བ་བེའུ་བརྒྱ་མ་རྗེས་སྙེག་པ་ལྟ་བུ། བསྒྲུབ་བྱའི་གནད་གཅིག་ཏུ་དྲིལ་བ་བཟང་དྲུག་འབྲུ་ཕུར་དུ་བླུགས་པ་ལྟ་བུ། གཏན་ཚིགས་ཀྱི་གོ་རིམ་མ་འཁྲུགས་པ་རྒྱ་མཚོའི་རླབས་གཉེར་གཡོ་བ་ལྟ་བུའི་བརྗོད་དོན་ལེ་ལག་དང་བཅས་པའི་སྒོ་ནས་རྒྱས་བསྡུས་རན་པའི་གཞུང་སྤྱིའི་ས་བཅད་ལེགས་པར་བཀྲམས་ཏེ་གང་བྲི་བར་བྱ་བའི་རྩོམ་གྱི་ཁོག་པ་འབུབས་པའི་ཉེར་བསྡོགས་སྔོན་དུ་སོང་བས། དབང་པོ་སྣ་ལྔ་ཚང་ཞིང་སྐྱེ་མཆེད་རྣམ་དྲུག་ཚང་བའི་དཔྱད་རྩོམ་རབ་འབྲིང་གང་རུང་རེ་འཁྱོང་ཐུབ་པ་ལས། རྩོམ་པའི་སྐྱོན་ཏེ། གཞུང་གི་སྤྱི་ཁོག་དཀྱུས་གཅིག་ཏུ་མ་ངེས་པར་ཁ་ཐོར་དུ་སོང་བ་ཕྲེང་རྡོག་ས་ལ་ཐོར་བ་ལྟ་བུ། ལྟ་བའི་གནད་ལ་བརྡར་ཤ་མ་ཆོད་པར་ཚིག་འཇུ་ཤོར་བ་ལག་རྡུམ་བྲག་ལ་འཛེག་པ་ལྟ་བུ། རྩོམ་ལུས་ཀྱི་ཡན་ལག་མ་རྫོགས་པར་ལྷག་ཆད་ནུས་སྟོངས་སུ་སོང་བ་ཟ་མ་མ་ནིང་གི་ལུས་རྟེན་ལྟ་བུ། རྩོམ་མགོ་སྦོམ་ཞིང་རྩོམ་མཇུག་ཕྲ་ནས་མགོ་ཆེ་ལུས་རིད་དུ་སོང་བ་སྟག་མགོ་སྦྲུལ་ལ་སྤྲད་པ་ལྟ་བུ། བརྗོད་བྱའི་དོན་ལ་གཙོ་ཕལ་མོད་ཉུང་གི་ཁྱད་མ་ཕྱེ་བར་མགོ་ལྟག་དབྱེར་མེད་དུ་བྱས་པ་སྡོང་དུམ་སོག་ལེས་གཏུབས་པ་ལྟ་བུ། ཚིག་དོན་སྔ་ཕྱི་འབྲེལ་མི་ཆགས་པར་བཙན་གྱིས་བསྒྲིགས་པ་རྡོ་ཆག་སྐུད་པས་བཙེམས་པ་ལྟ་བུ། བསྒྲུབ་བྱ་གཅིག་ཏུ་མ་ངེས་པར་ཡིན་མིན་བཅོ་བརྒྱད་ཀྱི་རྗེས་སྙེག་པ་རྔོན་པས་ཕག་རྒོད་བདའ་བ་ལྟ་བུ། གཏན་ཚིགས་ཀྱི་གོ་རིམ་འཆོལ་ནས་སྔ་ཚིག་ཕྱི་འགལ་དུ་སོང་བ་བཟི་བོས་ལབ་རྡོལ་འབྱིན་པ་ལྟ་བུ། ས་བཅད་ཀྱི་གྲངས་མངས་ནས་གཞུང་གི་དགོངས་པ་དཀྱུས་གཅིག་ཏུ་ལོན་ལ་གནོད་བྱེད་པ་སྡིག་སྲིན་གྱི་རྐང་ལག་བརྐྱངས་པ་ལྟ་བུ་སྟེ། དེ་དག་ལ་སོགས་པའི་ལུས་སྐྱོན་རྣམས་བོང་བ་གསེར་གཟིགས་སུ་སོང་ནས་དཔྱད་རྩོམ་འབྲི་བའི་དཀའ་བ་དང་དུ་བླངས་པ་ཡིན་ན། ཡིད་ལ་ཇི་ལྟར་སྨོན་པ་ལྟར་གྱི་དཔྱད་འབྲས་དོ་མེད་ལེན་རྒྱུ་ཕར་ཞོག །ཤར་དུ་འགྲོ་འདོད་ནས་ནུབ་ལ་གོམ་པ་རྒྱག་པ་དང་ལྷ་མདུན་ལ་བཞག་ནས་བློ་འདྲེ་ལ་གཏོད་པའི་དཔེ་དོན་བདག་གིར་བྱ་ཉེན་ཡོད་པར་མ་ཟད། དེ་ལ་བརྟེན་ནས་མི་ཚེ་ཧྲིལ་པོ་དགེ་སྐྱོན་གོ་ལྡོག་གི་མུན་པའི་ཀློང་དུ་བསྟིམ་ཉེན་ཡང་ཆེའོ། །
དེ་ལྟ་བས་ན། ཞེ་བློ་བྲང་གསུམ་དཔྱོད་འཇུག་བརྒལ་བརྟག་གི་མཛད་ཆེན་དོན་ཆེན་གང་དེར་བསྟིམས་ཏེ། དཔྱད་འབྲས་ཀྱི་དགེ་བོགས་ཆེན་པོས་སྤྱི་སྒེར་གཉིས་ལ་ཕན་ཅུང་ཟད་རེ་གདགས་འདོད་ཀྱི་སློབ་གྲོགས་གཟུར་གནས་དྲང་སྤྱོད་ལ་དུངས་མཁན་རྣམས་ཀྱིས། མུན་ནག་འདོམ་འཇལ་གྱི་བྱ་བྱེད་དེ་རིགས་དུག་ལྟར་དོར་ཏེ། ལེགས་ལམ་གང་ཆགས་ཀྱི་ལམ་ནས་མགོ་མཇུག་བར་གསུམ་དང་ཕྱི་ནང་གསང་གསུམ་གྱི་ཁོ་ལག་ཡོངས་སུ་རྫོགས་པའི་དྲི་ཟའི་ན་ཆུང་ལྟ་བུའི་རྩོམ་ཁོག་ཅིག་ཇུས་འཐེམས་མི་བྱ་ཐབས་མེད་ཡིན་ལ། ཇི་སྐད་དུ་ཆོས་རྗེ་ས་པཎ་གྱིས་ཁོང་གི >ལས། གཞུང་ལུགས་འཆད་པོ་རྣམས་ཀྱིས། “མི་འཆད་པ་དང་། ལེགས་པར་མི་འཆད་པ་དང་། ཐེ་ཚོམ་གྱིས་འཆད་པ་དང་། དཀའ་བའི་གནས་ལ་བྱིལ་བྱིལ་པོ་དང་། དགོས་པའི་གནས་སུ་མི་སྤྲོ་བ་དང་། མི་དགོས་པར་སྤྲོ་བ་དང་། གོང་འོག་འཁྲུགས་པ་མི་བསྡེབ་པ་དང་། མི་དགོས་པ་དཀྲུགས་ཏེ་བཤད་པ་དང་། གོང་དུ་བཤད་རྒྱུ་འོག་ཏུ་འདོར་བ་དང་། འོག་ཏུ་བཤད་རྒྱུ་གོང་དུ་ལེན་པ་དང་། སྐབས་སུ་མ་བབ་པ་བཤད་པ་དང་། བབ་པ་མི་བཤད་པ་དང་། བརྗོད་པ་མཐོ་དམན་ཅན་དང་། མི་གསལ་བ་དང་། སུབ་སུབ་པོ་དང་། མྱུར་ཆེས་པ་དང་། བུལ་ཆེས་པ་དང་། ཚིག་དང་དོན་ལེགས་པར་བརྡ་མི་འཕྲོད་པ་ལ་སོགས་པའི་སྐྱོན་རྣམས”གད་སྙིགས་ལྟར་སྤང་དགོས་པའི་བླང་བྱ་བཏོན་འདུག་པའང་དོན་འདི་ལས་ལོགས་ན་མེད་དོ། །
དེ་ལྟ་བུའི་གཟུགས་ཀྱི་སྐྱེ་མཆེད་ཡོངས་སུ་རྫོགས་པའི་རྩོམ་ཁོག་ཏུ་བཞུགས་སུ་གསོལ་བའི་བསྒྲུབ་བྱ་གང་དེ། ཕྱོགས་རིས་བསྙེན་བསྲིང་དང་དད་པ་དག་སྣང། གཞན་ལྟ་གཞན་ལུགས་ཀྱི་པང་དུ་མ་བཞག་པར་བསྒྲུབ་བྱ་གོ་བར་བྱེད་པའི་རང་རྒྱུད་ཀྱི་གཏན་ཚིགས་ཡང་དག་གསུམ་དང་། བསྒྲུབ་བྱ་གཞན་ལ་འདོམས་པའི་མཐུན་སྣང་གི་སྒྲུབ་ངག་ཡན་ལག་གསུམ་ལ་སོགས་པའི་གང་མཁོའི་ཆ་དཔྱད་ཕྱོད་ཅན་རྣམས་ཕན་ཚུན་གུང་བསྒྲིགས་པའི་རིགས་པའི་སྲང་ལ་ཉེ་བར་འཇལ་དགོས་པར་མ་ཟད། བསྒྲུབ་བྱ་སྒྲུབ་ལུགས་དེ་དག་ཀྱང་དེང་གི་མིའི་རིགས་རིག་པ་དང་རིག་གནས་རིག་པ། སྤྱི་ཚོགས་རིག་པ། ཆོས་ལུགས་རིག་པ། མི་ཆོས་རིག་པ། སློབ་གསོ་རིག་པ་སོགས་ངེས་རྙེད་ཚད་ཐུབ་སྤྱན་མིག་གསུམ་པར་སྣང་བའི་རིག་སྒོ་གསར་པའི་དཔྱོད་ལུགས་དག་ལ་སྐབས་བསྟུན་བབ་འོས་ཀྱིས་སྦྱར་ཏེ། སྐབས་ཀྱི་བསྒྲུབ་བྱ་གང་དེར་གང་འགབ་དོགས་གཅོད་ཀྱི་རྟོག་པ་སྤྲོ་བ་སྨག་ལ་གློག་ཞགས་འཁྱུག་པ་ལྟ་བུ། ལྟ་ལུགས་མྱོང་སྣང་མི་འདྲ་བ་རིགས་དྲུག་ཆུ་འགྲམ་ནས་འཕྲད་པ་ལྟ་བུ། རང་གཞན་གྱི་བློ་སྒོ་འབྱེད་ནུས་པ་ཚན་རིག་འཕྲུལ་གྱི་ལྡེ་མིག་ལྟ་བུ། ཕྱོགས་ཞེན་འཐེན་འཁྱེར་གྱིས་མི་གཡོ་བ་དབུས་ཀྱི་རི་རྒྱལ་ལྷུན་པོ་ལྟ་བུ། ཚིག་དོན་གྱི་གཏིང་ཟབ་པ་བུར་ཤུན་གྱིས་བཏུམས་པའི་བུར་རོ་ལྟ་བུ། སུན་འབྱིན་པའི་ཚིག་མདའ་མི་ཟུག་པ་ལྕགས་ཀྱི་ཕ་བོང་ཞུན་མ་ལྟ་བུ། བརྟན་ཚུགས་དང་བརླིང་ཆ་ཆེ་བ་བྲག་ལ་བཏབ་པའི་རྡོ་རྗེ་ཕུར་བ་ལྟ་བུའི་ལྟ་བ་མཐོ་ཡངས་ཟབ་གསུམ་ཅན་རེ་གདོན་ཨེ་ཐུབ་ལ་ལྟ་དགོས་པ་ལས། ཇི་སྐད་དུ་རྫ་དཔལ་སྤྲུལ་ཞབས་ཀྱིས། “མང་ལ་འབྲེལ་བ་མེད་པ། དཔེ་དང་དོན་དུ་འགལ་བ། དཔེ་མང་ཁུར་དུ་ལུས་པ་དེ། མི་མཁས་ང་རྒྱལ་ཆེ་བ་ལ་འབྱུང་། ཟོབ་ལ་ཟད་དུས་མེད་པ། ལུས་མེད་ཡན་ལག་མང་བ། འབྲེལ་མེད་གཏམ་གཞུང་རིང་བ་དེ། རྒན་པོ་ཨུ་ཚུགས་ཅན་ལ་འབྱུང”གསུངས་པ་ལྟར། གཏམ་ཉོག་རུམ་གང་སྨྲས་ཀྱང་བསྒྲུབ་བྱ་དངོས་དང་མི་འབྲེལ་བ་ལམ་བྱང་ལ་བཞག་ནས་འཁོར་ལོ་ནུབ་དུ་གཏོང་བ་ལྟ་བུ། གཏན་ཚིགས་སྒྱེ་གང་སྤུངས་ཀྱང་སྒྲུབ་བྱེད་ཡང་དག་ཏུ་མི་འགྲོ་བ་བ་ཤར་ལ་བཏགས་ནས་ཕུབ་མ་ནུབ་ལ་འདེབས་པ་ལྟ་བུ། དཔེ་མང་ཁུར་དུ་བརྩིགས་ཀྱང་བརྗོད་བྱའི་དོན་དང་མི་འགྲིག་པ་ཞྭ་དཔེ་ལྷམ་ལ་འགེབས་པ་ལྟ་བུ། བདེན་ཡུས་དབྱངས་སུ་གྱེར་ཡང་ཕྱོགས་ལྷུང་འཐེན་འཁྱེར་གྱིས་བསླད་པ་རྩ་བ་དཀར་པོ་ལ་འགྲེལ་བ་ནག་པོ་རྒྱག་པ་ལྟ་བུ། ཚུལ་གསུམ་དཔང་རྟགས་ཚང་ཡང་དད་པ་དག་སྣང་གིས་དབུ་བཏུམས་པ་བུམ་ནང་གི་བུང་བ་མགོ་འཁོར་ལྟ་བུ། ལུང་རིགས་ཕྱུར་བུར་སྤུངས་ཀྱང་མི་ཚུལ་རིག་གནས་ཀྱི་བརྟག་ཐབས་དཔྱོད་ལུགས་མེད་པ་འཐེང་པོའི་གྱོལ་འགྲོས་ལྟ་བུ། མྱོང་རྟོགས་དཔང་དུ་བཞག་ཀྱང་གཞི་གྲངས་ཡིག་རིགས་ཀྱི་སྒྲུབ་བྱེད་མི་ཚང་བ་སྲིན་བྱའི་རྫུན་དྲུག་ལྟ་བུ། རིགས་ཞེན་ལ་རྒྱ་ཆེ་ཡང་ཕྱི་རོལ་སྤྱན་ལ་མ་སྣང་བས་སྲོལ་རྒྱུན་གྱི་སྐྱོན་ལ་ཆེ་མཐོང་དང་གསར་བཤད་ཀྱི་དགེ་ལ་དམན་མཐོང་བྱེད་པ་གངས་རི་སྔོ་སྣང་གི་དབང་ཤེས་ལྟ་བུ་སྟེ། དེ་དག་ལ་སོགས་པའི་བརྟག་ཐབས་དཔྱོད་ལུགས་ཕྱོགས་ཀྱི་སྐྱོན་དང་ཉེ་ཞོ་རྣམས་བདག་གིར་བྱེད་ཞོར་སྒྲུབ་བྱེད་འགོད་པའི་ངལ་བ་དང་དུ་བླངས་པ་ཡིན་ན། བསྒྲུབ་བྱའི་ཆོས་གང་དེ་ཐེ་ཚོམ་དང་སུན་འབྱིན་གྱིས་སྐད་ཅིག་སྐད་ཅིག་ལ་ཡོ་བར་འགྱུར་བ་འདམ་ལ་བཏབ་པའི་ཤིང་ཕུར་གྱི་དཔེ་དོན་ངོ་མར་འགྱུར་ངེས་པས་ན། དེང་གི་རིག་སྒོ་གསར་པའི་ཆ་དཔྱད་ཕྱོད་ཅན་དེ་རིགས་དགོས་པ་ལ་མ་ཆད་ཅིང་མི་དགོས་པ་ལ་མ་ལྷག་པའི་སྒོ་ནས་སྤྱད་དེ། རིག་གནས་དང་འཁོར་བ་དངོས་གཉིས་ཀྱི་ནང་གི་འབྲེལ་བའི་དོན་ལ་བློ་ཅུང་ཟད་རེ་སྨིན་རྒྱུ་གནད་ཀྱི་དོན་པོའོ། །
དེ་སྐད་དུ་ས་པཎ་གྱི《མཁས་འཇུག》ལས། དོན་འདུས་ཚིག་གསལ་བརྗོད་པ་བདེ། །ངག་ཉུང་ཚིག་སྙོམས་གཟུང་བ་སླ། །བསྡུས་དོན་ཉིད་ཀྱིས་གཞུང་གོ་བ། །དེ་འདྲ་གང་གིས་ཤེས་དེ་མཁས། །གསུངས་པ་ལྟར། དེ་ལྟ་བུའི་བསྒྲུབ་བྱ་དང་སྒྲུབ་བྱེད་ཀྱི་ཁོ་ལག་ཡོངས་སུ་རྫོགས་པའི་རྩོམ་ཁོག་དེ་ཉིད་ཀྱང་། དོན་གྱི་གནད་འདུས་ཤིང་ངག་གི་མདངས་གསལ་བ། ཚིག་གི་སྡེབ་ལེགས་པ། གསུང་གི་གདངས་འཁྲོལ་བ། ལྟ་བའི་གནད་ཕིགས་པ། སྔ་ཕྱི་འབྲེལ་ཆགས་པ། གཞན་གྱིས་རྟོགས་སླ་བ། བལྟས་ན་མིག་འཛིན་པ། ཉན་ན་རྣ་འཛིན་པ། དཔྱད་ན་ཡིད་འཛིན་པའི་ཕ་སྐད་རྣལ་མའི་ངག་རིག་གི་ཀ་གདུང་ལྕམ་དྲལ་ལམ་འཁོར་གསུམ་དག་པའི་རྗོད་པ་གཙང་མའི་ལེ་ལག་གིས་མཛེས་པར་འབུབས་ཨེ་ཐུབ་ལ་འབད་དགོས་ཏེ། དཔྱད་རྩོམ་གང་དེར་ཕྱི་མཛེས་ནང་སྡུག་གི་ཡོན་ཏན་སྟབས་གཅིག་ཏུ་རྫོགས་ན། མཛེས་པ་རབ་ཀྱི་རྩེར་སོན་ཏེ་མཁས་པ་མགུ་བའི་ལེགས་སྐྱེས་གང་རུང་ཞིག་ཏུ་འགྱུར་ངེས་པ་ལས། སུ་ཞིག་གིས་སོར་མོའི་འདུ་བྱེད་དག་བདེ་གསལ་གསུམ་དང་ངག་འཁྲི་བདེ་འཁྱུག་གི་གར་དུ་བསྒྱུར་ནུས་ཀྱི་ཡོན་ཏན་མཐའ་དག་སྣང་མེད་དུ་བཞག་ནས། ཕོ་ཚོད་སྙེམས་པས་བརྗོད་བྱའི་དོན་མི་སྟོན་ཞིང་རྗོད་བྱེད་ཀྱི་བརྡ་མི་དག་པ། ཚིག་གི་སྡེབ་འཁྲུགས་པ། ངག་ཏུ་བརྗོད་མི་བདེ་བ། ཅི་བཤད་གོ་དཀའ་བ། གོང་འོག་བསྐྱར་ཟློས་མང་བ། སྔ་ཚིག་ཕྱི་ལ་འགལ་བ། ལ་སྐད་ལུང་སྐད་ཀྱིས་བཅིངས་པ་ལྟ་བུ་མ་ཡིན་མ་འཐུས་པའི་རྗོད་པ་རྙོག་མའམ་གཏམ་ཉེས་བརྒྱད་ཀྱི་འདམ་རྫབ་དཀྲུགས་ཆེས་ན། དཔྱད་རྩོམ་གྱི་བསྒྲུབ་བྱ་ཇི་ལྟར་རྨད་དུ་བྱུང་ཡང་ཟླ་བ་སྤྲིན་གྱིས་བསྒྲིབས་པ་ལྟར་ངེས་མེད་མོག་མོག་ཏུ་གཏང་ངེས་པའི་ཕྱིར་ཏེ། ཇི་སྐད་དུ་གངས་ཅན་མཁས་པའི་གཙུག་རྒྱན་རྗེ་བཙུན་ཙོང་ཁ་བས། དེ་ལྟར་དོན་གྱི་གནད་རྣམས་མ་འཕྱུགས་ན། །ཚིག་སྦྱོར་དམན་ན་ཉེས་པ་ཆུང་མོད་ཀྱང་། །རྒྱལ་བ་ཉིད་ཀྱི་གསུང་རབ་བསྔགས་པ་ན། །དོན་བཟང་བ་དང་ཚིག་འབྲུ་བཟང་པོ་ཞེས། །གསུངས་ཤིང་ཤིན་ཏུ་དཀར་བའི་ཁང་བཟང་ལའང་། །བསིལ་ཟེར་བྱེད་པའི་འོད་ཀྱིས་བྱུགས་པ་བཞིན། །དོན་བཟང་བའང་ཡིད་འཕྲོག་ཚིག་སྦྱོར་གྱིས། །སྤྲས་པར་གྱུར་ན་ཆེས་ཆེར་མཛེས་པར་འགྱུར། །གསུངས་པ་ལྟར་རོ། །
གསུམ།
དེ་ལྟ་བུའི་དཔྱད་རྩོམ་ལ་དཔྱོད་འཇུག་གི་གཞི་མའི་དགོས་ཆ་སྟེ། དཔྱད་རྩོམ་བྱེད་པོ་རང་ཉིད་ཁོ་ནར་གཏོགས་པའི་ལྟ་བ་ཐུན་མོང་མ་ཡིན་པ་གང་ཞིག་གདོན་པའི་རྩ་བའི་དགོས་བྱེད་དམ་མེས་པོ་ཚོས་གསུངས་པའི་དགོས་སོགས་ཆོས་བཞིའི་ཁྱད་ཡོན་དེ་ཚང་ན། གཟོད་འབྲས་བུའི་བོགས་ཆེན་པོ་ཐོན་ན་མ་གཏོགས། སྒྱུ་རྩོམ་ལྟར་ཚིག་གི་སྙན་ཆ་ཆེ་ལུགས་དང་ལུང་གི་རྒྱབ་རྟེན་མང་ལུགས། དགའ་སྐྱོ་ཆགས་སྡང་གསལ་ལུགས་སོགས་ལྟར་སྣང་མིག་མཛེས་ཀྱི་ཕལ་བའི་དགེ་ཁོ་ནས་རྔོ་ཐོགས་རེ་མེད་པ་ཇི་སྐད་དུ་ས་སྐྱའི་པཎ་ཆེན་ཀུན་དགའ་རྒྱལ་མཚན་ཞབས་ཀྱིས་སྡེབ་སྦྱོར་གྱི་གཞུང་གསར་དུ་ཕྱེ་རྗེས། སྔོན་ཆད་གངས་རིའི་ཁྲོད་འདིར་མཁས་རྣམས་ཀྱི། །རྣ་བའི་སྣོད་དུ་ཉེ་བར་མ་ལྷུང་ཞིང་། །ལྕེ་ཡི་དབང་པོས་ཀུན་ནས་མ་མྱངས་པ། །རོ་བརྒྱའི་འབྱུང་གནས་དཔག་བསམ་ཤིང་འདི་བསྐྱེད། ། ཅེས་དང་། སྔོན་ཆད་གཞན་གྱི་ཡིད་ལ་མ་ཤར་བ། །དེ་འདྲ་གང་གིས་ཤེས་དེ་བློ་གྲོས་ལྡན། །རྒན་པོ་རྣམས་ཀྱིས་ཡང་ཡང་རྣམ་དཔྱད་པའི། །དོན་དེ་ཤེས་ཀྱང་དེ་ལ་ངོ་མཚར་མེད། ། གསུངས་པ་ལྟར་དང་། རྗེ་ཙོང་ཁ་བས། དེ་སླད་རྗོད་བྱེད་སྒྲིག་དང་བརྗོད་བྱ་ལ། །རང་ལ་ཡིད་བརྟན་ཅུང་ཟད་མེད་གྱུར་ཀྱང་། །གཞན་གྱི་ཟེར་སྒྲོས་འབའ་ཞིག་རྗེས་འབྲངས་པའི། །གཞུང་རྩོམ་སྒྲ་བརྙན་དེ་དག་ངལ་སོས་དང་། །གསུངས་པ་ལྟར་ལགས་པས། ཡུལ་ལུང་འདིའི་རིག་གནས་ཡར་སྐྱེད་ལ་ཕན་ཅུང་ཟད་རེ་གདགས་འདོད་ཀྱི་སྨྱུགས་ཐོགས་པ་གཟུར་གནས་དཔྱོད་ལྡན་རྣམས་ཀྱིས། མི་ཚེ་རི་ལ་བསྐྱལ་ཀྱང་རི་དྭགས་ངོ་མི་ཤེས་པའི་དཔྱོད་འཇུག་གི་སྒྲིབ་པ་མཐའ་དག་དུས་ལས་མི་ཡོལ་བར་རྩ་ནས་སྤངས་ཏེ། ལྗོངས་འདིའི་དུས་བབ་ཀྱི་གཞི་མའི་དགོས་བྱེད་ཆེན་པོ་རང་ཉིད་ཀྱི་བྲི་བྱ་གང་དེའི་བཞེད་དགོངས་པདྨོའི་དབུས་སུ་ཡོ་མེད་གཟུར་མེད་དུ་བཞག་རྗེས། མཐོང་ཐོས་མྱོང་གསུམ་གྱི་རིན་ཆེན་དང་པོའི་འདུ་སྒོ་གསར་པ་གངས་རིའི་ནང་རོལ་དུ་འདྲེན་པར་སྒྲོལ་བྱེད་གློག་གི་གྲུ་གཟིངས་ལྟ་བུ། རིགས་ཀྱི་འཁོར་བའི་འཇུག་ལྡོག་ལ་ཡང་དག་པའི་ལམ་སྟོན་ཚུལ་བཞིན་གནང་བར་སྐྱ་བས་ཕྱུག་པའི་དེད་དཔོན་ལྟ་བུ། ཕྱི་ནང་རིག་གནས་ཀྱི་མཛའ་གཅུགས་མཐུན་འབྲེལ་ལ་དགོས་འདོད་ཤར་སྐྱོད་ཀྱི་གསེར་ཟམ་འཛུགས་པར་ངོ་མཚར་འཕྲུལ་གྱི་བཟོ་བོ་ལྟ་བུ། རིག་གནས་སྲོལ་རྒྱུན་གྱི་སྐུ་ཚེ་བརྟན་བརླིང་བརྗིད་གསུམ་གྱིས་བསྐལ་པའི་ཡུར་ལམ་དུ་འདྲེན་ལ་ཁྱིམ་པ་ཉམས་ཅན་རྩོལ་ལྡན་ལྟ་བུ། གངས་རིའི་འོད་སྣང་ས་ལྒང་རིལ་མོའི་བླ་ནས་འཚེར་ལ་མཐུན་རྐྱེན་ལེགས་ཚོགས་སྐྲུན་པར་འབྱུང་བཞི་འདུས་པའི་དྲོད་གཤེར་ལྟ་བུ། རྙིང་ཁུངས་ཞེན་འཛིན་གྱི་རྨོངས་སྨག་མཐའ་ནས་བསལ་ཏེ་ཁ་བའི་རྣམ་དཔྱོད་སྣང་བའི་སྟན་ལ་བཞུགས་སུ་གསོལ་བར་སྨག་རུམ་ཁྲོད་ཀྱི་སྒྲོན་མེ་ལྟ་བུ། བགྲོ་གླེང་དྲི་སྡུར་གྱི་རིགས་པའི་རྦ་རླབས་དགུང་དུ་དཀྲུགས་ཏེ་ལྟ་བའི་འབབ་སོ་བདེན་གྱིས་ཐག་གཅོད་ལ་དྲི་བཞོན་རླུང་གི་བསེར་མ་ལྟ་བུ། བདེན་རྫུན་དྲང་ལྡོག་གི་ཤན་རྩ་འདྲ་བདེན་རྒྱུ་འབྲས་ཀྱིས་ཕྱེ་སྟེ་ངན་པའི་སྒོ་གསུམ་རྩ་ནས་བསྒག་ལ་དཔའ་བོ་སྟག་གི་ཞལ་ལྕེ་ལྟ་བུའི་དགེ་བོགས་དམར་མོ་རེ་དངོས་ཤུགས་བརྒྱུད་གསུམ་ནས་འདོན་ཨེ་ཐུབ་ལ་ལྷག་བློ་ཆེར་བསྐྱེད་ཀྱིས་འབད་དགོས་ཏེ། བརྩམས་གྲུབ་ཀྱི་ཕྱག་རྩོམ་དེ་ཉིད་བེད་མེད་སྟོང་ལུས་སུ་མི་འགྲོ་བར་རྩོམ་རབ་ཀྱི་གྲལ་དུ་ཆུད་དེ་བསྐལ་པ་བྱེ་བར་གནས་པ་ལ། དེ་ལྟ་བུའི་སྲོག་གི་དབང་པོ་ཅིས་ཀྱང་ཞུགས་དགོས་པའི་ཕྱིར་རོ། །
དེ་ལྟ་མ་ཡིན་པར་ཇི་སྐད་དུ་རྗེ་ངག་དབང་བྱམས་པས། རང་གི་བློ་གྲོས་རྩལ་གྱིས་མ་ལོངས་པས། །གཞན་གྱིས་བྱས་པའི་ཚིག་ཟུར་འཆོས་པ་དང་། །གཞན་ནས་བླངས་ཏེ་གཞན་དུ་འགོད་བྱེད་པ། །སེང་གེའི་ལྷག་མ་ཟ་བའི་ཝ་དང་མཚུངས། །གསུངས་པ་ལྟར་རང་ལྟ་རང་མྱོང་མེད་པར་གཞན་ལྟ་གཞན་ཟེར་གྱི་རྗེས་སུ་ཁ་ཕྱིར་འཁོར་མེད་པར་འབྲང་བ་དང་། གསར་རྟོགས་གསར་རྙེད་མེད་པར་འཇིག་རྟེན་གྲགས་ཚོད་ཀྱི་གཏམ་རྙིང་མགྲིན་པའི་མཛེས་རྒྱན་དུ་འདོགས་པ། སྒྲུབ་དང་སུན་འབྱིན་མེད་པར་ཟ་འཕྲོ་འཐུང་ལྷག་གི་ཁ་ཆུ་བྱིན་རླབས་དངོས་གྲུབ་ཏུ་སྒོམ་པ། བརྒལ་བརྟག་རྗེས་དཔྱོད་མེད་པར་སྒྲུང་རབས་ངག་རྒྱུན་གྱི་ཕྱི་ཤུན་བསམ་བློ་ལྟ་གྲུབ་ཏུ་རློམ་པ། རིགས་པའི་གཏད་སོ་མེད་པར་རང་ལུགས་གཞན་ལུགས་ཀྱི་དབྱེ་སྡུད་དུ་མ་རོ་གཅིག་གི་ངང་ལ་བཞག་པ་ཡིན་ན། དཔྱད་རྩོམ་གང་དེས་རིགས་ཀྱི་འཁོར་བའི་ཕྱི་ནང་བར་གསུམ་ལ་ཐེབས་ངེས་ཀྱི་བག་ཆགས་སམ། སྣེ་ཤན་མཛུབ་ཁྲིད་ཀྱི་གོང་ཐང་ཉམ་ཆག་རྩ་རལ་ཏུ་འགྲོ་ངེས་པ་དངོས་པོའི་གཤིས་ལུགས་སོ། །
གཏམ་གྱི་མཇུག་མ།
ངག་དྲིལ་ན། ཅིའི་ཕྱིར་འབྲི་བའི་དགོས་པ་དང་ཇི་ལྟར་འབྲི་བའི་ཚུལ། ཅི་ཞིག་སྟོན་པའི་ལྟ་བ་གསུམ་གའི་རྩ་བའི་རྩ་བ་ཤེས་རབ་ཆེ་བ་དང་མང་དུ་ཐོས་པ་དང་ལྡན་པ། བརྩོན་འགྲུས་ཀྱི་དཀའ་ཐུབ་བརྟན་པ་སྟེ་བསྟན་བཅོས་རྩོམ་པའི་རྒྱུ་གསུམ་མམ། ཇི་སྐད་དུ་རྗེ་ཙོང་ཁ་བས། རིགས་ལམ་ཕྲ་མོ་འབྱེད་པའི་རྣམ་དཔྱོད་དང་། །གཞུང་ལུགས་གདམས་པར་ཤར་བའི་ཉམས་ལེན་དང་། །ཚིག་སྦྱོར་ཚུལ་ལ་མཁས་པའི་ངག་གི་དཔལ། །ས་སྟེང་འདི་ན་རིན་ཆེན་རྣམ་གསུམ་སྣང་། །གསུངས་པའི་ས་སྟེང་མཁས་པའི་སྙིང་ནོར་གསུམ་མམ་རིན་པོ་ཆེ་རྣམ་པ་གསུམ་གྱི་ཕྱག་ལེན་དངོས་ལ་མ་ཐུག་པ་མེད་གཤིས། བློ་དང་ལྡན་པ་དག་གིས་ཚེ་འདི་ཉིད་ལ་དམིགས་བཅས་དཔྱོད་བཅས་ཀྱི་ལྟ་གསར་ཐོས་གསར་ནམ་མཁའ་ལ་དར་ཆེན་འཕྱར་འདྲ་རེ་གདོན་ཐུབ་ཆེད། དཔེ་མང་དཀྱུས་སུ་ཀློག་པའི་ངལ་བ་བརྒྱ་ཕྲག་ཆད་མེད་དུ་བསྟེན་ཏེ་སྲོལ་རྒྱུན་གྱི་སོ་ཁ་ལ་དེང་རབས་ཀྱི་རྣོ་དབལ་མང་དུ་བླུགས་ནས། སྐྱེས་བུ་རང་མཚན་པ་རང་ཉིད་ཁོ་ནར་གཏོགས་པའི་གོ་རིག་མྱོང་གསུམ་གྱི་རྙེད་པ་རིན་ཆེན་མཐའ་མེད་པར་འཚོལ་ལ་སྙིང་སྟོབས་ཀྱི་འཇུག་པ་ཀུན་ནས་ཡངས་དགོས་སོ། །
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/debate/27567.html